
I. ВЪВЕДЕНИЕ

Настоящата програма има за цел отразяване на актуалното състояние и планиране на дейностите с отпадъците на територията на община Генерал Тошево, в съответствие с нормативните изисквания. Разработването й се базира на наличните данни и резултати от проведени проучвания на системите за управление на различните потоци отпадъци и анализ на възможностите за финансиране на дейностите, свързани с отпадъците. На база на събраните данни са направени експертни предложения и прогнози за развитие на инфраструктурата и практиките за управление на отпадъците в общината за 8 години.

Общинската програма за управление на отпадъците се разработва в съответствие с нормативните изисквания на чл. 52 от Закона за управление на отпадъците (ЗУО), във връзка с чл.15, ал.1, т.3, чл.57 и чл.59 от Закона за опазване на околната среда (ЗООС). Програмата за управление на отпадъците е секторна програма и е неразделна част от Общинската програма за опазване на околната среда на община Генерал Тошево.  

Програмата за управление на отпадъците на територията на община Генерал Тошево 2021-2028 г. е разработена за период, който съвпада с действието на Националния план за управление на отпадъците (НПУО 2021-2028 г.) и при необходимост ще бъде актуализирана при неговото окончателно одобрение, при промяна във фактическите или нормативни условия. В НПУО 2021-2028 г. са формулирани три основни цели със съответните програми, както следва:
Цел 1: Намаляване на вредното въздействие на отпадъците чрез предотвратяване на образуването им и насърчаване на повторното им използване.

· Национална програма за предотвратяване образуването на отпадъци с Подпрограма за предотвратяване на образуването на хранителни отпадъци.
Цел 2: Увеличаване на количествата на рециклираните и оползотворени отпадъци.

· Подпрограма за достигане на целите за подготовка за повторна употреба и за рециклиране на битовите отпадъци;
· Подпрограма за достигане на целите за рециклиране и оползотворяване на строителни отпадъци и отпадъци от разрушаване на сгради;
· Подпрограма за достигане на целите за рециклиране и оползотворяване на масово разпространени отпадъци (МРО) с Подпрограма за управление на опаковките и отпадъците от опаковки;

Цел 3: Намаляване на количествата и на риска от депонираните битови отпадъци

· Подпрограма за намаляване на количествата и риска от депонираните битови отпадъци.

Националният план е съобразен с изискванията на Директива (ЕС) 2018/851 на Европейския парламент и на Съвета от 30 май 2018 г. за изменение на Директива 2008/98/ЕО за отпадъците. Отчетени са общите принципи за опазване на околната среда като предпазни мерки и устойчивост, техническа осъществимост и икономическа приложимост, опазване на ресурсите, както и въздействие върху човешкото здраве, икономиката и обществото. Крайният срок на програмата съвпада с периода на програмиране и ползване на европейските структурни и инвестиционни фондове за периода 2021-2027 г. , включително Оперативна програма „Околна среда”.
Приоритет „Отпадъци“ на Оперативна програма „Околна среда” за периода 2021-2027 г. е насочен към специфична цел „Насърчаване на прехода към кръгова икономика“ и ще се финансират мерки, чрез които отпадъците ще се подготвят за повторна употреба и поправка, ще се рециклират или генерирането им ще бъде предотвратено, както и дейности, свързани с осведомеността на населението и промяна в нагласите му.
Програмата за управление на отпадъците е един от най-важните инструменти за прилагане на законодателството за отпадъците на местно ниво. Тя отразява актуалното състояние и планира мерките и дейностите с отпадъците на територията на община Генерал Тошево, в съответствие с действащите нормативни изисквания. Разработването й се базира на наличните данни, резултатите от проведени проучвания на системите за управление на отпадъците в общината, както и на анализ на възможностите за финансиране на планираните дейности. Въз основа на събраните данни са направени експертни предложения и прогнози за развитие на инфраструктурата, системите и практиките за управление на отпадъците в общината. 

Ключов елемент на програмата е спазването на йерархията за третиране на отпадъците:

· Предотвратяване образуването на отпадъци;

· Рециклиране, повторна употреба или извличане на вторични суровини и енергия;

· Екологосъобразно обезвреждане чрез депониране или изгаряне на тези отпадъци, за които е невъзможно да бъдат предотвратени и/или оползотворени.

Настоящата Програма е насочена към подобряване на организацията за управление и намаляване количеството на образуваните отпадъци в община Генерал Тошево и създава необходимите предпоставки за успешна реализация на планираните мерки и дейности.

Община Генерал Тошево е член на Сдружение „Регионално управление на отпадъците – Добрич” /РСУО/. В сдружението участват още общините: Добрич, Добричка, Никола Козлево, Крушари, Шабла, Тервел, Каварна и Балчик. Всички членове на РСУО са задължени да постигнат общи цели за рециклиране и общи изисквания по отношение на екологосъобразното обезвреждане на отпадъците. 


Основната цел на програмата е да се определят необходимите мерки за изграждане на интегрирана система за управление на отпадъците в община Генерал Тошево като елемент на интегрираната Регионална система за управление на отпадъците в регион Добрич.

От изпълнението на програмата се очаква да бъдат постигнати следните резултати:

· Намаляване на вредното въздействие на отпадъците, чрез предотвратяване образуването им  и насърчаване на повторното им използване и оползотворяване;

· Увеличаване на количествата на рециклираните и оползотворени  отпадъци, чрез създаване на условия за изграждане на мрежа от съоръжения за третиране на цялото количество генерирани отпадъци, което да намали риска за населението и околната среда;

· Управление на отпадъците, което гарантира чиста и безопасна околна среда;

· Превръщане на обществеността в ключов фактор при прилагане йерархията на управление на отпадъците. 

При разработването на Програмата са отразени промените в нормативната уредба и фактическите условия, породени от стремежа на Общинска администрация - Генерал Тошево за постигане на устойчиво управление на отпадъците. Програмата съдържа както инвестиционни мерки (дейности) за изграждане на инфраструктура, така и неинвестиционни „меки” мерки и дейности – обучения, информационни кампании и др.
1.1.  Обхват на програмата

Програмата обхваща всички дейности, които произтичат като задължение на Общините и компетенции на Кмета, съгласно разпоредбите на Закона за управление на отпадъците (ЗУО), Закона за опазване на околната среда (ЗООС) и техните подзаконовите нормативни актове. Обхватът и съдържанието на Програмата са в съответствие и с Методическите указания за разработване на общински програми за управление на отпадъците утвърдени със Заповед № РД-211/31.03.2015 г. на Министъра на околната среда и водите.

В обхвата на настоящата Програма попадат дейностите, свързани с формираните на територията на община Генерал Тошево отпадъци, изведени и приоритизирани на база идентифицираните проблеми, които общинското ръководство трябва да реши, за да се постигне екологосъобразното им управление.  

Програмата разглежда процесите от образуването на отпадъците до тяхното крайно обезвреждане, а именно: видът на отпадъците и тяхното образуване; количества и характеристика на отпадъците; начин на събирането и използвани съдове; транспортиране и използвана техника; рециклиране и оползотворяване; обезвреждане на отпадъците.

Програмата е отворен документ, който може да бъде допълван и актуализиран при: 
· промяна на нормативната уредба;

· промяна на фактическата обстановка;

· по препоръка на компетентните органи;

· при конкретизация на инвестиционните проекти. 

1.2. Принципи и действащо законодателство
При определянето и приоритизирането на мерките, заложени в Програмата, се спазват основните принципи за управление на отпадъците, залегнали в общата европейска и национална политика в тази област, както и основните принципи, на които се основава Националния план за управление на отпадъците.
· „Устойчиво развитие” - използване на природите ресурси по начин, който не ограничава възможността да бъдат използвани от бъдещите поколения.
· „Предотвратяване” - образуването на отпадъци трябва да бъде намалено и избегнато, където това е възможно.
· „Превантивност” – проблемите с отпадъците трябва да бъдат предвиждани и избягвани на възможно най-ранен етап за предотвратяване на замърсяването.
· „Йерархия на управлението на отпадъците” - описва предпочитаната последователност на операциите и дейностите с отпадъците в йерархичен ред - предотвратяване; рециклиране, повторна употреба и екологосъобразно обезвреждане.
· „Разширена отговорност на производителя” и „Замърсителят плаща” – лицата, които образуват или допринасят за образуването на отпадъци или замърсяват околната среда или сегашните притежатели на отпадъците трябва да покрият пълните разходи за третиране на отпадъците и да ги управляват по начин, който гарантира висока степен на защита на околната среда и човешкото здраве. 

· „Интегрирано управление на отпадъците” - комплекс от законодателна, институционална и технологична дейност, целяща предотвратяване образуването на отпадъци или тяхното редуциране чрез рационално оползотворяване изразяващо се в повторната им употреба и увеличаването на рециклирането им.
· „Близост” и „Самодостатъчност” – отпадъците трябва да бъдат обезвреждани възможно най-близко до мястото на тяхното образуване.
· „Участие на обществеността” – заинтересованитe страни, както и широката общественост имат възможност да участват в разработването на плановете за управление на отпадъците и имат достъп до тях след одобрението им. 

Мерките в настоящата програма ще се изпълняват в съответствие с Националния план за управление на отпадъците за периода 2021-2028 г. и Стратегия и план за действие за преход към кръговата икономика на Република България за периода 2021 – 2027 г. 

Мерките в настоящата програма са в съответствие с изискванията на действащото законодателство и изпълнението им следва да се съобрази със следните нормативни актове:

1. Закон за управление на отпадъците;

2. Закон за опазване на околната среда;

3. Закон за устройство на територията;

4. Закон за местните данъци и такси;

5. Закон за ратификация на Базелската Конвенция за контрол на трансграничното движение на опасни отпадъци и тяхното обезвреждане;

6. Наредба № 1 от 04 юни 2014 г. (изм. и доп. ДВ. бр.30 от 31 Март 2020 г.) за реда и образците, по които се предоставя информация за дейностите по отпадъците, както и реда за водене на публични регистри. Наредбата определя изискванията за предоставяне на информация на НСИ и ИАОС относно отпадъците и съоръженията и инсталациите за отпадъци, вкл. информация от общините.;
7. Наредба № 2 от 23.07.2014 г. за класификацията на отпадъците. Наредбата въвежда европейската класификация на отпадъците, задължителна за прилагане и от общините. 

8. Наредба № 4 от 5.04.2013 г. за условията и изискванията за изграждането и експлоатацията на инсталации за изгаряне и инсталации за съвместно изгаряне на отпадъци;

9. Наредба № 6 Обн. ДВ. бр.80 от 27.08.2013 г. за условията и изискванията за изграждане и експлоатация на депа и на други съоръжения и инсталации за оползотворяване и обезвреждане на отпадъци.
10. Наредба №7 oт 24.08.2004 г. за изискванията, на които трябва да отговарят площадките за разполагане на съоръжения за третиране на отпадъци;

11. Наредба №7 от 19.12.2013 год. за реда и начина за изчисляване и определяне размера на обезпеченията и отчисленията, изисквани при депониране на отпадъци;

12. Наредба за разделно събиране на биоотпадъци и третиране на биоразградимите отпадъци, Приета с ПМС № 20 от 25.01.2017 г., Обн. ДВ. бр.11 от 31 Януари 2017 г.

13. Наредба за управление на строителните отпадъци и за влагане на рециклирани строителни материали, Обн. ДВ.. бр.98 от 8 Декември 2017 г.;

14. Наредба за опаковките и отпадъците от опаковки Обн. ДВ. бр.85 от 6 Ноември 2012г.
15. Наредба за изискванията за третиране и транспортиране на производствени и опасни отпадъци Обн. ДВ. бр.29 от 30 Март 1999 г.;

16. Наредба за реда и начина за оползотворяване на утайки от пречистването на отпадъчни води чрез употребата им в земеделието Обн. ДВ. бр.63 от 12 Август 2016 г., изм. ДВ. бр.55 от 7 Юли 2017 г.;

17. Наредба за отработените масла и отпадъчните нефтопродукти -  08.01.2013 г.;
18. Наредба за излезлите от употреба моторни превозни средства, Обн. ДВ. бр.7 от 25 Януари 2013 г.;
19. Наредба за излязлото от употреба електрическо и електронно оборудване, Обн. ДВ. бр.100 от 19 Ноември 2013 г.;

20. Наредба за батерии и акумулатори и за негодните за употреба батерии и акумулатори, Обн. ДВ. бр.2 от 8 Януари 2013 г.;

21. Наредба за изискванията за третиране на излезли от употреба гуми, Обн. ДВ. бр.73 от 25 Септември 2012 г.;

22. Наредба за условията и реда за извършване на екологична оценка на планове и програми, Обн. ДВ. бр.57 от 2 Юли 2004 г.;

23. Наредба за условията и реда за извършване на оценка на въздействието върху околната среда, Обн. ДВ. бр.25 от 18 Март 2003 г., посл. изм. ДВ. бр.67 от 23 Август 2019 г.;
24. Наредба за условията и реда за извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони Приета с ПМС № 201 от 31.08.2007 г., обн., ДВ, бр. 73 от 11.09.2007 г.
25. Наредба №1 за поддържане и опазване на обществения ред, чистотата и общинското имущество на територията на община Генерал Тошево;

26. Наредба за управление и финансиране на дейностите по третиране на битови и строителни отпадъци на територията на община Генерал Тошево;

27. Наредба №10 за определянето и администрирането на местните данъци, такси и цени на услуги на територията на община Генерал Тошево;

28. Наредба №11 за изграждане, поддържане и опазване на зелената система на територията на община Генерал Тошево.

Законодателството на ЕС за управление на отпадъците включва три категории законодателни актове: 

1. Рамково законодателство: Директива (ЕС) 2018/851 на Европейския парламент и на Съвета от 30 май 2018 г. за изменение на Директива 2008/98/ЕО на Европейския парламент и на Съвета от 19 ноември 2008 г. относно отпадъците и за отмяна на определени директиви и Регламент (ЕО) № 1013/2006 за трансграничен превоз на отпадъци.
Рамкова директива за отпадъците (РДО) с посл. изм. (Директива (ЕС) 2018/851)
Отпадъците, според определението в член 3, параграф 1 от Директива 2008/98/ЕО са „всяко вещество или предмет, от който притежателят се освобождава или възнамерява да се освободи, или е длъжен да се освободи“. Те представляват огромна загуба на ресурси под формата както на материали, така и на енергия. Освен това управлението и обезвреждането на отпадъците може да окаже сериозно въздействие върху околната среда. Депата за отпадъци например заемат земни площи и могат да предизвикат замърсяване на въздуха, водата и почвата, докато изгарянето може да доведе до емисии на опасни замърсители на въздуха. Поради това целта на политиките на ЕС в областта на управлението на отпадъците е да се намали въздействието на отпадъците върху околната среда и здравето и да се повиши ефективността при използването на ресурсите в ЕС. Дългосрочната цел на тези политики е да се намали количеството отпадъци, а когато образуването им не може да бъде избегнато, да се насърчава тяхното използване като ресурси и да се постигнат по-високи равнища на рециклиране и безопасно обезвреждане на отпадъците.

 РДО, освен посочената йерархията на отпадъците, въвежда и други ключови разпоредби за страните-членки, съответно за техните компетентни национални, регионални и местни власти, отговорни за съответните политики: 

· да се постигне повторна употреба и рециклиране на минимум 50% от битовите и приравнените на битовите отпадъци 

· да се постигне рециклиране и оползотворяване на най-малко 70% от отпадъците от строителство и от разрушаване на сгради 

· да се разработят национални програми за предотвратяване на образуването на отпадъци 

· да се въведе разделно събиране минимум за битовите отпадъци и подобни източници от хартия, метал, пластмаса и стъкло 

· въвежда процедура за определяне на критерии за край на отпадъка и специфицира в кои случаи вещества или предмети, получени в резултат от производствен процес, представляват странични продукти, а не отпадъци;
· разграничава кога изгарянето на отпадъци е ефективно от енергийна гледна точка и се счита за операция по оползотворяване;
· определя ясно разликата между „оползотворяване” и „обезвреждане” на отпадъци 

· въвежда „разширена отговорност на производителя” като едно от средствата за подпомагане на разработването и производството на стоки, при които се отчита и се улеснява ефективното използване на ресурси по време целия им жизнен цикъл. 
Директива (ЕС) 2019/904 Европейския парламент и на Съвета от 5 юни 2019 година относно намаляването на въздействието на определени пластмасови продукти върху околната среда. Една от основните цели на директивата е да се намали количеството на пластмасовите отпадъци. Съгласно новите правила до 2021 г. ще бъдат забранени пластмасовите чаши, чинии, прибори, сламки и др. До 2029 г. целта е за 90% разделно събиране на пластмасови бутилки, както и целта за рециклирано съдържание на пластмасовите бутилки от най-малко 25% до 2025 г. и 30% до 2030 г.
2. Законодателство относно операции и съоръжения по третиране на отпадъци: Директива за индустриални емисии 2010/75/ЕС /относно изгаряне на отпадъци и изисквания за комплексни разрешителни за определени инсталации за третиране на отпадъци/ и Директива 1999/31/ЕО на Съвета от 26 април 1999 г. относно депонирането на отпадъци. 

3. Законодателство относно специфични потоци отпадъци и включва следните базови директиви: Директива 2006/66/ЕО на Европейския парламент и на Съвета от 6 септември 2006 г. относно батерии и акумулатори и отпадъци от батерии и акумулатори и за отмяна на Директива 91/157/ЕИО; Директива 2012/19/ЕС относно отпадъци от електрическо и електронно оборудване; Директива 94/62/ЕО на Европейския парламент и на Съвета от 20 декември 1994 г. относно опаковките и отпадъците от опаковки; Директива (ЕС) 2019/904 Европейския парламент и на Съвета от 5 юни 2019 година относно намаляването на въздействието на определени пластмасови продукти върху околната среда; Директива 2000/53/ЕО на Европейския парламент и на Съвета от 18 септември 2000 г. относно излезлите от употреба моторни превозни средства; Директива 2020/362/ЕС на Комисията от 17 декември 2019 г. за изменение на приложение II към Директива 2000/53/ЕО на Европейския парламент и на Съвета относно излезлите от употреба превозни средства; Директива 96/59/ЕО на Съвета от 16 септември 1996 г. за обезвреждането на полихлорирани бифенили и полихлорирани терфенили; Директива 86/278/ЕИО на Съвета от 12 юни 1986 г. за опазване на околната среда, и по-специално на почвата, при използване на утайки от отпадъчни води в земеделието и Директива 78/176/ЕИО на Съвета от 20 февруари 1978 г. относно отпадъците от производство на титанов диоксид. 

1.3. Процедури за преценка необходимостта от Екологична оценка и Оценка за съвместимост с предмета и целите за опазване на защитените зони в съответствие с изискванията на ЗООС и ЗБР 

Законът за опазване на околната среда (ЗООС) и Законът за биологичното разнообразие (ЗБР) регламентират изискванията и последователността на провеждане на процедурите и определят рамката за провеждане на съвместени процедури за екологична оценка и оценка за съвместимост на планове и програми и съответните подзаконов актове - Наредба за условията и реда за извършване на екологична оценка на планове и програми, Обн. ДВ. бр.57 от 2 Юли 2004 г., посл. изм. и доп. ДВ. бр.67 от 23 Август 2019 г. и Наредбата за условията и реда за извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони, приета с ПМС № 201 от 31.08.2007 г. Компетентен орган за процедурите е РИОСВ Варна.

Процес на обществени консултации при разработване на програмата:


При разработването на настоящата програма са използвани следните методи за консултации с обществеността:

· Информиране на обществеността, чрез публикуване на сайта на Общината на проект на Програма за управление на отпадъците на Община Генерал Тошево 2021-2028 г.; 

· Проведено обществено обсъждане, чрез публикуване на интернет страницата на община Генерал Тошево на съобщение и проекта на Програмата за управление на отпадъците за споделяне на мнения и предложения;

· Разглеждане в комисии и приемане на програмата на заседание на Общински съвет. 
Органи за разработване и одобрение 

Програмата е разработена от „Динамик Салюшънс” ЕООД гр. Шумен, съгласно сключен Договор №202/13.04.2020 г. 
В програмата са включени данните от актуален Доклад за извършен през 2019 г. четирисезонен морфологичен анализ на битовите отпадъци, генерирани на територията на община Генерал Тошево. 
II. ХАРАКТЕРИСТИКА НА ОБЩИНАТА

 Характеристиката на общината е направена с цел да се установят основните източници и генератори на отпадъци в гр. Генерал Тошево и прилежащите села. Основните източници на отпадъци са: населението, домакинствата, селското стопанство, промишлените предприятия и търговските обекти. Така идентифицираните източници определят формираните количества и потоци отпадъци и са основни целеви групи, които трябва да бъдат привлечени в процеса на управление на отпадъците, с цел предотвратяване на тяхното образуване, минимизиране,  управление, рециклиране и друго оползотворяване. 

2.1. Географска характеристика и местоположение на общината

Община Генерал Тошево е разположена в Североизточна България, в Южна Добруджа и е една от съставните общини на област Добрич. Северната граница на общината е Република Румъния, на изток граничи с общините Шабла и Каварна, на запад с Крушари, а на юг с общините Балчик и Добричка. С обща площ от 982 кв. км., общината заема 20,8% от територията на областта и 6,8% от общата площ на Североизточен район (СИР, NUTS 2). 
Община Генерал Тошево е една от 8-те в област Добрич. Тя е на второ място по територия и на шесто място по население в областта. В Генерал Тошево живее 7,43% от населението на област Добрич (171809 души) и 1,38% от населението на СИР.
Фигура 1: Географско положение на община Генерал Тошево

Географското положение на общината е встрани от важни транспортно-комуникационни трасета, както и от големи административни центрове в България. В общинската територия има добре развита пътна и железопътна мрежа (ЖП линия Добрич-Кардам за Букурещ и Европа), които осигуряват свързаност и достъпност.

Административният център - град Генерал Тошево отстои на 25 км. североизточно от областния център - град Добрич, на 75 км. от град Варна, на 205 км. от град Бургас, на 253 км. от град Русе, на 450 км. от град Пловдив и на 504 км. от столицата на Република България - София. Град Генерал Тошево се намира на 78 км. от град Констанца, който е важно пристанище и икономически център в Република Румъния и на 267 км. от град Букурещ – столица на Република Румъния. 
Община Генерал Тошево включва 42 населени места, административния център - град Генерал Тошево и 41 села: Петлешково, Писарово, Пленимир, Преселенци, Присад, Пчеларово, Равнец, Рогозина, Росен, Росица, Сираково, Сноп, Снягово, Спасово, Средина, Сърнино, Узово, Чернооково, Александър Стамболииски, Балканци, Бежаново, Василево, Великово, Вичово, Градини, Горица, Дъбовик, Житен, Зограф, Изворово, Йовково, Калина, Кардам, Конаре, Краище, Красен, Къпиново, Лозница, Люляково, Малина, Огражден.
Средната гъстота на населените места е 4,28 н.м./100 км2 при средна за страната – 4,78 н.м./100 км2. Същевременно гъстотата на населението към 2019 г. (13 души на кв. км.) е по-ниска от средните стойности за област Добрич (36,4), за СИР (63,3) и за страната (63).

Фигура 2: Карта на община Генерал Тошево

Населението на община Генерал Тошево към 31.12.2019 г. наброява 12768 души или 7,43% от населението на област Добрич и 1,37% от това на СИР. 

Таблица 1: Баланс на територията на община Генерал Тошево (дка)

	Общо
	Земеделска
	Горска
	Населени места
	Водни течения и водни площи
	За добив на полезни изкопаеми
	За транспорт и инфраструктура

	981731
	861953
	76572
	37750
	408
	316
	4732


Източник: Национален статистически институт
Най-голям относителен дял в територията на община Генерал Тошево заема земеделската земя – 861953 дка (87,4% от всички територии). На второ място е горската  територия – 76572 дка (8%).  Населените места са 4% или 37750 дка. Водните площи заемат 0,06% от територията на общината, а площите за добив на полезни изкопаеми 0,04%. Площите за транспорт и инфраструктура в общината са 0,5% или 4732 дка.
Графика 1: Разпределение на площта на община Генерал Тошево по видове територии

Източник: Национален статистически институт
2.1.1.  Релеф 
Релефът на община Генерал Тошево е хълмист и равнинен, като територията ѝ изцяло попада в източната част на Дунавската хълмиста равнина и заема част от Добруджанското плато. Сравнително голямата територия на общината не е богата на релефни форми. Тя попада изцяло източно от вододела на с. Росица и с. Стожер, от където добруджанското плато получава лек наклон на изток и североизток. То е слабо разчленено от суходолията, които са насочени към Черно море. Средната надморска височина на общината е 176.1 м. Територията в западната част има добре изразен хълмисто-платовиден характер с максимална височина до 250 м. надморско равнище. 

Максималната височина на община Генерал Тошево е Голямата могила (254 м), разположена южно от село Пчеларово, на границата с община Добрич-селска. Минималната височина на общината се намира в най-източната ѝ част в суходолието Малък качамак, на границата с Румъния, при 45-а гранична пирамида, североизточна от село Бежаново – 54 м н.в. Релефът на общината създава предпоставки за развитие на селското стопанство, с възможност за максимална механизация на производствените процеси и предпоставки за благоприятно разположение на техническата инфраструктура. 

Геоложка среда

На територията на община Генерал Тошево се установяват две геоложки формации – Сармат и Кватренер. 

Сарматът е представен главно от варовици, кавернозни варовици и песъчливи варовици, обикновено здрави и оцветени сиво до жълтеникаво. Мощността им варира силно от 15 м. до към 100 м., но обикновено е около 60-70 м.


Кватернерът в района на общината е представен от льосови отложения (льосов комплекс) и глини. Льосовият комплекс покрива основните скали. Заравнените и заоблени форми на терена се дължат на льосонавяването, поради което всички долини и понижени участъци са били запълнени с льос. Мощността на льосовия комплекс варира силно от няколко метра до около 20 м. За района на гр. Генерал Тошево до ок. 12 м., с. Кардам и с. Люляково- около 5- 6 м., а около селата Житен, Росица, Лозница - до около 20 м. В льосовият комплекс се установяват обикновено два хоризонта льос и два хоризонта льосови глини. Льосът е бежов сух мокропорест, праховопесъклив, с редки дребни варовити кукли, трошлив и твърдопластичен. Льосовите глини са кафяви, някъде с червеникав оттенък, средно до твърдопластични с варовити ядки.

2.1.2. Климат

Община Генерал Тошево попада в умерено – континенталната климатична област, но с ясно изразено Черноморско климатично влияние. 

Климатът на умерено – континенталната област  се формира под влиянието на океански въздушни маси на умерените ширини, които нахлуват предимно от североизток и по – рядко от северозапад. За разлика от останалата част на Дунавската хълмиста равнина, тук климатът е по – смекчен: зимата не е така студена и лятото не е толкова горещо. Все пак континенталността на климата личи от по – голямото годишно колебание на температурите. 

Умерено – континенталната област е характерна с не особено високи количества валежи през пролетта и есента и максимум през лятото, като летният максимум е през юни, а зимният минимум – през януари.

Климатът в Черноморската област се формира под влияние на два основни фактора – особеностите на атмосферната циркулация в тази част на Балканския полуостров, от една страна, и климатичното влияние на Черноморския басейн от друга. Както в преходно – континенталната област и тук се преплитат две климатични влияния – континентално – европейско от север и северозапад и средиземноморско - от юг. Под влияние, на Черно море тук се формира един по – различен климат, който не може да бъде отнесен нито към преходно – континенталния, нито към преходно – средиземноморския. 

Таблица 2: Средномесечните стойности на основните метеорологични параметри 

	Месец 
	І
	ІІ
	ІІІ
	ІV
	V
	VІ
	VІІ
	VІІІ
	ІХ
	Х
	ХІ
	ХІІ

	Температура, °С 
	-1,6
	0,1
	3,4
	9,8
	15,0
	18,7
	20,9
	20,6
	16,7
	11,6
	6,6
	1,6

	Максимална температура, °С 
	2,9
	5,1
	10,0
	17,3
	22,5
	26,7
	29,0
	28,8
	25,1
	18,5
	11,6
	5,5

	Минимална температура °С 
	-5,4
	-3,2
	-0,4
	4,6
	10,0
	13,1
	15,2
	14,5
	11,4
	6,6
	2,9
	-2,0

	Влажност, % 
	85
	85
	85
	76
	80
	72
	71
	71
	72
	78
	86
	88

	Обща облачност, брой дни 
	6,7
	6,9
	6,3
	5,6
	5,3
	4,6
	3,7
	2,9
	3,6
	4,6
	6,4
	6,7

	Скорост на вятъра,m/s 
	3,2
	3,6
	3,3
	3,4
	3,2
	2,5
	2,2
	2,0
	2,0
	2,1
	2,7
	2,6


Източник: Климатичен справочник на Република България  „Хидрометеорологична станция-Тервел”

Според климатичната подялба на България, границата на черноморското климатично влияние, с малки изключения, условно минава на 30 – 40 км от брега на морето. 

Средните годишни температури, които в значителна степен характеризират климата на района са по – високи отколкото средните температури за западната част на територията, което е под влияние на затоплящото действие на морето.

Средната годишна температура на въздуха за района на община Генерал Тошево е 13,5 градуса С, като минималните температури се отнасят към месеците януари  и февруари, а максималните към юли и август. Средно зимните температури за района (ХІІ, І, ІІ) са 0.5оС, а средно летните (VІ,VІІ,VІІІ) - 20.1о С. Броят на дните с мъгли, е около 30.

 „Среднодневният максимум“ (плътна червена линия) показва средната максимална дневна температура за всеки месец за Генерал Тошево. По същия начин „Среднодневният минимум“ (плътна синя линия) показва средната минимална дневна температура. Горещите дни и студените нощи (пресечени червени и сини линии) изразяват средната дневна температура в най-топлия ден и средната-нощна температура в най-студената нощ от месеца за последните 30 години. 
Фигура 3: Средни годишни температури и валежи в община Генерал Тошево

Източник: www.meteoblue.com/bg
Диаграмата за „Максимална температура“ за Генерал Тошево показва колко са дните на месечна база, в които са достигнати определени температурни стойности. През месеците юли и август средно по 8-10 дни температурите са над 30°С, а 15-20 дни – над 25 °С. Мразовити дни (под 0 °С ) се отчитат от декември до февруари и са средно 15 дни в годината. Най-ниски температури – под минус 5°С се отчитат от 3 до 5 дни в годината.

Месечната продължителност на слънчевото греене е друг основен климатичен показател със значение за развитието на определени стопански дейности - земеделие, туризъм и други. Най-голям брой ясни дни се наблюдават през летните месеци – юли и август (15-18 дни) и ранната есен – септември (8 дни ). Най-малко слънчеви дни има през зимните и ранните пролетни месеци - (3-4) слънчеви дни. Районът се характеризира с добра (2218 часа) годишна продължителност на слънчевото греене. Поради тази причина слънчевата енергия е един от основните възобновяеми източници, който може да бъде използван ефективно в община Генерал Тошево. 
Общината попада в зоната на не високи количества на валежите, като средно годишните валежи са сравнително ниски - 50 мм./кв.м. Характерен е зимния и летен максимум. Значителни количества на валежите има и през пролетта, докато най- ниски са през есента. Средната относителна влажност на въздуха е 78%. През зимния период влажността достига 85- 86%, а през лятото спада до 68- 69 %.
Фигура 4: Количество на валежите в община Генерал Тошево

[image: image7.jpg]30 AHu

20 AHn

10 AHn

0 AHn

Ay deB Map

@ 50-100mm
@® 5-10mm
JHu 6e3 Banexu

Anp Mai tOHM onun

® 20-50mm
@ 2-5mm
— ﬂHM CbC CHerosanex

Asr Cen Okt

® 10-20mm
. <2mm

_—/

Hoe Jek

meteoblue




Източник: www.meteoblue.com/bg
За посоката, скоростта и силата на вятъра в Генерал Тошево най-голямо влияние оказва релефът. Тъй като районът е разположен на равно плато и е открит за нахлуването на континентални въздушни маси от север и североизток, то преобладаващите ветрове са северни и северозападни през зимните, пролетните и летните месеци, като през пролетта и лятото зачестяват и югоизточните ветрове. Есента е характерна със северните ветрове. 

Силата на вятъра е почти равномерна от различните посоки с незначително преобладаване на силата на южните ветрове. Преобладаващите ветрове за района през отделните сезони на годината са от север, запад и най – често северозапад. 

Територията на община Генерал Тошево попада в Зона А - Зона на малък ветроенергиен потенциал и в Зона Б – Зона на среден ветроенергиен потенциал.

Розата на вятъра за Генерал Тошево показва колко дни в годината вятърът духа от определена посока. Типични за общината са силните северни, североизточни, северозападни и южни ветрове. Средната скорост на вятъра в община Генерал Тошево е около 15 км/час, като най-интензивно движение на въздушните маси е имало през месец януари – над 60 км/час. Преобладаващите ветрове за района през отделните сезони на годината са от север, запад и най-често северозапад. Средната скорост на вятъра на годишна база е около 3,5 м./ сек.  

Тихото време (безветрие) е със средногодишна честота 21,3% , като най-тихо е през м. октомври (31,3% от случаите). Средната месечна скорост на ветровете е сравнително висока – между 2,0 и 3,6 м/с, а средната годишна е 2,7 м/с.

Фигура 5: Роза на ветровете в община Генерал Тошево

2.1.3. Водни ресурси

Общината не е богата на повърхностни води. Повърхностно течащи води има само в дерето край с. Изворово, част от водите на което се вливат в язовир Дрян, а останалата част продължават в Румъния и там се губят в окарстените варовици. Порьозността на льосовата покривка и окарстената варовикова основа, заедно с оскъдните валежи и слабия наклон на релефа, са комплекс от обстоятелства, определящи липсата на повърхностно течащи води и за наличието на суходолия. 

В района на селищната система подпочвените води се установяват на значителна дълбочина от повърхността на терена. Водоносни са кавернозните и силно напукани зони на сарматските варовици, като за водоупор служат мергелни прослойки. Това е сарматския водоносен хоризонт, който е изграден от окарстени варовици с песъчлива компонента. Нивото му се установява на няколко десетки метри от повърхността /тръбни кладенци с. Сираково на дълбочина 32 м., а при с. Дъбовик на 52 м. 

 
По химичен състав водите от сарматския водоносен хоризонт са хидрокарбонатно калциеви и са годни за питейни нужди. Използват се за водоснабдяване, поливане и други цели. Режимът им на движение в зависимост от условията е най- често турбулентен, много рядко ламинарен и в значителна степен смесен, с коефицент на филтрация около 200 л./24 ч.


В община Генерал Тошево има общо 237 кладенци общинска собственост, от които 81 са потенциално опасни. Реализира се програма за обезопасяване на част от тях. 


Предвид бедните водни ресурси на общината кладенците трябва да се използват пълноценно за развитие на поливно земеделие.

На територията на община Генерал Тошево няма открити минерални извори.

2.1.4. Почви и полезни изкопаеми
Почви 

Почвите са един от основните ресурси в общината. Територията на общината е заета изцяло с черноземи. Разпространени са трите подтипа:

· Карбонатни черноземи;

· Типични черноземи;

· Излужени черноземи.


Карбонатните черноземи преобладават в северозападната част на селищната система. Те заемат изцяло землищата на селата Красен, Росен, Краище, Житен. Голяма част от землищата на селата Росица, Лозница, Изворово, Сноп, Градини и територията северозападно от Кардам. Характеризират се със средно мощен хумусен хоризонт, по механичен състав са средно до тежко песъкливо- глинести, имат рохкав строеж, добър въздушен и топлинен режим. Почвената им реакция е слабо алкална. Те притежават добра водопропускливост и средна водозадържаща способност. Отличават се с добро плодородие. Главно мероприятие за получаване на високи добиви е подобряване на водния им режим.


Значително разпространение на територията на общината имат и типичните черноземи. Те са разположени по компактно в землищата на селата Спасово, Рогозина, Александър Стамболийски, Сърнино, Сираково, около с. Пчеларово, територията между селата Кардам, Писарово, Чернооково и гр. Генерал Тошево. По своите морфологични, физични и химични свойства типичните черноземи са сходни с карбонатните черноземи, поради което са обединени в една агропроизводствена група.


Излужените черноземи са разпространени най- много в южната част на общината. Те заемат териториите южно от гр. Генерал Тошево, около селата Дъбовик, Равнец, Люляково, Малина, Преселенци, Петлешково, между Чернооково и Рогозина, около Росица, Василево, Балканци, Конаре. Тези почви се характеризират със средно мощен хумусен хоризонт. Механичният им състав е средно до тежко песъкливо глинест. 

Почвената им реакция е неутрална. Макар и незначителни по площ, на отделни места се срещат плитки, ерозирали, слабопродуктивни земи. Разпространени са главно в източната част на системата около държавния горски пояс край селата Бежаново, Александър Стамболийски, Сърнино, Сираково, Калина, Василево, Балканци, около Кардам, Огражден и Генерал Тошево.

Полезни изкопаеми

На територията на община Генерал Тошево се срещат следните полезни изкопаеми:

· Черни каменни въглища – близо до границата на общината се намира добруджанския въглищен басейн. Центърът му е около с. Вранино община Каварна. Запасите на въглища са много големи (повече от всички запаси на въглища в България взети заедно), като качеството им е много добро-висококалорични коксуващи черни въглища. 
Същите обаче се намират на голяма дълбочина – между 300 м. и 1300 м. от повърхността и лежат под два обилни водоносни хоризонта (сарматския и валанжския). Това изисква много време на проучване и определяне начина на експлоатацията им.
· Бентонитови глини - намират се североизточно от с. Красен. Не са извършвани геоложки проучвания, но се предполага, че биха могли да се използват за химическата, хранителната и нефтената промишленост, тъй като притежават свойството да поглъщат определени вещества, намиращи се в газообразно или разтворено състояние. По геоложки съображения запасите са големи и находището перспективно.

· Глини за тухларската промишленост - за тази цел могат да се използват льосът и льосовите глини, които покриват по-голямата част от общината.

· На територията на с. Рогозина са проведени дейности по проучвания за природен газ и до този момент находището не се ползва, поради проведен референдум в община Генерал Тошево за забрана на добива. 
2.2. Административно-териториална характеристика

Урбанистичната структура на общината се състои от 42 населени места – административния център град Генерал Тошево и 41 села.

Съгласно Заповед № РД-02-14-2021 от 14 август 2012 г. година на Министъра на Регионалното развитие и благоустройството, издадена на основание чл.36, ал.2 на Закона за административно-териториалното устройство на Република България, населените места са категоризирани както следва: град Генерал Тошево е 3-та категория; село Кардам е 5 категория; Житен, Красен, Люляково, Преселенци, Пчеларово, Росица, Спасово са 6-та категория; Василево, Дъбовик, Изворово, Йовково, Къпиново, Малина, Петлешково, Присад, Равнец, Рогозина, Сноп, Снягово, Чернооково са 7-ма категория; Александър Стамболийски, Балканци, Бежаново, Великово, Вичово, Горица, Градини, Зограф, Калина, Конаре, Краище, Лозница, Огражден, Писарово, Пленимир, Росен, Сираково, Средина, Сърнино, Узово - 8-ма категория.

Фигура 6: Селищна мрежа на община Генерал Тошево

Съгласно йерархичната система на Националната концепция за пространствено развитие на България за периода 2013-2025 г., Генерал Тошево е определен на 4-то ниво - малки градове с микрорегионално значение в периферни и гранични райони. 

По разположение спрямо общинския център, населените места се обособяват в три групи: На север, на изток и на запад от гр. Генерал Тошево. Прави впечатление сравнително балансираното разпределение на отделните населени места върху територията на общината и характерното централно местоположение на общинския център. 

Дисбалансът (поляритетът) се проявява при демографските, икономическите и функционалните характеристики на селата. По тази причина и поради големия брой населени места, общината има нужда от целево създаване на вторични опорни центърове, различни от град Генерал Тошево, които да гарантират балансираното развитие на района в бъдеще.

Административният център - град Генерал Тошево е разположен в центъра на територията на общината. Близо до него са ситуирани селата: Къпиново, Дъбовик, Равнец, Присад, Люляково, Писарово, Петлешково и Кардам. Всички останали населени места са с периферно местоположение спрямо административния център, сравнително равномерно разпределини по границите на общинската територия. Отстоянието на населените места от град Генерал Тошево е от 5 до 36 км. 
2.3. Социално-демографска характеристика

Динамиката показва трайна тенденция на намаляване на населението и демографска криза в община Генерал Тошево  (с около 10% за последните 6 години) или с 1296 души през 2020 г. спрямо 2015 г. 

През 2020 г. в общината живеят 12558 души, 48,8% от които мъже и 51,2% жени. В град Генерал Тошево живеят 47,5%, а в селата 52,5% от жителите на общината.

Таблица 3: Население в община Генерал Тошево 2015 – 2020 г.

	
	2015
	2016
	2017
	2018
	2019
	2020

	Всичко
	13854
	13595
	13347
	13063
	    12768
	12558

	Мъже
	6812
	6654
	6535
	6374
	6230
	6130

	Жени
	7042
	6941
	6812
	6689
	6538
	6428

	В градовете
	6429
	6344
	6258
	6155
	     6029
	5963

	В селата
	7425
	7251
	7089
	     6908
	6739
	6595


Източник: Национален статистически институт

През 2020 г. под трудоспособна възраст е едва 13,9% от населението на община Генерал Тошево. Възрастните над трудоспособна възраст в община Генерал Тошево са 3909 души или 31,1% от населението. Около 55% е делът на хората в трудоспособна възраст на 15 и повече години. 
Таблица 4: Население под, в и над трудоспособна възраст по пол  2018 - 2020 г.

	
	2018
	2019
	2020

	
	Всичко
	Мъже
	Жени
	Всичко
	Мъже
	Жени
	Всичко
	Мъже
	Жени

	Общо
	13063
	6374
	6689
	12768
	6230
	6538
	12558
	6130
	6428

	Под трудоспособна

	1794
	908
	886
	1771
	885
	886
	1743
	875
	868

	В трудоспособна

	7136
	3899
	3237
	6969
	3825
	3144
	6906
	3786
	3120

	Над трудоспособна

	4133
	1567
	2566
	4028
	1520
	2508
	3909
	1469
	2440


Източник: Национален статистически институт

Населението на община Генерал Тошево, продължава да застарява. Към 2020 г. децата до 14 г. са едва 13% от жителите на общината, а възрастните над 60 годишна възраст – 35%. Когато възрастовата структура е деформирана не може да се осигури както възпроизводството на населението, така и възпроизводството на трудовия потенциал. За влошаването на възрастовата структура у нас съществено допринесоха мащабните емиграционни процеси предимно сред младите възрастови групи. 

Емигрирането на цели млади семейства (заедно с децата) обуславя ускоряването на процеса на застаряване, което поставя натиск върху публичните разходи за пенсии, здравеопазване и социални грижи.
Таблица 5: Население по възрастови групи в община Генерал Тошево 2016-2020 г.

	Години
	Общо
	Възраст

0-14 г.
	Възраст

15-29 г.
	Възраст

30-44 г.
	Възраст

45-59 г.
	Възраст

60-74 г.
	Възраст

75+ г.

	2016
	    13595
	1757
	1933
	2359
	2849
	3204
	1493

	2017
	    13347    
	1717
	1833
	2337
	2795
	3124
	1541

	2018
	    13063
	1671
	1788
	2223
	2767
	3028
	1586

	2019
	    12768
	      1646
	1711
	2190
	2708
	2972
	1541

	2020
	12558
	1630
	1658
	2157
	2702
	2894
	1517


Източник: Национален статистически институт

Около 47,5% от населението е съсредоточено в административния център – гр. Генерал Тошево, в селата – 52,5%. По-голяма част от населението е съсредоточено в селата: Кардам, Спасово, Пчеларово и Люляково.

Таблица 6: Население по населени места в община Генерал Тошево 2016-2020 г.

	 Община / населено място
	2016
	2017
	2018
	2019
	2020

	Община Генерал Тошево
	13595
	13347
	13063
	12768
	12558

	с. Александър Стамболийски
	23
	23
	24
	24
	23

	с. Балканци
	55
	53
	51
	50
	49

	с. Бежаново
	61
	57
	54
	45
	45

	с. Василево
	340
	324
	324
	318
	311

	с. Великово
	33
	34
	31
	34
	28

	с. Вичово
	20
	19
	15
	13
	14

	гр. Генерал Тошево
	6344
	6258
	6155
	6029
	5963

	с. Горица
	115
	106
	107
	109
	107

	с. Градини
	40
	38
	36
	36
	36

	с. Дъбовик
	136
	134
	125
	130
	148

	с. Житен
	153
	143
	147
	139
	132

	с. Зограф
	103
	94
	85
	75
	75

	с. Изворово
	212
	212
	196
	191
	174

	с. Йовково
	270
	266
	263
	256
	248

	с. Калина
	59
	66
	65
	64
	62

	с. Кардам
	902
	898
	886
	862
	838

	с. Конаре
	33
	30
	30
	25
	23

	с. Краище
	3
	3
	2
	0
	-

	с. Красен
	193
	183
	177
	167
	165

	с. Къпиново
	174
	164
	156
	175
	167

	с. Лозница
	10
	10
	9
	9
	9

	с. Люляково
	478
	462
	452
	445
	442

	с. Малина
	170
	170
	167
	161
	162

	с. Огражден
	3
	3
	3
	3
	4

	с. Петлешково
	190
	178
	167
	160
	154

	с. Писарово
	70
	67
	64
	64
	57

	с. Пленимир
	71
	67
	61
	62
	56

	с. Преселенци
	250
	247
	237
	222
	214

	с. Присад
	445
	438
	416
	419
	412

	с. Пчеларово
	463
	460
	459
	455
	450

	с. Равнец
	225
	223
	225
	218
	217

	с. Рогозина
	136
	132
	131
	127
	124

	с. Росен
	66
	63
	61
	58
	60

	с. Росица
	294
	286
	279
	264
	254

	с. Сираково
	56
	53
	50
	48
	45

	с. Сноп
	94
	94
	88
	82
	75

	с. Снягово
	152
	151
	144
	139
	140

	с. Спасово
	803
	790
	787
	763
	759

	с. Средина
	51
	57
	54
	52
	52

	с. Сърнино
	51
	48
	42
	44
	45

	с. Узово
	10
	9
	9
	8
	7

	с. Чернооково
	238
	234
	229
	223
	212


Източник: Национален статистически институт

Община Генерал Тошево не е засегната от процесите на силна урбанизация, характерни за повечето райони на страната. Въпреки, че населението не е равномерно разпределено по общинската територия, то е сравнително балансирано между града и селата. Това обуславя необходимостта от прилагане на интегриран подход и стимулиране развитието, както на административния център, така и на малките населени места в общината.

Съгласно §1 от Допълнителните разпоредби на Наредба №7/22.12.2003 г. за правила и нормативи за устройство на отделните видове територии и устройствени зони, урбанистичната класификация на община Генерал Тошево включва следните категории: 1 много малък град – Генерал Тошево (до 10 хил. жители); 8 малки села (от 250 до 1000 жители) и 33 много малко села (до 250 жители). Застрашени от обезлюдяване и изчезване са селата: Краище (0 жители към 2019 г.), Огражден, Узово, Лозница, Вичово, Александър Стамболийски и Конаре.

Таблица 7: Население по постоянен и настоящ адрес в община Генерал Тошево 2015 г. и 2020 г. 

	Постоянен адрес
	Настоящ адрес

	2015 г.
	2020 г.
	2015 г.
	2020 г.

	16902
	15897
	14984
	13865


Източник: Национална база данни „Население” - http://www.grao.bg 
По данни на ГД ГРАО (http://www.grao.bg) населението на община Генерал Тошево по постоянен адрес намалява с около 6% през 2020 спрямо 2015 г. и към 31.12.2020 г. е 15897 души. Населението по настоящ адрес за анализирания период също намалява със 7% и към 31.12.2020 г. е 13865  души.
Таблица 8: Естествен прираст на населението на община Генерал Тошево 2015-2020 г.

	Година
	Живородени
	Умрели
	Естествен прираст

	
	Общо
	Момчета
	Момичета
	Общо
	Мъже
	Жени
	Общо
	Мъже
	Жени

	2015
	99
	44
	55
	320
	168
	    152    
	-221
	-124
	-97

	2016
	106
	45
	61
	310
	169
	    141       
	-204
	-124
	-80

	2017
	96
	50
	46
	281
	144
	137
	-185
	-94
	-91

	2018
	86
	44
	42
	281
	166
	115
	-195
	-122
	-73

	2019
	     95
	49
	        46       
	311
	156
	155
	-216
	-107
	-109

	2020
	92
	46
	46
	300
	157
	143
	-208
	-111
	-97


Източник: Национален статистически институт

Броят и структурите на населението се определят от размерите и интензивността на неговото естествено и механично (миграционно) движение. Естественият прираст на населението е отрицателен, средно по минус 205 души на година, като през 2015 г. е минус 221, а през 2020 г. минус 208. Средногодишният брой на живородените деца в община Генерал Тошево за периода 2015-2020 г. е 96. Средната смъртност за изследваните 5 години е 300 човека годишно. 
Таблица 9: Заселени, изселени и механичен прираст в община Генерал Тошево 2015-2020 г.

	Година
	Заселени
	Изселени
	Механичен прираст

	
	Общо
	Мъже
	Жени
	Общо
	Мъже
	Жени
	Общо
	Мъже
	Жени

	2015
	256
	127
	129
	343
	162
	181
	-87
	-35
	-52

	2016
	247
	103
	144
	302
	137
	165
	-55
	-34
	-21

	2017
	297
	124
	173
	     360     
	149
	211
	-63
	-25
	-38

	2018
	275
	116
	159
	364
	155
	209
	-89
	-39
	-50

	2019
	325
	149
	   176    
	404
	186
	218
	-79
	-37
	-42

	2020
	314
	161
	153
	316
	150
	166
	-2
	11
	-13


Източник: Национален статистически институт

Механичният прираст на населението през последните 5 години е отрицателен, като за 2015 г. е - 87 души, а за 2020 г. е - 2. Общо в резултат на естествен и механичен прираст населението в общината през 2020 г. е намаляло с 210 души. 
Основните генератори на битови отпадъци в община Генерал Тошево са домакинствата. По данни от последното преброяване на населението към 01.02.2011 г., в населените места на община Генерал Тошево има 6 224 домакинства и 4 408 семейства, като средният брой членове на едно домакинство е 2,4 човека, а на едно семейство е 2,7 човека. Актуални данни за броя на домакинствата ще има през 2021 година, след новото преброяване на населението и жилищния фонд от НСИ.

2.4. Икономическо развитие на общината
2.4.1. Развитие на икономиката – тенденции, процеси, проблеми

Структуроопределящи отрасли за местната икономика са селското стопанство и търговията, като водещо значение има селското стопанство. Неговата структура на производство и специализация определят характера на цялата територия и облика на населените места. Земеделието е застъпено във всички селища на общината и има важна роля за цялостното й развитие. Отрасълът е основен източник на доходи за местното население.

Броят на предприятията, регистрирани в Генерал Тошево се увеличава през първите три анализирани години (2016-2018 г.) и след това през 2019 г. намалява с 22 до 641. Ако вземем за сравнение данните в Общинския план за развитие и приемем за базова 2016 г., когато в общината има 654 регистрирани предприятия, то за 2-годишен период до 2018 г., броят им достига 663 или с 9 повече.

Таблица 10: Брой нефинансови предприятия по основни икономически дейности 2016-2019 г.

	Номенклатура на икономическите дейности 
	2016
	2017
	2018
	2019

	Общо
	654
	649
	663
	641

	СЕЛСКО, ГОРСКО И РИБНО СТОПАНСТВО
	293
	302
	315
	309

	ДОБИВНА ПРОМИШЛЕНОСТ
	..

	..
	..
	..

	ПРЕРАБОТВАЩА ПРОМИШЛЕНОСТ
	39
	38
	39
	34

	ПРОИЗВОДСТВО И РАЗПРЕДЕЛЕНИЕ НА ЕЛЕКТРИЧЕСКА И ТОПЛИННА ЕНЕРГИЯ И НА ГАЗООБРАЗНИ ГОРИВА
	10
	10
	9
	9

	ДОСТАВЯНЕ НА ВОДИ; КАНАЛИЗАЦИОННИ УСЛУГИ, УПРАВЛЕНИЕ НА ОТПАДЪЦИ И ВЪЗСТАНОВЯВАНЕ
	-

	-
	-
	-

	СТРОИТЕЛСТВО
	12
	14
	11
	16

	ТЪРГОВИЯ; РЕМОНТ НА АВТОМОБИЛИ И МОТОЦИКЛЕТИ
	150
	152
	147
	136

	ТРАНСПОРТ, СКЛАДИРАНЕ И ПОЩИ
	28
	30
	28
	30

	ХОТЕЛИЕРСТВО И РЕСТОРАНТЬОРСТВО
	34
	30
	29
	28

	СЪЗДАВАНЕ И РАЗПРОСТРАНЕНИЕ НА ИНФОРМАЦИЯ И ТВОРЧЕСКИ ПРОДУКТИ; ДАЛЕКОСЪОБЩЕНИЯ
	..
	..
	..
	..

	ОПЕРАЦИИ С НЕДВИЖИМИ ИМОТИ
	24
	13
	23
	20

	ПРОФЕСИОНАЛНИ ДЕЙНОСТИ И НАУЧНИ ИЗСЛЕДВАНИЯ
	25
	21
	23
	22

	АДМИНИСТРАТИВНИ И СПОМАГАТЕЛНИ ДЕЙНОСТИ
	7
	7
	7
	8

	ОБРАЗОВАНИЕ
	..
	..
	..
	..

	ХУМАННО ЗДРАВЕОПАЗВАНЕ И СОЦИАЛНА РАБОТА
	16
	18
	18
	18

	КУЛТУРА, СПОРТ И РАЗВЛЕЧЕНИЯ
	..
	..
	-
	-

	ДРУГИ ДЕЙНОСТИ
	11
	9
	10
	6


Източник: Национален статистически институт
Най-много са предприятията в сектор „Селско, горско и рибно стопанство“ - 309. В сектор ,,Търговия; Ремонт на автомобили и мотоциклети“ работят 136 предприятия. В сектор „Преработваща промишленост“ са 34, в сектор ,,Транспорт, складиране и пощи“ – 30, а в сектор „Хотелиерство и ресторантьорство“ - 28 предприятия. Тези сектори обхващат 84% от бизнеса в общината. В останалите сектори броят на фирмите се променя в тесни граници  през анализираните години и съставлява 16% от местната икономика. 

Таблица 11: Основни икономически показатели на отчетените нефинансовите предприятията в община Генерал Тошево 2016-2019 г.

	Икономически дейности
	Произведена
продукция 

	Приходи от дейността
	Нетни
приходи
от
продажби
	Разходи за дейността
	Печалба
	Загуба
	Заети лица
	Наети лица
	ДМА

	
	Хил. лева
	Брой
	Брой
	Хил. лева

	2016
	193 714
	308 684
	246 866
	279 629
	29 604
	3 867
	2 250
	1 628
	271 591

	2017
	219 364
	334 136
	268 228
	293 587
	41 759
	5 646
	2 113
	1 601
	262 458

	2018
	235 934
	386 690
	315 212
	345 712
	40 238
	4 080
	2 195
	1 670
	281 052

	2019
	189 489
	366 761
	299 654
	357 046
	24 192
	16 885
	2 089
	1 577
	292 160


Източник: Национален статистически институт


Икономическото развитие на община Генерал Тошево през последните години се характеризира с различна динамика, но като цяло общите финансови показатели на предприятията бележат ръст през 2018 г. спрямо 2016 г., а след това се влошават и намаляват през 2019 г. На етапа на изготвяне на настоящата програма няма официални данни за състоянието на икономиката в общината през 2020 г. и последиците от пандемията от коронавирус върху местния бизнес. Предполага се, че се е запазила негативната тенденция в резултатите на отчетените нефинансови предприятия и икономическата криза се е задълбочила.

Произведената продукция в предприятията от община Генерал Тошево през 2019 спрямо 2016 година намалява с близо 3% или с 4 225 лева, но спрямо предходната 2018 г. спадът е с 20% или с 46 445 лева. Приходите от дейността до 2018 г. бележат ръст от 78 006 лева, а нетните приходи от продажби се увеличават с 68 346 лева, но след това през 2019 г. намаляват. Към 2019 г. приходите от дейността са с 58 077 лева повече спрямо 2016 г., но с 19 929 лева по-малко спрямо предходната 2018 г. В същото време нетните приходи от продажби през 2019 г. са с 52 788 лева повече спрямо 2016 г., но с 
Най-интензивно развитие бележат секторите „Селско, горско и рибно стопанство“, „Преработваща промишленост“, „Търговия , ремонт на автомобили и мотоциклети“, „Транспорт, складиране и пощи “ и „Административни и спомагателни дейности“.
Печалбите на местните фирми в Генерал Тошево през 2018 г. нарастват с 10 634 хил. лева спрямо 2016 г. и достигат 40 238 хил.лева. След това през 2019 г. рязко намаляват до 24 192 хил. лева. Загубите също се увеличават значително и през 2019 г. достигат 16 885 лева. Най-големи печалби през 2019 г. са регистрирани в селското стопанство – 17 253 хил. лева, но те са с 52% по-малко спрямо 2018 г. - 36 284 хил. лева.

Таблица 12: Групи предприятия в община Генерал Тошево, според заетите в тях лица

	Групи предприятия
	2016 г.
	2017 г.
	2018 г.
	2019 г.

	Общо
	654
	649
	663
	641

	Микро до 9 заети
	605
	597
	605
	594

	Малки от 10 до 49
	..
	..
	..
	..

	Средни от 50 до 249
	..
	..
	..
	..


Източник: Национален статистически институт

Преобладаваща част от предприятията в община Генерал Тошево през 2019 г. са микро с до 9 заети лица – 92,67%. В общината данните за малките фирми от 10 до 49 човека и средните фирми от 50 до 249 човека са конфиденциални. Няма регистрирани големи предприятия с над 250 човека персонал.
Таблица 13: Средна брутна годишна работна заплата в Генерал Тошево 2016-2019 г.

	Средна брутна годишна работна заплата
	2016
	2017
	2018
	2019

	Общо
	8307
	8909
	9924
	10677

	Обществен сектор
	9369
	9866
	10843
	11858

	Частен сектор
	7716
	8374
	9413
	9941


Източник: Национален статистически институт

Средната брутна годишна работна заплата в община Генерал Тошево за 2019 г. е 10 677 лева, което е с около 29% повече спрямо 2016 г. Заплатата в обществения сектор е по-висока и през 2019 г. е  11858 лева или с 27% повече спрямо тази през 2016 г. В частния сектор през 2019 г. средната брутна годишна работна заплата е 9941 лева или с 29% повече спрямо 2016 г. 
Средната годишна работна заплата в община Генерал Тошево през 2019 г. е със 763 лева по-ниска от средната годишна работна заплата за област Добрич (11 440 лева), но с 4532 лева по-ниска от средната заплата за страната, която е 15 209 лева. 
Средната брутна годишна работна заплата и доходите на населението в общината са важен показател за определяне размера на такса „Битови отпадъци”. 
2.4.2. Промишленост

Промишлеността е слабо развит отрасъл, нетипичен за района на община Генерал Тошево и се изразява предимно в малки  и средни предприятия, развиващи дейност в подотрасъл „хранително-вкусова промишленост” на основата на селското стопанство. 

В структурата на местната икономика, предприятията в този сектор заемат едва 6% относителен дял.

Структурата на промишлеността не притежава доминиращ характер над останалите отраслови структури.

На територията на град Генерал Тошево са разположени две складови и промишлени зони - Югоизточна и Северозападна зона. Фирми в Югоизточната индустриална зона: 

-Скития 1 ГТ (производство и търговията с малки домакински електроуреди.и интериорен текстил); 

-Еврохолц (производство на градинска мебел и дървени къщи).

-АГРИ.СС ЕООД – транспорт, земеделие и животновъдство - отглеждане на кокошки носачки и производство на пресни яйца за консумация

ЕТ АГРОКОМЕРС – Иван Павлов,  – земеделие, ПАВЛОВИ ЛОГИСТИC ЛТД ООД – международен товарен транспорт.

„Павлови Фууд Индъстрийс” ООД – отглеждане на етерично маслени култури, дестилерия за етерични масла.

· Божур - Енчо Стоянов (зърнопроизводство и дестилерия за етерични масла)

· ЗП ИВО ИВАНОВ - зърнопроизводство
· МАШИНОСТРОЕНЕ-ДС ЕООД – производство на специализирана техника обработка и косене на лавандулови насаждения.
Северозападната зона е на 1 км от международна ж.п. линия.

 Като продължение на Северозападната зона на околовръстния път на град Генерал Тошево е изградена нова индустриална зона на площ от 120 дка. Зоната е на 6 обособени терена с осигурено електричество, вода, газификация и добра транспортна достъпност.

Фирми в Северозападната индустриална зона: 

- Геотерм (търговия с горива и земеделска продукция); 

- Керамик ГТ (производство и търговия с керамика)- е с основен предмет на дейност - производство на строителна керамика (тухли). В момента завода е спрял основната си дейност, поради липса на пазар на предлаганите продукти - тухли, но в перспектива дружеството няма да се продава или закрива производствените бази в град Генерал Тошево. Търсят се варианти за нови дейности и има намерения за инвестиране в нови технологии и разширяване на производството.

- Държавен резерв Варна - база Генерал Тошево (съхранение на зърно).

· ,,Естер Ойл Начеви ООД’’– производство и търговия с естерични масла ,разсадо – посадъчен материал от лавандула  и семена от копър и резене;

·  „Еко булстандарт”– производство на плодови сокове и нектари;

· ПЕТРОВ АГРОПРОДУКТ ООД - отглеждане на зеленчуци
· ,,Ловмийт енд Фиш ЕООД’’– производство на месно – зеленчукови и рибни консерви. 

Други производствени предприятия в общината са: 

ЕТ ДИМИТЪР КАТРАНДЖИЕВ – зърнопроизводство

АГРОХИМИКАЛИ ООД – зърнопроизводство

АГРО ПОЛА ГРУП ООД – зърнопроизводство

ЕТ КАРДАМ ЗАПАД – Петър Стоянов – зърнопроизводство

БРАТЯ ПАВЛЕНКОВИ ООД – зърнопроизводство

РУАЛ ООД – зърнопроизводство

ГАНЧЕВ 2003 ЕООД – зърнопроизводство и дестилерия за етерични масла

БРАТЯ АЛЕКСИЕВИ ООД – зърнопроизводство

БЕЛДАС ООД – зърнопроизводство

СЛАВОВ РОСИЦА ЕООД – животновъдство

ЗП ГЕОРГИ ЕНЧЕВ ГАНЕВ – зърнопроизводство

АС ЕООД – зърнопроизводство

ТЕРРА КОМЕРС 2012 ООД – зърнопроизводство

СИЛВЕНА АГРО ООД – зърнопроизводство

АГРИВ И ЕООД – зърнопроизводство

ДОБРУДЖАНСКИ ЗЕМЕДЕЛСКИ ИНСТИТУТ с. ПЕТЛЕШКОВО – семепроизводство зърнено-житни и бобови култури, сортове и хибриди слънчоглед и разработване на съвременни технологии за отглеждането им.

ЕТ ЖИКАМА-Я Калоян Калчев – зърнопроизводство

ЕТ ГОЧЕВ – ГОЧО ГОЧЕВ – зърнопроизводство

ЕТ ИВАНОВ – ИВАН ГОЧЕВ – зърнопроизводство

КСИНТО ЕООД - зърнопроизводство

Колебливите тенденции в развитието на преработващата промишленост говорят за задълбочаващи се проблеми, свързани с ниската конкурентоспособност и липсата на предприемачество. Социалното изражение на тези проблеми е свързано с липсата на работни места и увеличаване на безработицата. От пространствена гледна точка, намалява търсенето на терени за развитие на промишлени производства.

За ефективното функциониране на предприятията е необходимо да се осигури подходяща инфраструктура, която да създава условия за екологично и качествено производство. 

В община Генерал Тошево има традиции в промишлеността и най-вече в някои подотрасли, които могат и трябва да се използват с цел развитие на местната икономика, повишаване на заетостта и жизнения стандарт на населението.

2.4.3. Селско стопанство 

Селското стопанство е водещ отрасъл на общинската икономика в Генерал Тошево. То е основен източник на доходи и заетост за населението и ще продължава да играе важна роля за развитието на района  в бъдеще. Благоприятното съчетание на природо-климатичните условия и големия процент на земеделските земи на територията на общината, са реална предпоставка за висока степен на развитие на земеделието. Общината включва значителна част от аграрния потенциал на областта. Установената териториална специализация на селското стопанство отговаря на природния потенциал. 

Таблица 14: Земеделски стопани и земеделски кооперации 2016-2020 г.

	Показател по години
	2016/2017
	2017/2018
	2018/2019
	2019/2020

	Брой земеделски стопани
	1050
	1042
	1083
	1067

	Брой земеделски кооперации
	9
	9
	8
	8



Източник:ОДЗ – Добрич
Източник: Областна дирекция „Земеделие“ /ОДЗ/ – Добрич
Броят на регистрираните земеделски стопани в района нараства от 1050 - 2016 г. на 1083 през 2018 г. и след това намалява до 1 067 към 2019 г. На територията на общината функционират осем земеделски кооперации, разпределени по населени места: с. Малина-1бр., с. Присад-1бр., гр. Ген.Тошево-2бр., с. Красен-1бр., с. Къпиново-1бр., с. Люляково-1бр., с. Изворово-1бр. 

Таблица 15: Обработвана земеделска земя с НТП „нива“ в община Генерал Тошево (дка)

	2015/2016
	2016/2017
	2017/2018
	2018/2019
	2019/2020

	757496
	775878
	771209
	776950
	787010


Източник: Областна дирекция „Земеделие“ - Добрич


Общият брой декари реално обработвана земеделска земя в общината нарастват през последните пет години с близо 4%. Към 2020 г. обработваемите площи с начин на трайно ползване /НТП/ „нива“ са 787010 дка ; трайните насаждения /без лозя/ - 2645 дка; лозя – 2645 дка и пасища – 42762 дка.

 Таблица 16: Среден добив на основните култури в община Генерал Тошево (кг/дка)

	Култура
	2015 г.
	2016 г.
	2017 г. 
	2018 г.
	2019 г.

	Пшеница
	565
	600
	630
	560
	510

	Ечемик
	500
	610
	540
	510
	530

	Тритикале
	500
	300
	-
	380
	400

	Царевица за зърно
	510
	550
	630
	870
	610

	Слънчоглед
	240
	270
	260
	310
	250

	Рапица
	300
	300
	310
	260
	240

	Фасул
	120
	88
	120
	182
	90

	Леща
	-
	70
	180
	-
	100

	Соя
	100
	140
	240
	240
	100

	Царевица за силаж
	3500
	3800
	2800
	2900
	2650

	Фуражен грах
	160
	222
	200
	132
	200

	Тютюн
	170
	200
	-
	-
	-

	Пипер
	1500
	-
	1050
	1050
	810

	Домати
	-
	-
	1120
	800
	640

	Дини
	1350
	1600
	1870
	1860
	1820

	Пъпеши
	620
	950
	900
	840
	820

	Ябълки
	300
	500
	320
	1300
	630

	Круши
	500
	420
	210
	250
	220

	Сливи
	310
	250
	310
	420
	430

	Череши
	255
	168
	170
	230
	290

	Лавандула
	750
	600
	600
	600
	720


Източник:ОДЗ – Добрич

Растениевъдството е основния земеделски отрасъл в Генерал Тошево, благоприятствано от плодородните земеделски земи и климатичните условия в района. 


По данни от ОДЗ – Добрич, средния добив от декар пшеница в общината за периода 2015-2019 г. е около 573 кг/дка. Най-високи добиви (630 кг/дка пшеница) са достигнати през 2017 г. Средният добив от декар на засятите площи с ечемик е 528 кг/дка, като най-висок е добива през 2016 г. - 610 кг/дка, а най-слаба е реколтата през 2019 - 510 кг/дка. Царевицата за зърно достига рекордни добиви през 2018 г. – 870 кг/дка, а средният добив за анализирания период е 634 кг/дка. Слънчогледът е другата основна култура, отглеждана в Генерал Тошево със среден добив около 266 кг/дка.


Характерни за общината са насажденията от дини и пъпеши. Добивите от дини са средно 1700 кг/дка за анализирания период, а от пъпеши - 826 кг/дка. 

Данните в Таблица 16 показват, че през последните години има повишен интерес към отглеждане на лавандула със средни добиви от 654 кг/дка, като най-висок е добивът през 2015 г. -750 кг/дка. Традиционни за Генерал Тошево са и трайните насаждения от ябълки, круши и сливи. 

Таблица 17: Брой отглеждани животни в община Генерал Тошево 2015 – 2020 г.
	Показатели
	2015
	2016
	2017
	2018
	2019
	2020

	Говеда и биволи
	4083
	4357
	4355
	4105
	4183
	3814

	Свине
	7922
	15040
	15192
	14801
	13714
	9691

	Кози
	1965
	1956
	2054
	1295
	1237
	904

	Овце
	9104
	9819
	9604
	9291
	8693
	7739

	Птици
	129590
	166003
	178801
	97836
	158894
	165163

	Пчелни семейства
	12486
	14044
	12986
	12298
	11728
	11091


Източник:ОДЗ – Добрич

Вторият подотрасъл на селското стопанство е животновъдството, което през последните години бележи значителен подем в общината. За периода 2015 – 2019 г. броят на повечето отглеждани животни се увеличава, но през 2020 г. намалява. Значително се увеличава и броят на свинете от 7922 през 2015 г. на 15 192  през 2017 г., като през 2020 г. са 9691 броя. Това се дължи на откритият през 2015 г. свинекомплекс в общината. Броят на птиците също се увеличава от 129 590 през 2015 г. на 165 163 през 2020 г. Броят на говеда се увелича със 100 от 4083 през 2015 г. на 4183 през 2019 г., но през 2020 г. намалява до 3814. Броят на козите намалява от 2054 през 2017 г. на 904 през 2020 г. Овцете също намаляват като през 2016 г. са 9119, а през 2020 г. е 7739. Пчелните семейства намаляват с 21% през 2020 спрямо 2016 г. 

Положителното развитие на животновъдството може да доведе до подобряване на икономическата ситуация в Генерал Тошево, създаване на нови работни места и сигурни източници на доходи за местното население. При изграждане на нови животновъдни обекти е необходимо същите да отговарят на съвременните санитарно-хигиенни норми и законови изисквания, включително за управление на генерираните от фермите отпадъци.
2.4.4. Горско стопанство 

Горските територии на община Генерал Тошево се стопанисват от ТП на ДГС - Генерал Тошево към РДГ – Варна, „Североизточно държавно предприятие” на Министерство на земеделието и храните. Площта на горските територии в общината е 7866 ха, или около 8% от общата територия с надморска височина до 250 м.

По данни от ТП на ДГС - Генерал Тошево, към 31.12.2020 г. по вид собственост  горите в общината са разпределени както следва:

Таблица 18: Разпределение на горските площи на община Генерал Тошево по вид собственост 
	Вид собственост
	Площ 

/хектари/
	% от общите горски площи

	Държавни горски територии
	7336
	93,2

	Общински горски фонд
	120
	1,5

	Физически лица
	351
	4,5

	Юридически лица
	54
	0,7

	Религиозни организации
	5
	0,1

	ВСИЧКО:
	7866
	100


Източник: ТП ДГС – Генерал Тошево

Общата лесистост на Община Генерал Тошево е 7,6%.


Общият размер на предвиденото ползване на дървесина за периода 2015-2020 г. е 94 179 куб.м. или средно годишно ползване в размер на 15 696,5 куб.м. Общият размер на осъщественото ползване на дървесина за периода 2015-2020 г. е 87 352 куб. или средно годишно ползване в размер на 14 559 куб.м. През 2016 г. и 2017 г. осъщественото ползване на дървесина от горския фонд на Генерал Тошево е по-голямо от предвиденото. 


През периода 2014-2020 г. в община Генерал Тошево е извършено залесяване на площ от 372,3 дка горски територии – държавна собственост.

Таблица 19: Предвидено и осъществено ползване на дървесина от горския фонд на община Генерал Тошево 2015-2020 г. 
	Година
	Ползване
	Дървесина

пл.м3

	2015
	Предвидено ползване
	17 593

	
	Осъществено ползване
	16 835

	2016
	Предвидено ползване
	15 350

	
	Осъществено ползване
	16 661

	2017
	Предвидено ползване
	14 888

	
	Осъществено ползване
	15 242

	2018
	Предвидено ползване
	14 893

	
	Осъществено ползване
	14 677

	2019
	Предвидено ползване
	15 157

	
	Осъществено ползване
	13 804

	2020
	Предвидено ползване
	16298

	
	Осъществено ползване
	10133


Източник: ТП ДГС – Генерал Тошево


В района на Община Генерал Тошево са разпространени следните дървесни видове: летен дъб, благун, келяв габър, акация, гледичия, космат дъб, мъждрян, явор, сребролистна липа и др. От тях са сформирани както чисти насаждения, така и смесени широколистни, широколистно-иглолистни дьрвостои. На територията на ДГС - Генерал Тошево, успешно се развиват култури от акация, черен бор, смърч, планински ясен, червен дъб, сребролистна липа, американски ясен, орех, махалебка и др. От храстите най-характерни представители на флората са шипка, глог, птиче грозде, смрадлика, леска, аморфа, къпина, бъз, дрян. Тревната покривка е представена от котешката стъпка, житните треви, коприва, ягода, лайка, жълт кантарион, лепка, кукувича прежда и други.


Растителността е представена изключително оскъдно. Горските полезащитни пояси заемат 49 % от общата залесена площ на общината. Същите са разпределени равномерно като образуват мрежа. Целта на полезащитните пояси, не е толкова производство на дървесина, колкото противоерозионно и снегозадържащо значение, водещо до  увеличаване на добивите в селското стопанство.


Таксационни характеристики на горските територии по ЛУП:

· Средна възраст-28 години;

· Среден запас на 1 ха-79 куб.м.;

· Среден прираст на 1 ха-ЗЛ.9 куб.м.;

· Среден бонитет –III;

· Средна пълнота 0,79


Горите са източник освен на дървесина и на много ценни ресурси - билки, горски плодове, гъби и др., които могат да бъдат използвани за организиране на дребни производства, осигуряващи заетост на ниско квалифицирани работници. 

2.4.5. Туризъм 


В община Генерал Тошево има предпоставки за развитие на някои видове туризъм и предоставянето на тематично ориентирани туристически услуги: селски туризъм; културно-исторически; ловен и риболовен; познавателен туризъм. Общината разполага със значителни туристически ресурси и потенциал, които за съжаление все още не са усвоени и не се използват пълноценно за генериране на доходи и устойчиво местно развитие.


В развитието на туристическата функция на общината от значение е изградената туристическа инфраструктура. Сред нея основно място заемат средствата за подслон и местата за настаняване.

Таблица 20: Средства за подслон и места за настаняване 2015-2019 г.
	Показатели
	Мерна единица
	2015 г.
	2016 г.
	2017 г.
	2018 г.
	2019 г.

	Средства за подслон и места за настаняване

	брой
	2
	2
	2
	2
	2

	Легла
	брой
	42
	42
	42
	42
	42

	Леглоденонощия
	брой
	15330
	15372
	15330
	13376
	13362

	Стаи
	брой
	20
	20
	20
	20
	20

	Хотели
	брой
	1
	1
	1
	1
	1

	Легла
	брой
	22
	22
	22
	22
	22

	Легладенонощия
	брой
	8030
	8052
	8030
	6688
	8030

	Стаи
	брой
	11
	11
	11
	11
	11


Източник: НСИ
От таблицата се вижда, че броят на туристите, пренощували на територията на общината намалява за периода 2015 г. – 2019 г. Заетостта на туристическата база в местата за настаняване намалява от 15330 леглоденонощия на 13362 леглоденонощия. По официални сатистически данни към 2019 г. в община Генерал Тошево функционират 2 категоризирани места за настаняване с над 10 легла с общо 20 стаи и 42 легла, в т.ч. 1 хотел с 11 стаи и 22 легла.

В общината са изградени и функционират следните туристически обекти: 
• Самостоятелни стаи „Дияна” - 13 легла; 

• Семеен хотел „Питърс” - 22 легла; 

• Самостоятелни стаи „Узунов Палас” - 20 легла; 

• Самостоятелни стаи „Тасос” – легла 11

• Еко къмпинг Красен- 16 легла

• Къщи за гости с. Калина „Вила Калина”- 10 легла

Община Генерал Тошево има предпоставки и потенциал за развитие на ловен туризъм. 

Територията на ДГС „Генерал Тошево” е разделена на 36 ловностопански района и 1 държавен ловностопански район. Държавният ловностопански район Генерал Тошево обхваща следните ловни комплекси –„Суха река”, „Александрия”, „Асеновец” и за територията на община Генерал Тошево: „Лозница”, „Дрян”, „Пчеларово”, „Великово” и „Бежаново”. 

На територията на ДГС„Генерал Тошево” от представители на едрия дивеч, преобладаващи видове са благородния елен, дивата свиня и сърната. Едрият дивеч като цяло бележи намаление. 

За района преобладава дребния дивеч (заек) и най-вече прелетните птици по време на миграциите от местата на размножаване към местата за зимуване. Съсредочието се формира поради заобикалянето от птиците на Черно море. От птиците обект на лов най-многочислени са пасажните пъдпъдъци, гривяк, фазан, яребица, лиска, скорец, зеленоглава патица и др. 

През последните години значително се е увеличила числеността на хищниците като цяло и предимно на бялка, черен пор, чакал, лисица и дива котка. 

На територията на общината са ограничени водните площи, които се ползват като рекреационни обекти. Характерен в това отношение е язовир „Дрян”. Преобладаващите видове риби в сладководния басейн са каракуда, шаран и други. В региона се наблюдават представители на следните видове птици: зеленоглава патица, сива чапла, щъркел и др. 

На територията на община Генерал Тошево движимите и недвижими културни ценности, регистрирани в Министерство на културата представляват интерес за туристи и гости и са предпоставка за развитие на културен и алтернативен туризъм. Регистрирани са 6 защитени зони на територията на общината, които дават възможности за развитие на екотуризъм и алтернативен туризъм. 

Регулярно провежданите теренни археологически проучвания на обекти са с важно за историята на общината значение. Проучени са Ранносредновековната крепост „Калето” край с. Изворово и крепостта край с. Преселенци. Направени са първоначални сондажни проучвания край с. Кардам и с. Средина. Направен е оглед на други обекти, които биха представлявали интерес за археолозите и предстои провеждането на проучвания край селата Василево и Калина. В общината има предпоставки за развитие на някои видове туризъм и предоставянето на тематично ориентирани туристически услуги: селски туризъм; културно-исторически; ловен и риболовен; познавателен туризъм.
2.5. Екологична характеристика

Община Генерал Тошево е със сравнително запазени параметри на състоянието на околната среда. Съществуващите екологични проблеми са свързани преди всичко със: замърсяване на атмосферния въздух от промишлеността, транспорта и инцидентно възникващи пожари, замърсяване на водите от селското стопанство, комунално-битовия сектор, липсата на пречиствателни станции за отпадни води в селата и липсата на ефективна система за рециклиране на основните потоци отпадъци. Всички нерегламентирани сметища в общината са ликвидирани.

Данните за състоянието на околната среда в общината по компоненти са предоставени от РИОСВ – Варна.
Атмосферен въздух

Община Генерал Тошево е с нисък потенциал за замърсяване на атмосферния въздух – няма значими източници на емисии. Като цяло качеството на атмосферния въздух не създава риск за здравето хората, тъй като нивата на замърсителите на въздуха /ФПЧ, серен диоксид и азотен диоксид/ не превишават оценъчните прагове. На територията й не са изградени пунктове като част от НАСЕМ за контрол на качеството на атмосферния въздух, няма автоматична измервателна станция, нито ръчен пункт, които да следят качеството на атмосферния въздух (КАВ) в района. Контролът на КАВ се извършва периодично, чрез мобилна измервателна станция. Показатели за изпитване – ФПЧ 10, серен диоксид, азотни оксиди, въглероден оксид, озон и метеорологични параметри – посока и скорост на вятъра, температура на въздуха, относителна влажност, налягане и слънчева радиация.

Последното замерване на КАВ с мобилна автоматична станция на територията на общината е проведено в периода 05-22.12.2017 г. в град Генерал Тошево. Замерванията показват, че няма превишаване на пределно допустимите концентрации за нито един от наблюдаваните показатели.

На територията на община Генерал Тошево са разположени 18 предприятия, подлежащи на собствени периодични измервания /СПИ/ на емисиите вредни вещества, изпускани в атмосферния въздух. Това са:

1. „Агри С.С.“ ЕООД, гр. Генерал Тошево – зърнобаза, гр. Генерал Тошево;

2. „Агро Сип“ ООД, гр. Генерал Тошево – фуражен цех и силозно-складово стопанство, с. Дъбовик;

3. „Агрохимикали“ ООД, гр. Добрич – силозно-складово стопанство, с. Спасово;

4. „Агросилоз“ ЕООД, гр. Каварна – зърнобаза, с. Преселенци;

5. „Братя Алексиеви“ ООД, с. Красен – зърнобаза, с. Преселенци;

6. „Булгартрансгаз“ ЕАД, гр. София – КС „Кардам“, с. Кардам;

7. ЧЗС Никола Русков Николов, с. Кардам – дестилерия, с. Кардам;

8. „Добруджа Флора Ойл“ ООД, гр. София – дестилерия, с. Калина;

9. Добруджански Земеделски Институт, с. Петлешково;

10. ЕТ „Божур-Енчо Стоянов-Стоян Стоянов“, с. Краище – дестилерия, с. Краище;

11. ЕТ „Гочев-Гочо Гочев“, гр. Добрич - силозно-складово стопанство, с. Преселенци;

12. „Еврохолц“ ООД, гр. Генерал Тошево – дърводелски цех, гр. Генерал Тошево;

13. „Фарм Сенс“ ООД, гр. София – зърнобаза, гр. Генерал Тошево;

14. „Ферма Ивон“ ЕООД, гр. Генерал Тошево – свинекомплекс, с. Дъбовик;

15. „Ловмийт енд Фиш“ ЕООД, гр. Варна – цех за производство на месно-зелнчукови и рибни консерви, гр. Генерал Тошево;

16. „Руал“ ООД, гр. Добрич, дестилерия, с. Изворово;

17. „Славов-Росица“ ЕООД, с. Росица – дестилерия, с. Росица;

18. „Витагрейн БГ“ АД, гр. София – силозно-складово стопанство, гр. Генерал Тошево.

Към 2020 г. на територията на общината се експлоатират 14 бензиностанции - обекти по Наредба №16/1999 г. за ограничаване емисиите на ЛОС при съхранение, товарене или разтоварване и превоз на бензини, както следва:

1. Глория ойл ООД, гр. Генерал Тошево, бензиностанция, гр. Генерал Тошево
2. Виста-ойл ЕООД, гр. Добрич, бензиностанция, гр. Генерал Тошево 
3. Геотерм АД, гр. Генерал Тошево, бензиностанция, гр. Генерал Тошево
4. Товарни превози ГТ АД, гр. Генерал Тошево, бензиностанция, гр. Генерал Тошево
5. Арго-трейд 95 ЕООД, гр. Генерал Тошево, бензиностанция, гр. Генерал Тошево
6. Лукойл-България ЕООД, гр. София бензиностанция, гр. Генерал Тошево, 
7. Глория ойл ООД, гр. Генерал Тошево, бензиностанция, гр. Генерал Тошево
8. Геотерм АД, гр. Генерал Тошево, бензиностанция, гр. Генерал Тошево 
9. Стени 56 ООД, гр. Добрич, бензиностанция, с. Житен
10. Петрол АД, гр. Ловеч, бензиностанция 2220, с. Кардам
11. КОС ЕООД, с. Кардам, бензиностанция, с. Кардам
12. Геотерм АД, гр. Генерал Тошево, бензиностанция, с . Спасово
13. Виста-ойл ЕООД, гр. Добрич, бензиностанция, с . Спасово
14. Геотерм АД, гр. Генерал Тошево, бензиностанция, с . Преселенци.
При тези инсталации спазването на съответните Целеви норми за допустими емисии се гарантира чрез изпълнението на установените технически изисквания към тях. Определянето на емисиите от тях се свежда до определяне на тяхното съответствие с установените технически изисквания за съответната инсталация. След привеждане на инсталациите за товарене и разтоварване на безнини в съответствие с техническите изисквания, посочени в Наредба №16, се приема, че емисиите изпускани от тях са сведени до нула. С изтичане на последния преходен период – 31.12.2009 г., всички бензиностаниции в община Генерал Тошево са приведени в съответствие с изискванията за улавяне на бензинови пари. 

На територията на общината няма обекти в обхвата на Директива 2010/75/ЕС на Европейския парламент и на Съвета от 24 ноември 2010 г., относно емисиите от промишлеността (комплексно предотвратяване и контрол на замърсяването), респ. Закона за опазване на околната среда. На територията на общината няма и обекти в обхвата на Наредба№1/2005 г., които да са източници на емисии на вредни вещества в атмосферния въздух. Липсват и обекти – големи горивни инсталации, с инсталирина мощност над 50 MW.
Съгласно разпоредбите на Закона за чистотата на атмосферния въздух, нормирането на вредни вещества в отпадъчните газове от двигатели с вътрешно горене се извършва по показатели димност, въглероден оксид, азотни оксиди и въглеводороди. Измерване на емисиите от моторните преводни средства се извършва в рамките на годишния технически преглед.

На територията на община Генерал Тошево няма инсталации за изгаряне и инсталации за съвместно изгаряне на отпадъци, които да замърсяват атмосферния въздух.

В общината не са констатирани превишения на нормите за КАВ, поради което не се предвиждат чести планови контролни измервания с мобилна станция. Общината се характеризира с висока чистота и добро качество на атмосферния въздух. Няма установено превишаване на ПДК, климатичните условия не благоприятстват задържане и събиране на атмосферни замърсители в приземния въздушен слой. В общината няма съществени промишлени източници на емисии във въздуха. 

Отоплителните инсталации са основен източник на замърсяване на въздуха през зимния сезон. С използване на екологично чисто гориво – газ за отоплителните инсталации, замърсяването чувствително ще намалее. Желателно е да се търсят и използват нови енергийни източници, което би допринесло за ограничаване на емисиите с високо съдържание на сяра. 
Води


Състоянието на водите е в зависимост основно от състоянието на отделните отрасли на промишлеността, селското стопанство, нивото на развитие на инженерната инфраструктура и технологиите на пречистване. Характерно за периода, обуславящ последните 10 години е лекото подобряване качеството на водите в резултат на редуциране и спиране на някои производства, както и на предприетите екологични мерки.


Повърхностни води

Община Генерал Тошево е изключително бедна на повърхностно течащи води. Единствената сравнително постоянно течаща река е Красенска река, протичаща в дълбока долина в северозападната част на общината. Тя преминава през селата Пчеларово, Зограф, Узово, Градини, Сноп, Житен, Красен и Росен, след което навлиза в румънска територия. Преди границата на нея е изграден язовир „Дрян“. Освен Красенска река през територията на общината преминават и няколко по-големи суходолия, в които епизодично има водно течение, основно през пролетта.  Най-голямо от тях е суходолието Малък качамак преминаващо през селата Балканци, Василево, Калина, Средина, Великово, Сираково, Сърнино, Александър Стамболийски и Бежаново, след което то също напуска пределите на България. 
По отношение на повърхностните води в териториалният обхват на община Генерал Тошево, който попада в частта на Басейнова дирекция „Черноморски район“ е в участък, който има само малки водни течения и няма обособени водни тела по смисъла на Рамковата директива за водите. За водните обекти не са налични данни от мониторинг на повърхностни води. В обхвата на Басейнова дирекция „Дунавски район“ на територията на община Генерал Тошево попадат следните повърхностни водни тела:

- Повърхностно водно тяло „р. Парън дере“ с код BG1DJ900R1015, което се наблюдава с един пункт за мониторинг с код BG1DJ00099MS543 име „След ПСОВ – Генерал Тошево“;


- Повърхностно водно тяло „р. Суха от вливане на р. Добричка до устие“ с код BG1DJ345R1109. Водното тяло попада частично в община Генерал Тошево и на нейна територия не попада пункт за мониторинг.

В обхвата на РИОСВ – Варна е разположен един Мониторингов пункт на повърхностни водни тела в община Генерал Тошево за водно тяло BG1DJ900R1015 Дунавски Добруджански реки, р. Парън дере. Пунктът е разположен след ПСОВ – Генерал Тошево.

В периода през 2019-2020 г. водното тяло BG1DJ900R1015 р. Парън дере се наблюдава с пункта след ПСОВ Генерал Тошево, с код BG1DJ00099MS543.

Физикохимични показатели, специфични вещества

От анализа на физикохимичните елементи за качество водното тяло отговаря на изискванията за умерено състояние спрямо изискванията на Наредба Н-4.

При анализа на специфичните замърсители се наблюдават измерени високи концентрации над изискванията на СКОС за добро състояние по показатели желязо и манган. Поради тези обстоятелства водното тяло е оценено в умерено състояние.

На база резултатите от измерените концентрации на приоритетни вещества във водното тяло не се наблюдават измерени високи концентрации над изискванията на СКОС за добро състояние. Оценката на химичното състояние е достигащо добро.Резултатите от анализ от предходен период по биологични елементи за качество показват, че оценката на водното тяло е за много лошо състояние.

Периодично на територията на община Генерал Тошево се извършва почистване на деретата с цел осигуряване тяхната проводимост и съответно намаляване възможностите за затлачване, които биха довели до наводнения. Ежегодно от междуведомствена комисия се извършва оглед за проводимостта на деретата. Почистват се и се възстановяват нарушени терени на територията на общината. Извършено е частично почистване от наноси и възстановяване профила на коритото на дере в с. Преселенци, с. Кардам и осигуряване проводимостта на река Красенска, в с. Изворово и с. Красен, с.Росен. Цялостно почистване коритото на дере в с. Зограф. Проектиран и изграден е водосток в с. Росен.


Подземни води

Подземни водни тела, попадащи на територията на община Генерал Тошево, в обхвата на БДЧР и данни от извършван мониторинг:

- Неанализиран участък, в който има само малки водни течения и няма обособени повърхностни водни тела по смисъла на Рамковата директива за водите;

- BG2G000000N044 „Порови води в неоген - сармат Североизточна и Средна Добруджа“, определено в добро количествено състояние и лошо химично състояние по показатели NO3, Mg;

- BG2G00000PG026 „Порови води в палеоген - еоцен Варна - Шабла“, определено в добро количествено състояние и лошо химично състояние по показател NO3,

- BG2G000J3K1040 и BG2G000J3K1041 „Карстови води в малм-валанж“, определени в добро количествено и добро химично състояние.
Таблица 21: Подземни водни тела на територията на община Генерал Тошево в обхвата на БДЧР
	Нов код на водно тяло
ПУРБ II
	Име на ВТ
	Количествено състояние - Подземни води
	Химично състояние - Подземни води

	
	
	
	

	
	
	
	

	BG2G000000N044
	Порови води в неоген -сармат Североизточна и Средна  Добруджа
	добро
	лошо

	BG2G00000PG026
	Порови води в палеоген - еоцен Варна - Шабла
	добро
	лошо

	BG2G000J3К1040
	Карстови води в малм-валанж
	добро
	добро

	BG2G000J3К1041
	Карстови води в малм-валанж
	добро
	добро


Източник: Басейнова дирекция „Черноморски район“ – Варна

Подземни водни тела, попадащи на територията на община Генерал Тошево, в обхвата на Басейнова дирекция „Дунавски район“ (БДДР):
- BG1G000000N049 - Карстово-порови води в Неоген - Сармат Добруджа, контролирано от Басейнова дирекция „Дунавски район“.  Подземното водно тяло е наблюдавано с общо седем пункта за мониторинг / МР 191; МР 292; МР 295; МР 296; МР 298; МР 416; MP417, като шест от тях попадат в обхвата на РИОСВ - Варна и един на територията на община Генерал Тошево.

Мониторингов пункт /МР/ -  295 при Генерал Тошево, Сондажен кладенец - ПС Маловец, община Генерал Тошево, област Добрич – резултатите от всички изпитвани показатели на водата в пункта проведени през 2019 г. отговарят на СК за подземни води. Концентрациите на железни и манганови йони, констатирании над СК от предходните години, бележат трайни понижения и показват стойности по – ниски дори от праговите стойности за подземното водно тяло. На диаграмите по – долу е представена динамиката в концентрациите на желязо и манган във водата в пункта.
Мониторингов пункт /МР/ -  417 при гр. Генерал Тошево, TK-АГРИ.СС-Генерал Тошево, община Генерал Тошево, област Добрич – след анализ на резултатите от проведения през 2019 г. мониторинг на водата в пункта може да се заключи, че водата запазва  оценката за „доброто химично състояние“.

· BG1G0000J3K051 - „Карстови  води в Малм-Валанжския  басейн” – наблюдавано  в девет мониторингови пункта /МР 284; МР 302; МР 303; МР304; МР305; МР 306; МР 418; МР 419; МР 420,  от които в обхвата на РИОСВ Варна попадат четири, два от които в община Генерал Тошево, както следва:

· МР 305 Сондаж, с. Росица, община Генерал Тошево, област Добрич;

· МР 306 при Кардам, община Генерал Тошево, област Добрич.

Резултатите от проведения през 2019 г. мониторинг на водата и в двата пункта на водното тяло отговарят на стандартите за подземни води. Съгласно критериите за оценка на състоянието на подземните води те са определени  в „добро“ химично състояние. 
За количество на подземните води в община Генерал Тошево попадат: пункт с код BG1G000000NMP310 и име „ТК-ВиК – Добрич - Узово“ и мониторингов пункт с код BG1G000000NMP293 и име „ТК БДЖ – Кардам“.

Зони за защита на водите по чл. 119а от ЗВ, съгласно ПУРБ 2016-2021, попадащи на територията на община Генерал Тошево, в обхвата на БДЧР:
· Зони за защита на питейните води, съгласно чл.119а, ал. 1, т.1. от ЗВ с код BG2DGW000000N044, BG2DGW00000PG026, BG2DGW000J3K1040 и BG2DGW000J3K1041.
· Зони, в които водите са чувствителни към биогенни елементи: чувствителна и уязвима зона, съгласно чл. 119а, ал.1, т.З от Закона за водите.

Санитарно-охранителни зони, попадащи на територията на община Генерал Тошево, в обхвата на БДЧР:
· пояс III около минерален водоизточник Вн-35, находище 100-район Североизточна България - подземни води от малмваланжинския водоносен хоризонт, учредена със Заповед РД-255/22.04.2008г. и 17 бр. минерални водоизточници;
· пояси II и III около минерални водоизточници Тх-15 и С-29, учредени със Заповеди №РД-662/22.08.2012г. и №РД-663/22.08.2012г. на МОСВ;
· пояси II и III около минерални водоизточници Р-54х и Р-бх, учредени със Заповеди №РД-209/09.03.2012г. и №РД-208/09.03.2012г. на МОСВ;
· пояси II и III около минерални водоизточници Р-179х - с. Осеново, учредени със Заповед №РД-206/08.03.2012г. на МОСВ.
Необходимо е да бъдат съобразени съответните забрани и ограничения за извършване на дейности, които могат да доведат до пряко и непряко отвеждане на опасни и вредни вещества в подземните води, регламентирани в Наредба № 3/2000 г. за СОЗ.

Директорът на БДЧР не е издавал разрешителни за ползване на воден обект за заустване на отпадъчни води за територията на община Генерал Тошево. 

В общината са разположени следните обекти, формиращи отпадъчни води, зауствани във  водни обекти:

ПСОВ „Генерал Тошево” се отвеждат за пречистване отпадъчните води от канализационната система на гр. Генерал Тошево. Канализационната мрежа е със степен на изграденост около 42% и с довеждащи до ПСОВ битови и промишлени колектори. Пречистените отпадъчни води се заустват в Сухо дере. 
За експлоатация на канализационната система на гр. Генерал Тошево има издадено от Басейнова дирекция „Дунавски район“ с център Плевен, разрешително № 1375 0007/22.11.2012  г. за ползване на воден за заустване на отпадъчни води в повърхностни води с титуляр Община Генерал Тошево.

По данни от РИОСВ - гр. Варна отпадъчните води имат добро качество след пречистване от ПСОВ-гр. Генерал Тошево. 
ПСОВ работи със съоръжения за механично и биологично пречистване на водите. Резултатите от анализите от взетите водни проби при контролни проверки на РИОСВ – Варна, и от проведения собствен мониторинг по отделните показатели не превишават индивидуалните емисионни ограничения в издаденото разрешително. 

Добруджански земеделски институт, с. Петлешково, общ. Ген. Тошево. В селището живеят 250 човека, а служителите в администрацията са около 220 човека. Отглеждат се приблизително 500 животни. Отпадъчните води, които се формират от селището, административните сгради и животновъдните обекти се отвеждат в две последователно свързани лагуни, след което изтичат по естествения наклон на терена. Потокът отпадъчни води не е подложен на пречистване.

Необходимо е да бъде изградена ПСОВ за отпадъчните водите, формиращи се от института.


„Ролес“ АД, с. Кардам – На територията на обект се експлоатира мандра. Отпадъчните води от нея, посредством специализиран транспорт се отвеждат до лагуна, която е в близост до обекта и е в добро състояние. Не са констатирани изтичания на отпадъчни води от нея.

На територията на община Генерал Тошево са разположени следните животновъдни обекта: кравеферма с. Красен, стопанисвана от „Пол аграр кампани“ АД; Свинеферма, с. Къпиново, стопанисвана от „Ферма Гошо“  ЕООД и  Свинеферма, с. Къпиново, стопанисвана от „Ферма Димчо“  ЕООД.

През 2019 година е издадено Решение от БДДР- Плевен за продължаване срока на Разрешително за заустване на пречистените отпадъчните води от ПСОВ гр. Генерал Тошево в повърхностен воден обект /сухо дере/.


С изключение на гр. Генерал Тошево, в общината няма друго населено място, в което да има изградена канализационна система и пречиствателна станция. Това също оказва влияние върху чистотата на подпочвените води в района на общината. Анализ на водите от по-плитките кладенци за водочерпене показва наличие, макар и в минимални количества на нитрати.

Мониторинг качеството на питейните води извършват РЗИ-Добрич и „ВиК” АД-Добрич. Отклонения от нормите за питейно-битово водоснабдяване през последните години не се наблюдават, с изключение на допуснато замърсяване на питейната вода в кв. Пастир, гр. Генерал Тошево. Изключение правят и водите добивани от плитки сондажи по показател нитрати. Отпадъчните води се контролират от „ВиК” АД- Добрич, РИОСВ-Варна и Басейнови дирекции- Варна и Плевен. 

По дани от обследване от РИОСВ - гр. Варна на язовир Дрян по физикохимични показатели се причислява към ІІ категория повърхностен водоизточник. Практически до водосборната област на язовира няма промишлени предприятия, населени места и животновъдни ферми, които да са източници на замърсяване на водите. Възможност за замърсяване може да се получи при прекомерно наторяване на площите над язовира или неправомерното миене на машините за растителна защита с повърхностните води завирявани в язовира. През 2019 г. е проверена проводимостта на речното легло до 500 м. от язовирната стена на яз. „Дрян“ и участъци на река Красенска.

За участък: река Красенска, преминаваща през урбанизираната територия на с. Изворово. Дерето не е коригирано, с постоянен воден оток през цялата година, захранващо се от чешми и атмосферни води. Участъка не е коригиран няма изградени диги. В началото на селото дерето е почистено от дървесна и храстовидна растителност, около 1000 м. Има участъци където е необходимо да се продължи почистването на храстовидната и дървесна растителност. Има проводимост за ниски и средни води.

За участък: река Красенска, преминаваща през урбанизираната територия на с. Красен. Участъка е коригиран има изградени диги, с постоянен воден оток през цялата година, влива се в язовир Дрян. Участъка на реката е почистван през 2016г. но има участъци където е необходимо да се продължи почистването на храстовидната и дървесна растителност. Има проводимост за ниски и средни води.

За участък: река Красенска, преминаваща през извън урбанизираната територия на с. Росен,  не е коригиран няма изградени диги, с постоянен воден оток през цялата година. Има проводимост за ниски и средни води.


Приложимите мерки за дейности с отпадъци от Програмата от мерки към ПУРН 2016-2022 г. на БДЧР за Програмата за управление на отпадъците на община Генерал Тошево са:
· Мярка „Намаляване на дифузното замърсяване от промишлени дейности“ с
действие:
„Забрана на миенето и обслужването на транспортни средства и техника в крайбрежните заливаеми ивици и принадлежащите земи на водохранилищата“ и „Осигуряване на подходящи условия за съхранение на опасни отпадъци при които не се допуска замърсяване на подземни и повърхностни води“;
· Мярка „Опазване на водите от замърсяване с препарати за растителна защита“ с действия: „Забрана за складиране и депониране и третиране на отпадъци в крайбрежните заливаеми ивици“;
· Мярка „Опазване на химичното състояние на подземните води от замърсяване и влошаване“ с предвидено действие: „Забрана за извършването на дейности водещи до отвеждането в подземните води на опасни вещества”;
· Мярка „Предотвратяване на отвеждането на приоритетни вещества в подземните води“ с действие: „Забрана или ограничаване на дейности, които увеличават риска за пряко или непряко отвеждане на приоритетни и опасни вещества или други замърсители в подземните води, включително разкриването на подземните води на повърхността, чрез изземване на отложенията и почвите, покриващи водното тяло“ и др.
Община Генерал Тошево не попада в определен район със значителен потенциален риск от наводнения. В Програмата от мерки към ПУРН 2016-2021 г. на БДЧР няма конкретни мерки за обекти на територията на общината, но са заложени мерки на ниво район за басейново управление за минимизиране на риска от наводнения. Необходимо е ПУО да е съобразен с изпълнение на приложимите мерки от ПоМ на ПУРН с отговорен за изпълнението Кмета на общината:
· Постоянен мониторинг на застрояването в близост до заливаемите зони;
· Премахване на незаконни постройки, подприщващи съоръжения, огради, складирани материали и други намиращи се в границите на речните легла или дерета;
· Почистване и стопанисване на речните легла в границите на урбанизирана територия;
· Ефективно управление на водните нива на язовири и ретензионни водохранилища. Недопускане на преливане през короната на дигите при поройни валежи в сравнително малки водосборни области.
· Реконструкция и ремонт на язовири;
· Информиране и осигуряване на широк достъп до информация на населението чрез използването на съвременни способи и технологии;
· Повишаване готовността на населението за реагиране при наводнения;
· Провеждане на обучителна и информационна кампания по проблемите свързани с наводненията;
· Разработване и актуализиране на плановете за защита при бедствия (част наводнения);
· Разработване и изпълнение на областни и общински програми за намаляване риска от бедствия вкл. от наводнения.

При изпълнение на мерки, дейности и проекти, включени в Програмата за управление на отпадъците на община Генерал Тошево за периода 2021- 2028 г. ще бъдат съобразени всички забрани и ограничения от Закона за водите, касаещи дейностите, обхванати от програмата и:
· забраните на чл.134, т.1,4 и 6 от Закона за водите за складиране на пестициди, депониране и третиране на отпадъци; миенето и обслужването на транспортни средства и техника и изхвърлянето на отпадъци.
· изискванията на чл. 143, т. 1, 3 и 5 от Закона за водите, съгласно които за защита от вредното въздействие на водите не се допускат дейности с които се нарушава естественото състояние и проводимостта на речните легла, бреговете на реките и крайбрежните заливаеми ивици и използването им като депа за земни и скални маси и съхраняването или складирането на материали, които в значителна степен биха увеличили унищожителната сила на водата при наводнения.
· при извършване на дейности, граничещи с води и водни обекти - публична държавна собственост е необходимо да се определят граници, в съответствие с чл. 155, ал. 1, т. 1 от Закона за водите.
Почви

 Химизацията, промишлеността и влиянието на интензивния автомобилен поток са идентифицирани като основни причини за замърсяването на земеделските земи и влошаване състоянието на почвите като цяло. По въздушен път се пренасят азотни и серни съединения, въглеводороди и оловни аерозоли, затова голям дял в замърсяването на почвите има автотранспортът.

В землището на с. Рогозина са позиционирани 75 бр. ББ кубове с негодни и залежали пестициди. Контейнерите са собственост на общината. В с. Петлешково се намира склад негодни и залежали пестициди собственост на “Добруджански земеделски институт”. Съхраняват се 500 кг. прахообразни и 1000 л. течни негодни ПРЗ. 


Появата на голям брой земеделски производители /частни и кооперативни/ предизвиква затруднения в контрола по правилното използване на минерални торове и пестициди. В последните години в частните земеделски стопанства са започнали да се употребяват пестициди, които са бързо разграждащи се и без остатъчни ефекти. Други източници на замърсяване на почвите са отпадъчните води и твърдите битови отпадъци. Заустването на отпадъчните промишлени води, от локални пречиствателни съоръжения в земните недра, е не маловажен замърсител на почвите, тъй като същите не винаги дават желаните резултати на пречистване, поради неефективността си.


Основен замърсител на почвите се явяват и старите депа за отпадъци на територията на общината. Замърсяване с отпадъци се наблюдава в отдалечените и крайни райони на населените места, където се образуват микросметища от селскостопански, битови и строителни отпадъци.


Значителен проблем за територията на община Генарал Тошево се оказва оползотворяването на страничните остатъци (слама, шума, тор) от производството на селскостопанска продукция и растителните остатъци от изваряването на етерично-маслени култури /стръкове лавандула, маточина и др./.

Друг екологичен проблем е почвената ерозия. Причинители на почвената ерозия са водата и вятърът, които механично разрушават и отнасят почвените частици, дългите засушавания през летния период, неправилните и еднообразни обработки на земеделските земи и други. В района на Добруджа преобладават постоянни североизточни ветрове, които при  липса на ветрозащитни пояси биха били сериозна предпоставка за развитие на ерозионни процеси. Мониторинг на ерозионните процеси се осъществява чрез математически модели за оценка и прогноза на ерозионните процеси, извършван от Министерството на земеделието и храните. 

Част от земите в общината са подложени на ветрова ерозия, особено откритите и обезлесени равнинни терени в общината. За борба с ветровата ерозия на територията на общината са изградени полезащитни пояси. Главен проблем към настоящия момент се явява опазването на поясите от незаконната сеч, както и от пожарите при опалване на стърнищата.


Анализ  на почвите за наличие на пестициди се извършва от РИОСВ на всеки четири години, съгласно мониторинговата програма на МОСВ.

Шум


Основни причини за повишаване нивото на шума в населените места се явява както строителството, така и обусловеното от него увеличаване на потока на товарните автомобили, амортизираната пътна настилка, остарелият транспортен парк на голяма част от населението, увеличеният брой дизелови автомобили.

Акустичната обстановка e неравномерно натоварена, утежнена по главната комуникационно-транспортна мрежа, а в останалата част е нормална.


Градската територия има за основен физически делител ЖП-линия. В останалата част на града има малък брой производствени предприятия, които могат да бъдат квалифицирани като локални източници на шум. Най- значителни източници на шум сред тях са автогарата, ЖП-гарата, бензиностанции, зърносушилни, ремонтни бази, автомивки и др.

Гъстотата на пътната мрежа в общината е около средната за страната. Съществен проблем от екологична гледна точка, в т.ч. и шумово замърсяване, създава преминаването на пътната мрежа през населените места. Във всички села, главната улица е част от нея. Интензивността на движението в общината не е голяма, но със значителен процент товарно движение. Най- засегнати от негативното шумово влияние са населените места, пресичани от републиканската пътна мрежа – с. Кардам и град Генерал Тошево. Стойностите на еквивалентните нива на шума върху уличната мрежа на гр. Генерал Тошево варират от 58 до 73 дб (А), при нормативно изискване- 60 дб (А). Регистрират се и нива на шума към горната граница, като резултат от увеличената интензивност на движението. В последните години броят на леките и товарните автомобили значително се е увеличил. 


Нивата на шума по главните артерии и в прилежащите жилищни сгради не превишават нормативните изисквания. 


Голямото натоварване на републиканските пътища с товарно движение, определено влияе върху шумовото замърсяване в общината. Поради средищното си положение и това, че гр. Генерал Тошево се явява общински център, същият има 4 входни артерии, които се насочват директно към централната градска част. Актуални данни за интензивността на потоците и нивата на шума няма. Поради липсата на околовръстни пътища е невъзможно да се изведе товарния поток извън града. При тази ситуация целият транзит от интензивното движение преминава през града и подлага голяма част от населението на въздействието на шума.
Трябва да се отбележи, че има и известни компенсаторни фактори, чрез които общинското ръководство се стреми да противодейства на шумовото натоварване и това са: повишаване процента на асфалтираните улици в града, отклоненият тежкотоварен транспорт от централната част и др.

Радиация

Слънчевата радиация е природен източник на радиация, към която човек се е приспособил и не е прието да се счита като опасна за неговото здраве.

Сумарната слънчева радиация нараства с височината на слънцето и в часовете около обяд достига максималните си стойности. От значение на прихода и разхода на слънчевата радиация е и прозрачността на атмосферата. Продължителността на слънчевото греене има сериозно отношение към компонентите на околната среда. Броят на часовете слънчево греене зависи от дължината на деня, респективно от географската ширина на мястото, облачността и закритостта на хоризонта.

Познаването на светлинния режим е тясно свързано с хигиената на труда, експлоатацията на различни технически съоръжения и др.

Биоразнообразие 

На територията на общината няма природни паркове и резервати с национално значение, но има природни забележителности като вековни дървета, пещери, скални образувания и др. Вековните дървета са на средна възраст от 150 до 500 г. 
На територията на община Генерал Тошево се намират шест защитени зони, включени в европейскита екологична мрежа „НАТУРА 2000”, както следва:
По Директива 75/409/ЕЕС за опазване на дивите птици:  
- Защитена зона BG0002115 „Било” за опазване на дивите птици;
- Защитена зона BG0002085 „Чаиря” за опазване на дивите птици.

По Директива 92/43/ЕЕС за опазване на природните местообитания и на дивата флора и фауна: 

- Защитена зона BG0000130 “Крайморска Добруджа”;

- Защитена зона BG0000569 “Кардам”;

- Защитена зона BG0000570 “Изворово-Краище”;

- Защитена зона BG0000572 “Росица-Лозница”.

В община Генерал Тошево са разположени три защитени местности и две природни забележителности: 

- Защитена местност „ЛОЗНИЦА“ – обявена със Заповед № РД-845/18.08.2004 г., с площ 405,4 ха. Намира се в землището на село Лозница, община Генерал Тошево, област Добрич. Защитената местност представлява горска площ, която е разположена на 90-200 м надморска височина. За територията са характерни изкуствено създадени насаждения. От дървесните преобладават дъб, липа и бор. От храстовите най-често се срещат глог, шипка, дрян, смрадлика, черен бъз, птиче грозде, аморфа и др. От тревните – житни треви, ягода, къпина, лепка, коприва, жълт кантарион. Най-често срещаните бозайници са благороден елен, сърна, дива свиня, заек, лисица, дива котка, язовец, белка и др. Най-често срещаните птици са яребица, пъдпъдък, гривяк, зелен кълвач, бухал, обикновена ветрушка, обикновен мишелов, козодой, папуняк и др. 

- Защитена местност „БЕЖАНОВО“ – обявена със Заповед № РД-846/18.08.2004 г., с площ 121,7 ха. Намира се в землището на село Бежаново, община Генерал Тошево, област Добрич. Защитената местност представлява горска площ, която е разположена на 50-200м надморска височина. За територията са характерни изкуствено създадени насаждения. От дървесните преобладават дъб и липа. От храстовите най-често се срещат глог, шипка, дрян, смрадлика, черен бъз, птиче грозде, аморфа и др. От тревните – житни треви, ягода, къпина, лепка, жълт кантарион и др. Представители на бозайниците са благородният елен, сърната, дивата свиня, заекът, лисицата, дивата котка, язовецът, белката и др. Най-често срещаните птици тук са яребица, пъдпъдък, гривяк, зелен кълвач, бухал, обикновена ветрушка, козодой, обикновен мишелов, папуняк и др. 

- Защитена местност „РОСИЦА“ – обявена със Заповед № РД-847/18.08.2004 г., с площ 213,1 ха. Намира се в землището на село Росица и село Лозница, община Генерал Тошево, област Добрич. Защитената местност представлява горска площ, която е разположена на 50-200 м надморска височина. Дървесните насаждения са от смесени гори, като преобладаващи са дъб, липа и бор. От храстовите най-често се срещат глог, шипка, дрян, смрадлика, черен бъз, птиче грозде, аморфа, трънка и др. От тревните са характерни типичните видове за дъбовите гори, като житни треви, ягода, къпина, лепка, коприва, жълт кантарион. Най-често срещаните бозайници са благороден елен, сърна, дива свиня, заек, лисица, дива котка, язовец, белка, черен пор, невестулка и др. Най-често срещаните птици са яребица, пъдпъдък, гривяк, зелен кълвач, голям пъстър кълвач, пчелояд, бухал, чухал, обикновена ветрушка, обикновен мишелов, козодой, папуняк и др. 
- Природна забележителност „АРБОРЕТУМ“ – обявена със Заповед № 581/ 26.09.1981 г., с площ 3,8 ха. Намира се на територията на Добруджански земеделски институт в землището на град Генерал Тошево, област Добрич. Представлява смесена гора от декоративни дървета – дендрариум. Уникална сбирка от дървесна и храстова растителност с образци от 427 редки местни и екзотични вида. Инициативата е стартирала през 1958 година с научна и образователна цел. За България дендрариумът е уникален.

- Природна забележителност „ВЕКОВНА ГОРА-ЛЕТЕН ДЪБ“ - обявена е със Заповед № 374/05.05.1982 г., с площ 0,2 ха. Намира се в землището на село Дъбовик, община Генерал Тошево. Целта на обявяване е опазване на вековни дървита от вида Летен дъб.

Най-широко разпространени представители на флората в Генерал Тошево са: цер, липа, явор, ясен, орех и др. Иглолистните видове в района заемат незначителна част – 5 % и са представени от бял, черен бор и ела. Основен показател, характеризиращ растителността на територията е лесистостта, показваща процента на залесената територия (гори и трайни насаждения) спрямо общата площ. Лесистостта в Община Генерал Тошево е твърде ниска – 19%, като оптималната, удовлетворяваща санитарно – хигиенните и социални изисквания се счита лесистостта над 50 % от територията. Подобна недостатъчна лесистост имат само 41 общини в страната. В Генерал Тошево се срещат различни видове лечебни растения от влиянието на морето, умерено - континенталния климат и основния тип почви. Най-често срещаните билки са – хвощ, коприва, Общински план за развитие на община Генерал Тошево 2014 – 2020 г. 13 овчарска торбичка, горицвет, брош, липа, лайка, бял равнец, бъз, мащерка, риган, цвят и плод от глог, шипка, слез, бръшлян, бял имел, маточина, порязана трева, дяволска уста, глухарче, тетра, плод от драка и други. За общината са характерни лечебната иглика, жълт кантарион и бял имел. Преобладаващи видове горски плодове са – шипка, глог, драка, дъбови жълъди, джанка, трънка, тревен бъз, орех, кестен и други. На територията на Генерал Тошево има открити и защитени видове растения. В горите до селата Александър Стамболийски и Пчеларово на ограничени територии се среща защитения теснолист божур. 
Общината се намира в близост до един от най-големите миграционни пътища на птици в Европа. В Североизточна България освен подходящите езера за нощуване и укриване през зимата – Шабла и Дуранкулак, житницата на страната осигурява и прехрана на птиците през зимата. Помекият климат под влияние на морето е като притегателен център за дребния и едрия дивеч. Ловът на пътпъдък, горски бекас, гургулица, гривяк и зеленоглава патица привличат все повече ловците. На територията на ДЛ „Генерал Тошево” от представители на едрия дивеч, преобладаващи видове са благородния елен, дивата свиня и сърната. Едрият дивеч като цяло е намалял. В общината преобладава дребния дивеч (заек) и най- вече прелетния по време на миграциите му от местата на размножаване към местата за зимуване. Съсредоточаването се получава поради заобикалянето от птиците на Черно море. От птиците обект на лов най-многочислени са пасажите от пътпъдък, гривяк, фазан, яребица, лиска, скорец, зеленоглава патица и др. През последните години значително се е увеличила числеността на хищниците като цяло и предимно на белка, черен пор, чакал, лисица и дива котка. В региона се наблюдават представители на следните видове птици: зеленоглава патица, сива чапла, щъркел и др.
Отпадъци
Един от основните екологични проблеми на общината е свързан с отпадъците. Той включва периодичното образуване на нерегламентирани замърсявания, неоползотворяването на органичния и биоотпадък, смесването на рециклируемите отпадъци с ТБО и приходите от такса „Битови отпадъци”, които не покриват разходите, свързани с управлението им.

На територията на община Генерал Тошево няма установени нерегламентирани сметища, а при възникване на такива, същите веднага се почистват и ликвидират. 

Отпадъците не само повърхностно замърсяват околната среда, но и ограничават използваемостта на земята, създават хигиенни проблеми и дразнят естетическите възприятия на хората. В резултат на протичащите в периода на натрупването им физични, химични и биологични процеси, те се превръщат в многофакторен замърсител на околната среда, оказващ силно негативно въздействие върху повърхностните и подземни води, въздуха и почвите, с което създават сериозен здравен риск за населението. От друга страна отпадъците са ценен енергиен и суровинен източник и тяхното минимизиране и повторната употреба води до съхранение на природни ресурси.

Ето защо управлението им е сложен и многообхватен процес, изискващ интегрираност на подходите, внедряване на нови технологии, създаване на подходяща икономическа среда и нормативна база, и не на последно място висока обществена отговорност.

Новата и ефективна стратегия за управление на твърдите битови отпадъци ще:

· повиши привлекателността на града и околностите му;

· намали и предотврати риска за здравето на хората;

· подобри състоянието на околната среда и нейната привлекателност;

· намали замърсяването на реки, води и почви;

· намали потреблението на природни ресурси за сметка на преработка на отпадъци;

· подобри условията за икономическо развитие и чистотата в населените места;

· подобри условията за развитие на селското стопанство в общината, например чрез 

· производство на компост от органични отпадъци;

· подобри качеството и разшири обхвата на предлаганите услуги по третиране на 

· отпадъци.
 III. Анализи на състоянието на управлението на отпадъците

3.1. Анализ на отпадъците


Информацията за количествата и състава на отпадъците е от много голяма важност за вземане на правилни решения за управлението им и оразмеряването на системите, инсталациите и съоръженията за третиране. Непрекъснато нарастващото количество отпадъци, образувани от жизнената дейност на хората, производството и търговията, налага предприемането на мерки за намаляване на общото им количество, повторната им употреба и увеличаване рециклирането и оползотворяването им. Същевременно с развитието на технологиите за третиране на отпадъци, все повече се разширяват възможностите за използването на отпадъците като алтернативен суровинен и енергиен източник и намаляване на количеството, предназначено за депониране.

Анализът на битовите отпадъци е ключов анализ за разработването на общинската програма и дава отговор на следните въпроси: 

· Какви са количествата образувани отпадъци в общината и каква е нормата на натрупване?
· Какви са количествата и тенденциите на различните потоци отпадъци за анализирания период?
· Какъв е морфологичният състав на образуваните битови отпадъци в общината?
· Какви са количествата повторно използвани, рециклирани, оползотворени и обезвредени битови отпадъци за разглеждания период и какви са тенденциите в третирането им?
· Каква е степента на изпълнение на целите, които са поставени пред общината в съответствие с националното и европейското законодателство? 
3.1.1. Генерирани битови отпадъци


Жителите на дадена административна единица образуват различно количество отпадъци с различен състав. Тези показатели зависят от социалния статус, битовите особености на средата, изградената култура на потребление и други фактори. Непрекъснато нарастващото количество смесени отпадъци, образувани от жизнената дейност на хората, производството и търговията в община Генерал Тошево, налага предприемането на мерки за тяхното намаляване, повторната им употреба и увеличаване на рециклирането и оползотворяването им. Същевременно с развитието на технологиите за третиране на отпадъци, все повече се разширяват възможностите за използването им като алтернативен суровинен и енергиен източник и намаляване на количеството, предназначено за депониране.

Община Генерал Тошево е една от сравнително малките общини в България, но се сблъсква с почти пълната гама проблеми, свързани с управлението на отпадъците.


ЗУО разделя отпадъците по видове, както следва:

· битови;

· производствени;

· опасни;

· строителни;

· биоразградими;

· масово разпространени.
Общинските власти играят важна роля в изпълнението на политиката по отношение опазване на околната среда, подобряване и развитие на инфраструктурата за третиране на отпадъци, чрез сключването на договори и в това отношение основните им функции включват:

· осигуряване на съдове за съхраняване на битовите отпадъци;

· събиране на битовите отпадъци и транспортирането им до депата или други инсталации и съоръжения за обезвреждането им;

· почистване на уличните платна, тротоарите, площадките, алеите и поддържане на зелените площи и други територии предназначени за обществено ползване;

· избора на площадки, изграждане, поддържане, експлоатация, закриване и мониторинг на депата за битови и строителни отпадъци или на други инсталации или съоръжения за обезвреждане на битови или строителни отпадъци, чрез включването в регионална система;

· разделно събиране на битови отпадъци, включително отпадъци от опаковки, като определя местата за разполагане на необходимите елементи на системата за разделно събиране и сортиране на отпадъците от опаковки, чрез организация по оползотворяване;

· организирането и прилагане на системата за разделно събиране и съхранение на излезли от употреба моторни превозни средства с фирми получили разрешение от МОСВ;

· предотвратяването на изхвърлянето на отпадъци на неразрешени за това места и/или създаване на незаконни сметища, чрез контрол от длъжностни лица;

· определяне на места за поставяне на негодни за употреба батерии.
Битови отпадъци


Битовите отпадъци се формират от жизнената дейност на хората. Трябва да бъде направена разлика и не трябва да се приема количеството генерирани битови отпадъци, като идентично на количеството събрани и извозени битови отпадъци, тъй като това е грешно като подход. Под внимание трябва да се вземат и да се отчитат, като генерирани, всички потоци битови отпадъци, независимо дали събирането им е организирано или възложено от общината или не е от общината. Дори и да липсва достоверна и статистически отчетена информация е необходимо под вимание да се вземат всички потоци битови отпадъци, генерирани на територията на общината-организациите по оползотворяване на отпадъците от опаковки, площадките за вторични суровини, производствени и търговски обекти, генериращи отпадъци, които предават на организации по оползотворяване или директно на преработвателни предприятия, производствени и търговски обекти, свързани с изискванията за разширена отговорност на производителя.


Съгласно Допълнителните разпоредби на ЗУО битови отпадъци са „отпадъците от домакинствата” и „подобни на отпадъците от домакинствата” (това са отпадъците, образувани от домакинствата, и отпадъците, образувани от фирми и други организации, които по своя характер и състав са сравними с отпадъците от домакинствата, с изключение на производствените отпадъци и отпадъците от селското и горското стопанство). 

Процесите, свързани с формиране, събиране, извозване, депониране и друго обезвреждане на отпадъците, са в пряка зависимост от развитието и организацията на стопанската дейност, демографските особености на района и от природните условия, в които се осъществява човешкия живот. Битовите отпадъци се формират от жизнената дейност на хората. Количеството и съставът им зависят от:

· Мястото на образуване;

· Стандарта на живот на населението и неговата култура;

· Степен на благоустроеност на населените места;

· Начин на отопление;

· Други фактори.

Като се изхожда от административно-териториалната и социално-икономическа характеристика на община Генерал Тошево, основните източници на ТБО се явяват:

· Домакинствата;

· Промишлените предприятия;

· Търговски и обслужващи обекти.


В община Генерал Тошево е изградена добре функционираща система за сметосъбиране и сметоизвозване. В системата е обхванато 100% от населението - гр. Генерал Тошево и всички села.

Основният поток отпадък е смесеният битов отпадък с код 20.03.01. 

Община Генерал Тошево член на Сдружение „Регионално управление на отпадъците – Добрич” /РСУО/. В сдружението участват още общините: Добрич, Добричка, Никола Козлево, Крушари, Шабла, Тервел, Каварна и Балчик.

Регионалното депо за отпадъци при с. Стожер започва да функционира от 01.03.2015 г., т.е. от тази дата започва приемане на отпадъци от територията на общините, включени в обхвата на регион Добрич. Консорциум „РСУО – Добрич“ изпълнява дейностите по експлоатация на „Регионално депо за отпадъци за общини град Добрич, Добричка, Тервел, Каварна, Балчик, Шабла, Генерал Тошево, Крушари и Никола Козлево”. Депото включва съоръжения, инсталации, площадки за третиране, рециклиране и обезвреждане на неопасни отпадъци. Строителството на регионалното депо при с. Стожер е инфраструктурен обект, изпълняван по Договор за безвъзмездна финансова помощ № DIR – 51112122-С011 за проект № DIR – 5112122-13-81 „Изграждане на регионална система за управление на отпадъците в регион Добрич” по приоритетна ос 2 „Подобряване и развитие на инфраструктурата за третиране на отпадъци” по Оперативна програма „Околна среда 2007-2013 г.”. Бенефициент по проекта е Община град Добрич в партньорство с общините: Добричка, Тервел, Каварна, Балчик, Шабла, Генерал Тошево, Крушари, Никола Козлево и Сдружение  „Регионално управление на отпадъците –Добрич”. 

Общата стойност на проекта е 38 877 375,67 лева. Сумата на безвъзмездната финансова помощ възлиза на 36 933 506,89 лева, от които 85% в размер на 31 393 480,85 лева от Европейския фонд за регионално развитие и 5 540 026,04 лева национално съфинансиране от Държавния бюджет на Република България. Собственото участие на деветте общини партньори по проекта, които ползват регионалното депо е 1 943 868,78 лева.


Генерираните битови отпадъци на територията на община Генерал Тошево се събират и извозват от избрана с обществена поръчка фирма – изпълнител „Уейст Солюшънс България” ЕООД и се предават за третиране на регионалното депо при с. Стожер, където се сепарират механично, а остатъците се депонират.


Експлоатацията на старото общинско депо за ТБО, което се намира до кв. „Пастир”, гр. Генерал Тошево е закрито със Заповед на РИОСВ - гр. Варна. През месец април 2020 г. между Община Генерал Тошево и Управляващият орган по Оперативна програма „Околна среда“ е подписан договор за изпълнение на проект:   „Рекултивация на депа за закриване, предмет на процедура по нарушение на правото на ЕС по депо С-145/14“. Проектът е на стойност 3 174 395,38 лева и ще се изпълнява в рамките на 17 месеца.

Проектът включва дейности по рекултивация на съществуващото общинско депо за неопасни отпадъци, което е разположено в землището на град Генерал Тошево, в кв. Пастир, на площ от 54 дка. Те имат за цел максимално да се ограничи неблагоприятното въздействие върху околната среда на натрупаните стари отпадъци и да се намали вредното им влияние върху почвата, водите и въздуха. 

Рекултивацията на депото ще протече на два етапа – техническа рекултивация и биологична рекултивация, както и последващ 30 годишен мониторинг.

Техническата рекултивация включва пробутване, локализиране на отпадъците в новооформено тяло на депото, почистване и изграждане на газоотвеждаща система.


Биологичната рекултивация включва облагородяване на терена със затревяване тревни растителни видове, съответстващи на района.


Площта, предвидена за рекултивиране е с нарушена структура и почвено плодородие в резултат на дългогодишното натрупване на отпадъци.
Таблица 22: Количества генерирани смесени битови отпадъци от община Генерал Тошево 
2017-2019 г. в тона

	2017
	2018
	2019

	5532
	5235
	5132


Източник: Община Генерал Тошево
Количеството генерирани смесени битови отпадъци от територията на община Генерал Тошево намалява и през 2019 г. е 5132 тона или с около 7% по-малко спрямо 2017 г. За същия три годишен период населението на общината също е намаляло, но с 4%. Цитираните количества ТБО са образувани не само в домакинствата, но също и в обществените сгради, търговски обекти, предприятия и други генератори. 

Важен показател за управление на отпадъците е нормата на натрупване на отпадъците, представена като количеството на образуваните битови отпадъци за година на човек от обслужваното население. 
Образуваните битови отпадъци на човек от населението в България за 2018 г. е 408 кг/човек/година, за област Добрич 416 кг/човек/година, за община Генерал Тошево – 400 кг/жител/година, тоест по-ниско от средната норма за областта и за страната.

Нормата на натрупване на отпадъци в община Генерал Тошево намалява и за 2019 г. е 402 кг./чов./г., значително по-малка от 2014 г. - 456 кг./чов./г. Съгласно референтната норма на натрупване на отпадъци за населени места от 3 000 до 25 000 жители, определена с Методиката за определяне на морфологичния състав на битовите отпадъци на МОСВ от 2012 г., препоръчителната средногодишна норма за човек от населението е 295,5 кг., следователно нормата за община Генерал Тошево е по-висока от допустимите стойности. Това означава, че Общинската администрация трябва да предприеме допълнителни мерки за ефективно управление на отпадъците и за ограничаване на образуването им.
 
Таблица 23: Отпадъци, събрани на територията на общината през 2019 г. по видове
	Вид отпадък 
	Събрани отпадъци от територията на общината, общо
(тона)

	Код отпадък
	Наименование отпадък
	

	ОБЩА СУМА ЗА ОБЩИНАТА
	 
	5131.700

	200301
	смесени битови отпадъци
	4590.580

	200201
	биоразградими отпадъци от кухни и заведения за обществено хранене
	443.520

	170107
	смеси от бетон, тухли, керемиди, плочки, фаянсови и керамични изделия, различни от упоменатите в 17 01 06
	84.160

	150101
	Хартия и хартиени опаковки
	6.310

	150102
	пластмасови опаковки
	1.400

	150104
	метални опаковки
	0.060

	150107
	стъклени опаковки
	3.920

	200121
	флуоресцентни тръби и други отпадъци, съдържащи живак
	0.080

	200133
	батерии и акумулатори, включени в 16 06 01, 16 06 02 или 16 06 03, както и несортирани батерии и акумулатори, съдържащи такива батерии
	0.030

	200136
	излязло от употреба електрическо и електронно оборудване, различно от упоменатото в 20 01 21 и 20 01 23 и 20 01 35
	1.640


Източник: Община Генерал Тошево

ИЗВОДИ: 

Количеството генерирани битови отпадъци в община Генерал Тошево намалява през последните години с по-бързи темпове от намаляването на населението. Нормата на натрупване на отпадъци на човек в общината на година е над допустимите референтни стойности, но под средните нива за област Добрич и за страната. Населението на общината намалява с 4% за периода 2017-2019 г., но годишната норма на натрупване на отпадъци на човек от населението за същия период леко се увеличава. Това се дължи на променящите се потребителски навици и начин на живот на домакинствата и на дейността на промишлени предприятия, търговски обекти и заведения. За редуциране обема на депонираните количества е препоръчително увеличаване дела на разделно събраните рециклируеми отпадъци, разширяване на фамилното компостиране на зелените и био-разградими отпадъци, осигуряване на възможности за отделно събиране и извозване на отпадъците от твърдо гориво през отоплителния сезон, на строителните отпадъци при ремонти  и други мерки.

Морфологичният състав е характеристика, изразяваща количеството на отделните фракции (хартия, хранителни отпадъци, пластмаси, текстил, стъкло, метали и др.), изразено в процент, спрямо общото количество на отпадъците. Консуматорските и потребителски навици на населението в различните сезони на годината влияят върху състава на генерираните отпадъци и резултатите от анализите зависят от годишния сезон. Поради това, изследванията при определяне на морфологичния състав на отпадъците се извършват така, че да бъдат обхванати 4- те годишни сезона (зима, пролет лято и есен). Целта е да се отчете сезонната неравномерност и колебанията в състава на отпадъците. 
Характеристика на отделните фракции общо за четирите сезона:
- Хартия - вестници, списания, учебници, листи, амбалажна хартия, санитарна хартия и др. 

- Картони-кашони, опаковки от сокове, кутии и др. 

- Метали - опаковки от безалкохолни и алкохолни напитки, консервени кутии, капачки и др. 

- Гума - гумени изделия, играчки и др. 

- Текстил - дрехи, парцали, трикотаж, завивки и др. 

- Пластмаса - опаковки, кутии, бутилки, фолио, пластмасови изделия, торбички и др. 

- Градински и растителни - растения, растителни остатъци, окапали листа, трева и др. 

- Инертни - пепел, сгур и пръст и др. 

Данните за морфологичния състав са необходими при избор на съоръжения за предварително третиране и обезвреждане и системи за разделно събиране на отпадъци или при оптимизация на въведените такива. 
Последният актуален анализ на морфологичния състав на отпадъците, генерирани на територията на община Генерал Тошево е извършен през 2019 г. в рамките на проект: „Определяне на морфологичния съсатв на отпадъците в България“, финансиран от Българо-Швейцарската програма за сътрудничество, чрез ПУДООС. Пробите са направени в периода от март до октомври 2019 г., а за изчисляване на количествата смесен отпадък за календарна година и норма на натрупване на отпадъците на човек от населението са използвани официалните данни за депонираните отпадъци и броя на населението към 2017 г. Това е причината в доклада от морфологичния анализ да е посочен прогнозен смесен битов отпадък за 2019 г. 5580 т., а реално генерирания отпадък, по данни от сметосъбиращата фирма за цялата календарна 2019 г. е 5132 т. Данните от Доклада за морфологичния анализ за състава на събраните, извозени и депонираните от територията на община Генерал Тошево на Регионално депо – Стожер смесени битови отпадъци са представени в следващите таблици.
Таблица 24: Количества смесен, разделно събран и общ битов отпадък за 2019 г.

Източник: Окончателен доклад за извършен през 2019 г. четирисезонен морфологичен анализ на състава на битовите отпадъци, генерирани на територията на община Генерал Тошево 

Приблизителният състав на генерираните отпадъци в тегловни проценти е: хартия – 3,18 %; картон – 2,78%; текстил – 3,43%; пластмаси – 8,54%; стъкло – 3,65%; метали – 4,08%; хранителни – 11,70%; градински – 25,13%; дървесни – 1,30%; кожа - 1,08%; гума – 0,32%; инертни (сгурия, пепел, инертни строителни отпадъци, пръст, пясък и други, в това число неидентифицирани) – 30%; опасни отпадъци от бита – 1,00% и други – 3,78%. 

Таблица 25: Морфологичен състав на образуваните количества смесени битови отпадъци по фракции за четири сезона в процент

	Вид отпадък
	Средни стойности % Пролет
	Средни стойности % Лято
	Средни стойности % Есен
	Средни стойности % Зима

	Хранителни
	10
	14
	18
	8

	Хартия
	4
	2
	5
	2

	Картон
	5
	2
	5
	-

	Пластмаса
	7
	8
	15
	7

	Текстил
	4
	4
	4
	3

	Гума
	1
	0
	-
	-

	Кожа
	1
	4
	-
	0

	Градински
	9
	16
	32
	22

	Дървесни
	2
	4
	-
	0

	Стъкло
	5
	5
	3
	4

	Метали
	4
	4
	3
	4


	Инертни (над 4 см)
	2
	8
	1
	19

	Опасни
	2
	1
	1
	0

	Други
	4
	-
	8
	5

	Ситна фракция (под 4 см)
	41
	27
	5
	26


Източник: Окончателен доклад за извършен през 2019 г. четирисезонен морфологичен анализ на състава на битовите отпадъци, генерирани на територията на община Генерал Тошево
В Доклада от извършения морфологичен анализ на образуваните смесени битови отпадъци в община Генерал Тошево за периода март-септември 2019 г., на база данните на НСИ за населението на общината (към 31.12.2017 г.) – 13347 жители е определена норма на натрупване на отпадъците – 422 кг./чов./г. Определената с Доклада за морфологичен анализ норма на натрупване е по-ниска от тази за календарната 2019 г. (269 кг./ж./г), тъй като обхваща различен период на изчисления, който не съвпада с пълна календарна година и за база е използвано общото количество генерирани отпадъци и броя на населението на общината през 2017 г., а не през 2019 г. Въпреки това тенденцията е към намаляване на нормата на натрупване на отпадъци на човек от населението през 2019 спрямо 2017 г.
Фигура 7: Морфологичен състав на смесените битови отпадъци към 2019 г. в %
[image: image13.png]W XpaHutenuu
W Xaptusa

W KapToH

H Mhactmaca
B Tekctun
Hlyma

B Koxa

B [paguHCKn
B [bpsecHn
B CTbKN0

= Metann





Източник: Окончателен доклад за извършен през 2019 г. четирисезонен морфологичен анализ на състава на битовите отпадъци, генерирани на територията на община Генерал Тошево
Таблица 26: Изводи от проведеното проучване на морфологичния състав на смесено събраните битови отпадъци от община Генерал Тошево през 2019 г.
	Фракции с най-висок средногодишен процент 
	Градински
	Ситна Фракция<4см
	Хранителни
	Пластмаса

	Фракции с най-нисък средногодишен процент 
	Гума
	Опасни
	Кожа
	Дървесни

	Фракции с най-изразена сезонна флуктуация
	Ситна Фракция<4см
	Градински
	Инертни>4 см 
	Хранителни

	Фракции с най-слаба сезонна флуктуация
	Гума
	Опасни
	Текстил
	Метали


Източник: Окончателен доклад за извършен през 2019 г. четирисезонен морфологичен анализ на състава на битовите отпадъци, генерирани на територията на община Генерал Тошево
Сравнявайки състава на генерираните отпадъци в община Генерал Тошево с референтните стойности, съгласно Методиката от НПУО 2014-2020 г. (Таблица 27), можем да направим извода, че четири вида отпадъци превишават допустимите норми. Това са: инертни, градински, метали и опасни. Най-голямо е отклонението при инертните и градинските, съответно с 15,2 и с 4 пункта. Хранителните отпадъци са с 11,5% по-малко от референтните стойности, хартията с 5,32%, картона с 2,72%, стъклото с 2,35%, а пластмасата с 1,56%. Останалите видове фракции – текстил, гума, кожа и други отпадъци в морфологичния състав са в стойности близки до референтните. 
Таблица 27: Референтни стойности на морфологичния състав на отпадъците,

съгласно Методиката от НПУО 2014-2020 г.

	Видове отпадъци
	Населени места от 3 до25 хиляди жители

	Хранителни 
	23.20%

	Хартия 
	8.50%

	Картон 
	5.50%

	Пластмаса 
	10.10%

	Текстил 
	3.70%

	Гума 
	0.90%

	Кожа 
	0.90%

	Градински 
	21.70%

	Дървесни 
	2.00%

	Стъкло 
	6.10%

	Метали 
	2.00%

	Инертни 
	14.80%

	Опасни 
	0.60%

	Общо 
	100.00%


Източник: НПУО 2014-2020 г.  

Във връзка с изчисленията, които общините ще правят и ще трябва да доказват пред МОСВ за изпълнение на целите за рециклиране и оползотворяване на битовите отпадъци, те са задължени на определена периодичност да извършват морфологичен анализ на битовите си отпадъци. Съгласно нормативните разпоредби на Чл. 8, ал. 3 от Наредбата за разделно събиране на биоотпадъци и третиране на биоразградимите отпадъци, Приета с ПМС № 20 от 25.01.2017 г., Обн. ДВ. бр.11 от 31 Януари 2017 г., Кметовете на общините извършват на всеки 5 години морфологичен анализ на състава и количеството на битовите отпадъци, образувани на територията на съответната община, съгласно Методика, утвърдена със Заповед на Министъра на околната среда и водите. Препоръчителният срок за изготвяне на следващ морфологичен анализ на отпадъците, образувани на територията на община Генерал Тошево е през 2024 година.


ИЗВОДИ:
· Най-голям относителен дял в битовите отпадъци на общината имат фракциите – „инертни” – 30%, в това число сгурия, пепел, инертни строителни отпадъци, пръст, пясък и други; „градински отпадъци“ – 25,13%, в това число растения, растителни остатъци, окапали листа, трева и др.; „хранителни“ – 11,70% и „пластмаса“ – 8,54%.
· Рециклируемите отпадъци имат общо 22,23% относителен дял, в това число - хартия и картон, пластмаса, метали и стъкло. От този вид отпадъци най-високо е процентното съдържание на пластмасата – 8,54 %, следвано от метали – 4,08%, стъкло – 3,65%, хартия – 3,18% и картон – 2,78%.

· Процента на отпадъците от фракция „други“ е средно – 3,78%,  което показва, че в контейнерите за битова смет се изхвърлят и неопределими отпадъци, които допринасят за „омърсяване и омокряне“ на пробите и довеждат до невъзможност да се идентифицира произхода на отпадъка. 
· В град Генерал Тошево, с. Кардам и с. Спасово, където живее 60% от населението на общината е въведена система за разделно събиране на отпадъци от опаковки. Все още не всички граждани използват по предназначение цветните контейнери за хартия, стъкло и пластмаса. Това води до висок относителен дял на депонираните на регионалното депо рециклируеми отпадъци. 


Количества повторно използвани, рециклирани и оползотворени битови отпадъци


Важна част от анализа е да се изследват количествата повторно използвани, рециклирани, оползотворени и обезвредени битови отпадъци в община Генерал Тошево за  последните години, тъй като достоверността на информацията особено за разделно събраните, рециклираните и оползотворените отпадъци в този период е на сравнително добро равнище. 
Необходимо е да се идентифицират:

· количествата разделно събрани и рециклирани отпадъци от хартия и картон, пластмаса, стъкло и метали чрез системите за разделно събиране;

· количествата депонирани биоразградими битови отпадъци;

· количествата разделно събирани и оползотворени битови биоотпадъци.
Отпадъци от опаковки
С разделното събиране на отпадъци с цел рециклиране, както и други форми на оползотворяване може да се постигне значително намаляване на количеството на депонираните отпадъци, което ще доведе до удължаване на полезния живот на регионалното депо за отпадъци и до съкращаване на разходите за събиране и обезвреждане  на отпадъците. Освен това през последните години със синхронизиране на националното законодателство с европейското законодателство все повече се засилват законодателния и обществения натиск за въвеждане на системи за разделно събиране с нормативно регламентирани количества отпадъци, които трябва да бъдат рециклирани и оползотворени.

За част от тези отпадъци националното законодателство изисква прилагането на принципът „замърсителят плаща”, при който разходите се поемат от производителите на продукта, от който се образуват отпадъците, но за останалата част липсват нормативно установени механизми на финансиране. За редица отпадъци съществуват забрани за депониране, което налага тяхното отделяне от общия отпадъчен поток и намиране на алтернатива за оползотворяването или обезвреждането им.


Общината има договор за сътрудничество с фирма „Булекопак” АД – организация по оползотворяване на отпадъци от опаковки. Въведена е система за разделно събиране на отпадъците от стъкло, хартия и пластмаса в гр. Генерал Тошево, с. Кардам и с. Спасово. Поставени са и се обслужват по график 2 пъти месечно жълтите контейнери - 51 бр., а веднъж на 6 месеца зелените контейнери - 25 бр. за опаковки от стъкло. Така се постига редуциране обема на депонираните отпадъци, които в противен случай биха отишли на депото, а в момента се рециклират и оползотворяват. През 2019 год. разделно са събрани 10,89 т. годни за повторна употреба отпадъци от пластмаса, хартия, стъкло и метал.

Таблица 28: Събрани и сепарирани отпадъци от опаковки от системата за разделно събиране в община Генерал Тошево за периода 2017 г. – 2019 г. (тон)

	Година
	Цвят контейнер
	Придобит отпадък бруто (тон)
	Количество рециклируеми отпадъци от опаковки (тон)
	Количество нерециклируеми отпадъци след сортиране (тон)

	2017 г.
	Жълт
	75,300
	-
	68,960

	
	Зелен
	3920
	-
	0,380

	ОБЩО
	
	79,220
	9,880
	69,340

	2018 г.
	Жълт
	76,560
	-
	69,500

	
	Зелен
	4,900
	-
	0,480

	ОБЩО
	
	81,460
	11,480
	69,980

	2019 г
	Жълт
	62,430
	-
	55,500

	
	Зелен
	4.360
	-
	0,400

	ОБЩО
	
	66,790
	10,890
	55,900

	ВСИЧКО
	
	227,470
	32,25
	195,22


Източник: „Екоколект” АД
Общо събрани отпадъци от опаковки за периода 2017 – 2019 г. е 227,470 тона, от които рециклируеми – 32,25 тона и нерециклируеми отпадъци след сортиране – 195,22 тона.
По данни на „Екоколект” АД за периода 2017-2019 г. са отсортирани следните количества отпадъци от опаковки по видове в тона: 

- хартия – 16,29 тона

- пластмаси – 3,91 тона

- метали – 0,13 тона
- стъкло – 11,92 тона

----------------------------------------------------------------------

Общо разделно събрани и отсортирани отпадъци от опаковки –  32,25 тона

Разделно събраните отпадъци от опаковки се транспортират до площадка за сортиране. Събраните отпадъци се сортират на отпадъци от опаковки и отпадъци, които не са опаковки. Следва сортиране на годни и негодни за рециклиране, като годните за рециклиране отпадъци от опаковки се сортират по вид и материал. 
По информация на РИОСВ – Варна, на територията на община Генерал Тошево от 2020 г. функционира една площадка с местоположение: гр. Ген. Тошево, ПИ 2160, на която дейности с отпадъци от  хартия и картон, пластмаса, стъкло и метали, извършва „Екологична компания“ ЕООД, на основание издадено Разрешение № 03-ДО-651-04/30.04.2020 г.

Биоразградими отпадъци

В съответствие с Националния стратегически план Община Генерал Тошево следва да предвиди конкретни мерки за третиране на биоразградимите отпадъци, с оглед намаляване количествата за депониране. Управлението на биоразградимите отпадъци включва събиране (разделно или със смесените битови отпадъци), анаеробно разлагане и компостиране, изгаряне и депониране. Екологичните и икономически ползи от различните методи на обработване зависят съществено от местните условия, като гъстота на населението, инфраструктура и климат, както и от наличието на пазари за свързаните с този процес продукти (енергия и компост). Изискванията за събиране и третиране на биоразградими отпадъци са регламентирани в Наредба за разделно събиране на биоотпадъци и третиране на биоразградимите отпадъци, Обн. ДВ. бр.11 от 31 Януари 2017 г., изм. и доп. ДВ. бр.2 от 8 Януари 2021 г.
Приблизително две трети от отпадъците, генерирани в домовете и офисите, се състоят от „органични” или естествени материали. Тези материали след време се разграждат („биоразградими”) по естествен път. Биоразградимите отпадъци се генерират при селскостопанската дейност в растениевъдството, животновъдството и от дейността на домакинствата. Имат предимно органичен състав и е необходимо да се третират в зависимост от условията на генерирането им по подходящ начин. 
Количеството на растителните отпадъци, образувани от растениевъдството в дворните пространства на жилищните имоти са  определени експертно и  тяхното количество варира от 25 до 40% от общото количество битов отпадък, отделян от домакинствата. Този отпадък понастоящем е основна съставка, замърсяваща териториите в покрайнините на населените места или попада в съдовете за битови отпадъци. Не е популярна практиката за оползотворяване на растителни отпадъци в самите дворните места. В процеса на компостиране растителните отпадъци се явяват суровина. При прилагането му  се ограничава постоянното изнасяне на органични вещества от почвата и едновременно се постига ограничаване употребата на органични торове за сметка на много добрите хранителни съставки в компоста. В съответствие с европейското и националното законодателство общините следва да предприемат мерки за поетапното намаляване на количеството на депонираните биоразградими отпадъци. 

Често срещани практики в общината е третирането на биоразградимите отпадъци да се осъществява по следните начини:

· използване на кухненски и градински остатъци за храна на животни;

· закопаване на хранителни и растителни отпадъци в почвата (задния двор или градината без последващо използване);

· натрупване на смесени купчини с оборска тор, растителни и хранителни отпадъци в полето (купчините не се обръщат,  но след около три години са годни (вече компостирани) за използване като подобрител на почвата);

· натрупване на смесени купчини с оборска тор (купчините не се обръщат след това, но след това компостираната оборска тор се използва като подобрител на почвата);

· изгаряне на градински отпадъци и листа.


В Националната стратегия за намаляване на количествата депонирани биоразградими отпадъци са заложени конкретни мерки, които трябва да се предприемат по отношение на този вид отпадък. 


В община Генерал Тошево е изградена система за разделно събиране и транспортиране на биоразградими и биоотпадъци, но не е въведена всеобхватна система за фамилно компостиране на градински отпадъци. 
В град Генерал Тошево са разположени 120 броя кафяви контейнери за зелени и биоразградими отпадъци, които се извозват за компостиране на регионалното депо в с. Стожер. За събирането на отпадъците от малките населени места на общината за сега не се предвижда въвеждането на система за събиране и извозване до съоръжението за компостиране. Там е ефективно да се въведе поетапно фамилно компостиране. 
За календарната 2019 година количеството на разделно събраните в кафявите контейнери биоразградими /зелени/ отпадъци, извозени от сметосъбиращата фирма, достига 444 тона. Допълнително на Регионалното депо в с. Стожер от общия поток битов отпадък е отделена биофракция от приблизително 1470 т., която е насочена за преработката й в компост. 


Предвид специфичния земеделски характер на района и отпадъците, образувани на територията на община Генерал Тошево, както и значителното участие на зелените, градински и селскостопански отпадъци, образувани от домакинствата в определени периоди е необходимо да се предприемат действия в две посоки: 

· за въвеждане на фамилно компостиране с последващо използване на компоста в личните стопанства;

· за разширяване на системата за разделно събиране и извозване на биоразградимите отпадъци и в други населени места.


Компостирането на растителните отпадъци в мястото на образуването им е в синхрон с приетите принципи за управление на отпадъците. В този случай растителните остатъци не са отпадък, а изходна суровина за получаване на компост – средство за подобряване качеството и плодородието на почвата. При реализацията на целите може да се кандидатства за финансово подпомагане от страна на ПУДООС и ОПОС.


Обхващането на все по-голям брой семейства в системи за домашно компостиране е възможно чрез постоянно информиране на населението за възможностите за оползотворяване на биоразградимите отпадъци и предоставяне на контейнери за компостиране на семействата, които желаят да компостират биоразградимите си отпадъци. За отчитане на ефекта от тази мярка е необходимо предоставянето на компостери на отделните домакинства да бъде обвързано с изискване за своевременно представяне на информация от общините за постигнатите нива на намаление на биоразградимите отпадъци, постъпващи за депониране.

Един от подходящите методи на биологично третиране, подходящи за условията на общината е анаеробното разграждане, при което се отделя биогаз за производство на енергия и компостирането (домашно и/или полево), при което произведения компост има възможност да се използва за рекултивация на нарушени терени, в земеделието, при озеленителни и възстановителни дейности при строителни проекти и др.


В съответствие с Националния стратегически план общината следва да предвиди конкретни мерки за третиране на биоразградимите отпадъци с оглед намаляване количествата за депониране. Управлението на биоразградимите отпадъци включва събиране (разделно или със смесените битови отпадъци), анаеробно разлагане и компостиране, изгаряне и депониране. Екологичните и икономически ползи от различните методи на обработване зависят съществено от местните условия, като гъстота на населението, инфраструктура и климат, както и от наличието на пазари за свързаните с този процес продукти (енергия и компост). Изискванията към съоръженията и инсталациите за биологично третиране на биоразградимите отпадъци са регламентирани в Наредба № 6 Обн. ДВ. бр.80 от 27.08.2013 г. за условията и изискванията за изграждане и експлоатация на депа и на други съоръжения и инсталации за оползотворяване и обезвреждане на отпадъци.

Изискванията към площадките, на които могат да се разполагат съоръжения за биологично третиране на биоразградими отпадъци са посочени в Наредба 7 от 24 август 2004 г. за изискванията, на които трябва да отговарят площадките за разполагане на съоръжения за третиране на отпадъци.

Източници на растителни отпадъци са имотите със земеделско ползване извън регулация и дворните пространства на жилищните имоти. Задължение на всеки производител на земеделска продукция е да организира оползотворяването на растителните отпадъци. До настоящия момент не са изградени съоръжения и инсталации за биологично третиране на растителните отпадъци на територията на общината. Съществува практика за биоразграждане на място в почвата, където попадат растителните отпадъци вследствие на обработка на земеделската земя. Често се прилага и изгаряне на изсъхнали растителни отпадъци от земеделието, срещу което се води борба - дейността противоречи на добрите земеделски практики, при които се използват различни методи за оползотворяване на органичните отпадъци. 

В съответствие с европейското и националното законодателство общините следва да предприемат мерки за поетапното намаляване на количеството на депонираните биоразградими отпадъци. 

Целесъобразно е да се планира на територията на общината да бъде изградена и една площадка за открито компостиране чрез разстилане на биоразградимите отпадъци на редове (по метода windrow). Това ще позволи да се предотврати депонирането на значителни количества биоразградими отпадъци при сравнително малки инвестиционни и експлоатационни разходи. Предлаганият метод на третиране на биоразградимите отпадъци използва се основава процеса био-деградация, който в естествени условия протича бавно, на повърхността на земята, при температурата на околната среда и предимно анаеробно. Естественото разлагане на органиката се ускорява като преработваният субстрат се събира на редове (т.нар. windrow), което позволява да се съхрани част от топлината отделяна от дейността на микроорганизмите, при което температурата нараства. Този ускорен процес именно е компостирането. То се разделя на 4 стадия: 1) мезофилен; 2) термофилен; 3) изстиване; 4) съзряване. В процеса на био-деградацията органичният субстрат претърпява физично и химично превръщане с образуването на стабилен хумифициран краен продукт. Този продукт е ценен за селското стопанство като органичен тор и като средство за подобряване структурата на почвата. Важни параметри на процеса са отношението С/N и мултидисперсността на субстрата, необходима за нормалната аерация. 

Разположението на площадката трябва да е подбрано така, че де е лесно достъпно за всички населени места в общината и да отговаря на Наредба №7 за изискванията, на които трябва да отговарят площадките за разполагане на съоръжения за третиране на отпадъци, както и на изискванията за отстояние от жилищните сгради. 

При ефективно извършване на процеса на обръщане активната фаза може да приключи до 1 месец след което са необходими още около два месеца за изстиване и съзряване. Оборската тор и някои растителни отпадъци имат ниско съотношение С/N, висока влажност и лошо се подават на аерация. Те трябва да се смесват с твърд материал (пълнител) сорбиращ влагата, който обезпечава допълнителен въглерод и нужната за аерирането структура на сместа. Най-добрият пълнител се явява сламата, но може да се добавят листа, стърготини, трески, хартиени изрезки и др. В случай, че проекта се развива успешно ще се обсъдят и ползите от закупуване на оборудване за предварително раздробяване и пресяване на биоразградимите отпадъци.

Поради големия дял на биоразградимите отпадъци, подходящи за компостиране от общото количество на битовите отпадъци прилагането на ефективна система за разделното им събиране ще доведе до съществено намаляване на разходите за транспортиране и обезвреждането на смесените битови отпадъци на регионалното депо. За събирането на отпадъците от малките населени места на общината не се предвижда въвеждането на система за събиране и извозване до съоръжението за компостиране. Биоразградимите отпадъци ще бъдат доставяни от домакинствата, срещу което ще получават готов компост. Очаква се, че безплатното предоставяне на компост е достатъчен стимул за населението от селата за да отделят биоразградимите отпадъци от общия отпадъчен поток и по такъв начин да допринесат за намаляване на разходите за извозването на битовите отпадъци до регионалното депо. 

Освен за безвъзмездно ползване от жителите, които доставят биоразградими отпадъци за компостиране, за готовия компост, в случай че отговаря на стандартите за качество може ще се търси пазарна реализация.
Съгласно Националната програма за прилагане на Директива 99/31/ЕС: 

•100% биоразградими са хранителните, хартиените, картонените, дървесните и градинските отпадъци; 

• 20% от текстилните отпадъци; 

• 25% от отпадъците от кожи 

В съответствие със Закона за управление на отпадъците чл.31 ал.1 т.2 – целта е най-късно до 31 декември 2020 г. ограничаване на количеството депонирани биоразградими битови отпадъци до 35 на сто от общото количество на същите отпадъци, образувани в Република България през 1995 г. 
Същата правна норма на ЗУО поставя следните актуални цели, в сила от 05.03.2021 г.:

- най-късно до 31 декември 2025 г. подготовката за повторна употреба и рециклирането на битови отпадъци най-малко до 55 на сто от общото тегло на тези отпадъци;

- най-късно до 31 декември 2030 г. подготовката за повторна употреба и рециклирането на битови отпадъци най-малко до 60 на сто от общото тегло на тези отпадъци;

- най-късно до 31 декември 2035 г. подготовката за повторна употреба и рециклирането на битови отпадъци най-малко до 65 на сто от общото тегло на тези отпадъци;

- най-късно до 31 декември 2035 г. количеството на депонираните битови отпадъци да е намалено до 10 на сто или по-малко от общото количество образувани битови отпадъци (по тегло).

Целите по Чл.31, ал.1, т. 3 - 6 се постигат поетапно съгласно сроковете, определени в § 15 от преходните и заключителните разпоредби. Във всеки от регионите по чл. 49, ал. 9 на ЗУО, целите по Чл.31, ал.1 се изпълняват съвместно от всички общини в региона в съответствие с решението по чл. 26, ал. 1, т. 6.

Таблица 29: Материали, попадащи в обхвата на определението за био-отпадъци

	Описание 
	Код от Европейския списък на отпадъците 
	Бележки 

	Отпадъци от кухни и заведения за обществено хранене (хранителни отпадъци) 
	20 01 08 
	От домакинства, ресторанти, столове, барове, кафе-магазини, болници и училищни столове и т.н. 

	Отпадъци от обществени пазари 
	20 03 02 
	Само биоразградими материали, еквивалентни на кодове 200108 и 200201 

	Отпадъци от паркове и градини (зелени отпадъци) 
	20 02 01 
	От частни градини и обществени паркове и зони, и т.н. 

	Дървесни материали 
	20 01 38 
	Не съдържащи опасни вещества, без мебели и едрогабаритни битови отпадъци 


Изпълнението на целите за разделно събиране и оползотворяване на битови биоотпадъци се осигурява чрез прилагане на домашно компостиране и/или разделно събиране и компостиране на изградените за целта общински или регионални площадки с компостиращи инсталации. 
Таблица 30: Основни методи за третиране на зелени и биоразградими отпадъци

	Метод за третиране 
	Характеристики 

	За разделен при източника и събран отпадък (био-отпадъци) 

	

	Компостиране 
	Отворен или затворен тип, централизирано или домашно компостиране 

	Анаеробно разграждане 
	Със или без разграждащо компостиране, ефективност на оползотворяването на енергия 

	Пиролиза и газификация 
	Основно се използва за сухи потоци с цел изгаряне за оползотворяване на енергия 

	За фиксирано събиране на отпадъците 

	Механично биологично третиране 
	Предварително третиране, за да се отделят биоразградимите отпадъци, последвано от третиране подобно на „отпадък разделен при източника”. Разделянето се основава на механични свойства. Възможни видове третиране са: компостиране (стабилизиране), анаеробно разграждане и/ или оползотворяване на енергия и/ или използване като уплътняващ/ покриващ материал 

	Изгаряне 
	Със и без оползотворяване на енергия, ефективност на оползотворяването на енергия 

	Депониране 
	Със или без оползотворяване на метан, регламентирано и нерегламентирано депониране (трябва да се отбележи и ефективността на оползотворяването на енергия тъй като тя се отнася и за други 


В резултат на третиране на био-отпадъците често се получават рециклирани продукти и оползотворяване на енергия. В таблица 30 е представен списък на продуктите получени от рециклиране и оползотворяване на енергия, както и материалите които могат да се избегнат. Различните видове остатъчни материали също са изброени.

Таблица 31: Оползотворени продукти, избягвани продукти и остатъчни отпадъчни потоци

	Метод за третиране 
	Оползотворени продукти 
	Продукти 
	Остатъчни отпадъци 

	За разделен при източника и събран отпадък (био-отпадъци) 

	Компостиране 
	Компост 
	Растителна среда, торове, подобрители 
	Остатъци, замърсители 

	Анаеробно разграждане 
	Биогаз 

Компост 
	Електричество, топлина, растителна среда, торове, подобрители 
	Остатъци, замърсители 

	За фиксирано събиране на отпадъците 

	Механично биологично третиране 
	Енергия 
	Електричество, топлина, почвен стабилизатор 
	Стабилизира-ни остатъчни отпадъци, замърсители 

	Изгаряне 
	Биогаз 
	Електричество, топлина, шлака използвана като вторичен строителен материал. 
	Остатъци 

	Депониране 
	Със или без оползотворяване на метан, регламентирано и нерегламентирано депониране 
	Остатъци


Относителният дял на „биоразградимите отпадъци“
 за община Генерал Тошево е значителен – 44,09%, в това число - хранителни – 11,7%, градински – 25,13%, дървесни отпадъци – 1,30%, хартия – 3,18% и картон – 2.78%. Според извършения морфологичен анализ през 2019 г. в община Генерал Тошево разделно събраните биоразградими отпадъци са 428,14 тона или 16% от биоотпадъците. По този показател общината е далече от целевата стойност от 50 на сто за 2020 г. 

Съгласно целите на национално ниво за ограничаване на количествата депонирани биоразградими отпадъци до 2020 г. допустимите минимални стандарти на този вид отпадък за жител на година са 109 кг/ж./г. Според данните от извършения през 2019 г. морфологичен анализ на отпадъците в община Генерал Тошево са депонирани 209,64 кг/ж./г. биоразградими отпадъци. Следователно стойностите са значително над допустимите минимални стандарти.


При изчислението са спазени указанията за норма на образувани отпадъци съгласно Инструкциите за прилагане на нормативните изисквания, свързани с управлението на биоотпадъците, одобрени с Заповед № РД-687/05.09.2014 г. на Министъра на околната среда и водите. Приетата норма е 6 кг./м2/ година окосена трева, листа, клони от резитба на дървета и храсти и др. 

Анализите показва, че в община Генерал Тошево има добри предпоставки за въвеждане на разделно събиране на отпадъци с биологичен произход и съответното им оползотворяване, напр. чрез компостиране. Поради големия дял на биоразградимите отпадъци, подходящи за компостиране от общото количество на битовите отпадъци прилагането на ефективна система за разделното им събиране ще доведе до съществено намаляване на разходите за транспортиране и обезвреждането на смесените битови отпадъци на Регионалното депо. Предвижда се и въвеждане на система за домашно компостиране.

ИЗВОДИ:


На база анализираната информация може да се направи извод, че количествата на ТБО, които постъпват за депониране от територията на община Генерал Тошево, могат значително да се намалят:
· чрез отделяне на количествата рециклируеми компоненти от отпадъчния поток, които се предават за рециклиране;

· чрез отделяне на органичната фракция, която да се оползотворява чрез инсталации за компостиране или други методи за оползотворяване.
3.1.2. Строителни отпадъци

С Наредба за управление на строителните отпадъци и за влагане на рециклирани строителни материали, Обн. ДВ. бр.98 от 8 Декември 2017 г. се регламентира предотвратяване и ограничаване на замърсяването на въздуха, водите и почвите, както и ограничаване риска за човешкото здраве и околната среда в резултат на третирането и транспортирането на строителните отпадъци. С Наредбата се насърчава рециклирането и оползотворяването на СО за постигане на целите по чл. 32 от ЗУО.

Целта е:

· Да се предотврати и минимизира образуването на строителни отпадъци (СО);

· Да се насърчи рециклирането и оползотворяването на СО;

· Да се увеличи употребата на рециклирани строителни материали;

· Да се намали количеството за депониране на СО.
Член 6 от Наредбата забранява нерегламентираното изхвърляне, изгаряне, както и всяка друга форма на нерегламентирано третиране на СО, в т. ч. изхвърлянето им в контейнерите за събиране на битови отпадъци или разделно събиране на отпадъци от опаковки.

Строителните отпадъци са получени вследствие на строително-монтажни работи и премахване, включващи минерални отпадъци, пластмаси, метал, хартия, изолационни материали, дърво, азбест и други опасни отпадъци, и др. съответстващи на кодовете на отпадъци от група 17 на Приложение 1 от Наредба № 3 за класификация на отпадъците.


Минералните отпадъци се образуват в резултат на строителство или събаряне на сгради и съоръжения, които основно се състоят от минерални материали като тухли, бетон, строителни разтвори, естествен камък, пясък, керамични строителни материали, бетонови блокчета и/или газобетонови блокчета и др.


„Строително-монтажни” са работите, чрез които строежите се изграждат, ремонтират, реконструират, преустройват, поддържат или възстановяват, а „Премахване” е дейността по отстраняване на строежите чрез селективно отделяне на оползотворимите отпадъци в процеса на премахването.

Дейностите по събиране, транспортиране, подготовка преди оползотворяване и/или обезвреждане, материално оползотворяване, както и по обезвреждане на СО се извършват от лица, притежаващи документ по чл.35 от Закона за управление на отпадъците.

Възложителите на СМР и/или на премахването на строежи отговарят за изготвянето на план за управление на строителните отпадъци (ПУСО).
Контролът по изпълнение на ПУСО се осъществява от кмета на общината, на чиято територия се извършват СМР/премахването на строеж, или от оправомощено от него длъжностно лице. (2) За строежи, чийто възложител е кметът на общината, контролът по изпълнение на ПУСО се осъществява от директора на РИОСВ, на чиято територия е строежът.
Кметът на общината изпраща информацията до директора на РИОСВ, на чиято територия ще се извършват СМР или премахване на строежи, за издадените през предходния месец разрешения за строеж или заповеди за премахване на строеж. Кметът на общината отговаря за предаването на отделените строителни отпадъци по време на принудителното премахване на строежи, за оползотворяване на материалите и за влагане на рециклирани строителни материали, включително за покриването на разходите за извършване на дейностите по транспортиране и третиране. Разходите за извършване на дейностите по транспортиране и третиране на строителни отпадъци, получени в резултат на принудително премахване на строеж, са за сметка на извършителя на незаконния строеж или на собственика на сградата или съоръжението. Въз основа на влязла в сила заповед за премахване на строежа и протокол за извършените разходи за дейностите по транспортиране и оползотворяване на отпадъците кметът на общината подава заявление за издаване на заповед за незабавно изпълнение на събиране на вземането от задължените лица по реда на чл.417, т.2 от Гражданския процесуален кодекс.

В случаите, когато кмета на общината е възложител на строителни и монтажни работи, с изключение на текущи ремонти, и възложител на премахване на строежи, следва да изготви план за управление на строителните отпадъци. Съдържанието и изискванията към плана се определят в Наредбата за управление на строителните отпадъци. 

Отпадъците от строителна и строително-ремонтна дейност се отделят регулярно. Прилага се процедура, при която строителните фирми да се обръщат към община за посочване на място и условия за депонирането на строителните отпадъци. 

Основните проблеми, свързани със строителните отпадъци са неконтролираното изхвърляне на строителни отпадъци от гражданите и фирмите, което води до формирането на нерегламентирани сметища. Често населението неконтролирано изхвърля строителни отпадъци на незаконни сметища главно на входовете и изходите на населените места, както и замърсява зелените площи в самите населени места. За строителните отпадъци, от обичайните ремонти на жилищата, има форма, по която да бъдат контролирани. Гражданите са писмено информирани от врата на врата, от специалисти на общината при започване на строителна дейност в определено домакинство, за реда и начина на обезвреждане и извозване на строителните отпадъци. 

Друг проблем е изхвърлянето на строителни отпадъци в контейнерите за твърди битови отпадъци и за биоразградими отпадъци, което води до тяхното повреждане, а от тежината им се повреждат и повдигащите механизми на сметосъбиращите специализирани автомобили.

Необходимо е да се предприемат мерки за осигуряване селективното разделяне на отпадъците на мястото на образуване и функционирането на надеждна система и съоръжения за депониране и рециклиране на строителни отпадъци в община Генерал  Тошево.
Към настоящия момент строителни отпадъци от домакинствата в община Генерал Тошево, които са в незначителни количества се извозват на регионалното депо. Общината изисква от сметосъбиращата фирма да осигури събиране на строителните отпадъци от домакинствата в града и ги извози за рециклиране на регионалното депо в с. Стожер, община Добричка.

Съгласно нормативните разпоредби едрогабаритните отпадъци се събират в съдове тип „Вана” и се транспортират до регионално депо. В договора на Община Генерал Тошево със сметосъбиращата фирма е заложено осигуряването на 4-7 куб. м. контейнери за строителни отпадъци. При желание и писмено заявление в общинска администрация от страна на гражданите, извършващи ремонт в жилищата си, се осигурава извозването на строителните отпадъци от домакинствата. За извозването на един тон строителен отпадък от фирма-изпълнител цената на услугата е 53,76 лв. и се заплаща на касата в Общината. Общината издава разрешителни за предаване за извозване на строителните отпадъци на Регионалното депо със съоръжения в с. Стожер от оторизирана фирма.

През 2019 г. от територията на общината са събрани и рециклирани 84,160 тона строителни отпадъци, в т.ч. бетон, тухли, керемиди, плочки, фаянсови и керамични изделия и др. Относителният дял на строителните към общото количество, събрани отпадъци от териториятана общината е 1,64%.
Ниската тенденция в прираста на населението в община Генерал Тошево не стимулира дейности в жилищно строителство. Строителни отпадъци се образуват най-вече от малки обекти с локално значение, от реконструкции и ремонти на стопански и жилищни сгради. Този отпадък понастоящем е основна съставка на нерегламентирани сметища или попада в съдове за битови отпадъци. Част от генерираните СО попадат в общия поток със смесените битови отпадъци, които се извозват до регионалното депо за битови отпадъци. 

За експлоатацията на регионалните депа са издадени съответните комплексни разрешителни (КР), по реда на Глава седма, раздел ІІ от Закона за опазване на околната среда. В издадените КР на Регионалните депа за отпадъци в страната е разрешено приемането за депониране на битови, производствени и строителни отпадъци. Допълнително в КР е разрешено на операторите на депата да приемат следните отпадъци (основно строителни) за извършване на дейности по тяхното оползотворяване:  - 17 01 01 Бетон; - 17 01 02 Тухли; - 17 01 03 Керемиди, плочки, фаянсови и керамични изделия; - 17 01 07 Смеси от бетон, тухли, керемиди, плочки, фаянсови и керамични изделия, различни от упоменатите в 17 01 06; - 17 05 04 Почва и камъни, различни от упоменатите в 17 05 03; - 17 05 06 Изкопани земни маси, различни от упоменатите в 17 05 05; - 20 02 02 Почва и камъни. 

Оползотворяването на подходящи фракции от посочените отпадъците включват основно дейности, свързани с подравняване и запръстяване на отделните пластове натрупани отпадъци (дневните работни участъци) в клетките за неопасни отпадъци при експлоатацията на съответното регионално депо. В повечето случаи, при постъпване на ОСР на депата, същите се използват за уплътняване и запръстяване на отпадъчното тяло, формирано от битовите отпадъци. Част от ОСР, постъпващи от строителни фирми и инвеститори могат да се използват от операторите като материали за укрепване на вътрешните обслужващи пътища на територията на депата. С използването на инертни ОСР като бетон, тухли, керемиди, плочки, керамични изделия, почва и камъни за запръстяване на натрупаните в депото битови отпадъци се допринася за ограничаване на: - емисиите от миризми и прах от депото; - разнасяните от вятъра отпадъци; - запалванията на отпадъците в депото.
Правилното регулиране на дейностите, свързани със строителните отпадъци и контрола върху тях са регламентирани със Закона за управление на отпадъците, Наредбата за управление на строителните отпадъци и за влагане на рециклирани строителни материали, съответно с общинска наредба за управление на отпадъците. В бъдеще общината ще може да получава надеждни данни в случаите, когато извършва процедурите за одобрение на плановете за управление на строителните отпадъци и инвестиционните проекти, както и при проверката на документите с които възложителите на строителството доказват изпълнението на целите за рециклиране на строителни отпадъци.
ИЗВОДИ:


 Образуваните строителни отпадъци на територията на община Генерал Тошево са предимно от юридически лица от строителна дейност. Незначителна част от тях са формирани от физически лица вследствие на ремонтни дейности. Много често, населението събира смесено строителните отпадъци с битовите. Отпадъците от строителство и ремонти: камъни, тухли, бетон, гипс и др. заемат незначителен дял в морфологичния състав на отпадъците в община Генерал Тошево. Отчитайки факта, че голяма част от сградният фонд в общината е амортизиран, пътната и улични мрежи се нуждаят от ремонти, можем да предположим, че новото строителство и обновяването неминуемо ще доведе до генериране на по-големи количества земни маси и строителни отпадъци. Необходимо е да се предприемат мерки за осигуряване селективното разделяне на отпадъците на мястото на образуване и  функционирането на изграденото съоръжение за рециклиране на строителни отпадъци, с цел тяхното последващо оползотворяване.
3.1.3. Производствени и опасни отпадъци

Опасни отпадъци са отпадъците, които притежават едно или повече опасни свойства, посочени в приложение № 3 към ЗУО. Този вид отпадъци се образуват най-вече в промишлените предприятия, но също така и в някои заведения от здравната сфера, а частично и в битовия сектор. Към тях спадат отработени масла и нефтопродукти, негодни за употреба батерии и акумулатори, медицински отпадъци, бои и лакове, детергенти, пестициди и др.

Изискванията за третиране и транспортиране на опасни отпадъци са регламентирани в Наредбата, приета с ПМС №53/1999 г. /ДВ, бр. 29 от 1999 г. и в наредбите за масово разпространените отпадъци. 
Количествата на образуваните опасни отпадъци по групи, съгласно Класификация на отпадъците по Наредба № 2 от 23.07.2014 г. (изм. ДВ. бр.46 от 1 Юни 2018 г.) за класификацията на отпадъците, се водят на отчет в РИОСВ - Варна.

Лицата, чиято дейност е свързана с образуване, събиране, транспортиране, съхраняване (оползотворяване с код R13 по смисъла на приложение №2 към §1, т.т13 от допълнителните разпоредби (ДР) на ЗУО и/или обезвреждане с код D15 по смисъла на приложение №1 към §1, т.11 от ДР на ЗУО), оползотворяване, в т.ч. рециклиране и/ или обезвреждане, включително подготовка преди оползотворяване или обезвреждане на опасни отпадъци, водят отчетни книги и представят годишни отчети. Опасните отпадъци от фирмите се събират и съхраняват разделно в закрити складове и се предават за третиране на физически или юридически лица притежаващи съответното разрешение по ЗУО или Комплексно разрешително, въз основа на писмен договор.

Потокът опасни отпадъци се контролира от действащата нормативна уредба. С цел проследяване на превозите на опасните отпадъци товародателите са длъжни да изготвят идентификационен документ, който се попълва за всеки отпадък последователно от товародателя, превозвача и товарополучателя. 

Необходими са мерки за информиране на населението за опасностите за околната среда и повишаване на обществената заинтересованост за по широко участие в организираните мероприятия за предаване на опасни отпадъци от домакинствата. Разделното събиране на опасните битови отпадъци все още не е системно, а кампанийно. Поради това голяма част от тях все още се изхвърлят в контейнерите съвместно с неопасните битови и се извозват с тях за последващо третиране. 

Основните генератори на производствен отпадък в община Генерал Тошево са действащите промишлени предприятия, сред които няма такива с висок рисков потенциал на образувания отпадък. На територията на общината няма изградена инфраструктура за разделно събиране и третиране на опасни отпадъци. При констатирани такива се използват услугите на лицензирана фирма.
На територията на община Генерал Тошево по фактор „Опасни химични вещества и смеси” на контрол подлежат „Естер ойл Начеви” ООД, гр. Генерал Тошево и “Еврохолц” ООД, гр. Гененерал Тошево. 
„Естер ойл Начеви” ООД, гр. Генерал Тошево извършва производство на етерични масла, а „Еврохолц” ООД, гр. Ген. Тошево – произвеждат и пускат на пазара сглобяеми дървени къщи. За нуждите на производствените си дейности  дружествата употребяват и съхраняват опасни химични вещества и смеси. Предвид това същите се контролират по Закона за защита вредното въздействие на химични вещества и смеси (ДВ, бр. 10/2000 г. с изм и доп.), Регламент (ЕО) № 1907/2006 относно регистрацията, оценката, разрешаването и ограничаването на химикали (REACH) и Наредбата за реда и начина за съхранение на опасни химични вещества и смеси (ДВ,бр. 43/2011 г.).


Обектите на територията на община Генерал Тошево, контролирани от РИОСВ - Варна, във връзка с изискванията на Закона за управление на отпадъците – ЗУО (ДВ, бр. 53/2012 г.) и подзаконовите нормативни актове по неговото прилагане:

1. „БДЖ Пътнически превози” ЕООД - площадка за съхраняване на собствени отпадъци

2.  „МЦ І Генерал Тошево” ЕООД- здравеопазване 

3. „БТК” АД-площадка за съхраняване на собствени отпадъци 

4. ЕТ „АИППДП Д-р Георги Киримов”, дентална медицина

5. „Скития 1 ГТ” ЕООД – производство на ел.оборудване

6. Община Генерал Тошево

7. „Екологична компания” ЕООД - събиране и съхраняване на отпадъци

8. „Водоснабдяване и канализация” ЕООД-съхраняване на собствени отпадъци

9. „Ел Пласт ГТ” ООД-събиране и съхраняване на ИУМПС, ИУЕЕО, НУБА, 

10. „ЦСМП – Добрич”- здравеопазване

11. „ИППМПДМ - Дентал - д-р Цанка Господинова” ЕООД - здравеопазване

12. „Еврохолц” ООД- дървопреработване 

13. ЕТ „ИППМПДМ-д-р Везенкова- Иванка Симеонова”- здравеопазване

14. ЕТ „ИППМПДМ –д-р Везенков- Борислав Атанасов”- здравеопазване

15. „Керамик – ГТ” АД – производство на тухли

16. „Сузлон Уинд Енерджи България” ЕООД- ВЕП
17. ЕТ „Ерхан Исмаилов” – площадка за съхраняване на неопасни отпадъци


По данни от РИОСВ - Варна, на територията на община Генерал Тошево има 75 броя Б-Б кубове за съхранение на пестициди, препарати за растителна защита (ПРЗ) с изтекъл срок на годност и други химикали, подредени на бетонова площадка в бивше ДЗС – с. Рогозина. Контейнерите са собственост на Общината. 

В с. Петлешково се намира склад за негодни и залежали пестициди собственост на „Института по пшеницата и слънчогледа”. Съхраняват се 500 кг. прахообразни и 1000 л. течни негодни ПРЗ.

Замърсявания на почвите в общината се предизвиква от изхвърлянето на твърди битови отпадъци (отпадъци от различен характер). Непрекъснатото усъвършенстване на системите и контрола по сметосъбирането ще елиминира изцяло съществуващите локални замърсявания от микросметища и нерегламентирано изхвърляне на отпадъците. В местата с високи подпочвени води, съществува тенденция /естествен процес/ за вкисляване и засоляване на почвите.

ИЗВОДИ:


В община Генерал Тошево в голяма степен са решени проблемите с управлението на производствените и опасни отпадъци. РИОСВ – Варна извършва системни проверки за спазване изискванията на ЗУО за управление на производствените и опасни отпадъци. Необходима е добра комуникация с контролните органи при необходимост за предотвратяване рисковете за човешкото здраве и околната среда.
3.1.4. Специфични потоци отпадъци

Отпадъци от ИУМПС, ИУЕЕО, НУБА, отработени масла и отпадъчни нефтопродукти, излезли от употреба гуми, текстил и обувки

Редица европейски директиви регулират специфичните потоци от отпадъци - например, отпадъци от титаниев диоксид, опаковки и отпадъци от опаковки, полихлорирани бифенили (ПХБ) и полихлорирани терфенили (ПХТ), отпадъчни батерии и акумулатори, канализационен шлам, излезли от употреба превозни средства (ИУПС), отпадъци от електрическо и електронно оборудване (OEEO) и ТОЗ (трайни органични замърсители). 

Друга група от директиви регулира операциите по третиране на отпадъците: изгаряне, съвместно изгаряне на отпадъци и депониране на отпадъци чрез заравяне. Регламент (ЕО) №1013/2006 покрива трансграничните превози на отпадъци.

,,Негодна за употреба батерия или акумулатор” /НУБА/ е батерия или акумулатор, която не може да бъде използвана повторно и е предназначена за преработване или обезвреждане. 



Управлението на отпадъците от батерии и акумулатори има две главни цели:

· Екологична – защита на въздуха, водата, почвата и здравето на хората чрез предотвратяване на изхвърлянето на вредни и опасни вещества в околната среда;

· Икономическа – оползотворяване материалите, заложени в конструкцията на отпадъците от батерии и акумулатори. 


,,Негодна за употреба батерия или акумулатор” е батерия или акумулатор, която не може да бъде използвана повторно и е предназначена за преработване или обезвреждане. 


За ефективно функциониране на системата за събиране на отпадъците от негодни батерии и акумулатори е необходимо предприемане на следните действия:


- редовно информиране на обществеността за рисковете, свързани с тяхното неконтролирано обезвреждане. Необходимо е хората да бъдат запознати със значението на символите, използвани за маркиране, изискванията при отделяне на батериите от уредите, където те са вградени и възможностите за участие в системите за събиране.


-  прилагането на задължително обратно приемане в местата за продажба;

- осигуряване и поставяне на съдове за събиране на негодни за употреба портативни батерии и акумулатори, като се спазва нормативните изисквания;

- предаване на отпадъците от батерии и акумулатори на фирма, притежаваща разрешително, издадено по реда на Закона за управление на отпадъците. 

Общината е установила сътрудничество с организации по оползотворяване на отпадъци от излязло от употреба електрическо и електронно оборудване и с организации за оползотворяване на излезли от употреба батерии и акумулатори, и МПС. 


Минимум веднъж годишно се правят акции за предаване на разделно събраните отпадъци на територията на общината от електронно и електрическо оборудване, батерии и акумулатори и др. 

Община Генерал Тошево има сключен договор за сътрудничество в областта на разделното събиране на негодни за употреба батерии и акумулатори с фирма „Трансинс батери” ООД, която е осигурила над 85 бр. кошчета за негодните за употреба батерии, които са разположени във всички населени места на общината, включително във всички кметства, училища и детски градини на територията на общината и обществени места, а акумулаторите се предават по време на акции, като през 2019 год. са предадени 30 кг. 
Анализът показва, че гражданите проявяват по-отговорно отношение към опазването на околната среда и събират разделно този вид опасни отпадъци.

Община Генерал Тошево има сключен договор за сътрудничество в областта на разделното събиране на излезли от употреба моторни превозни средства /ИУМПС/ с фирма „Българска рециклираща компания” АД. Няма данни за събраните количества.

Отработени масла

Задълженията на общината в това отношение се определят от „Наредба за отработените масла и отпадъчни нефтопродукти”, приета с ПМС №352/27.12.2012 г., ДВ бр.2/08.01.2013 г. 
Съгласно чл.39 ал.1 от Наредбата, кметът на общината съдейства за извършване на дейностите по събиране и съхраняване на излезли от употреба масла и предаването им за оползотворяване и обезвреждане, като определя местата за смяна на отработени моторни масла на територията на общината и информира обществеността за местоположението и условията за приемане на отработените масла.

Възможно в рамките на периода на прилагане на настоящата програма, организацията по оползотворяване да не прояви интерес тъй като количеството масла, за чието оползотворяване е отговорна, нараства незначително и е твърде вероятно целите заложени в Наредбата за изискванията за третиране и транспортиране на отработени масла и отпадъчни нефтопродукти да бъдат постигнати чрез събиране на отработени масла от източници различни от бита или общини с по-голяма гъстота на населението.

Независимо дали ще се сключи договор с организация по оползотворяване, следва да бъдат предприети следните мерки за осигуряване прилагането на законодателството за управление на отработени масла:

· идентифициране на обектите, в които се извършва смяна на отработени масла и обектите, в които се изкупуват отработени масла; 

· определяне на разрешените места за смяна на отработени моторни масла и информиране на обществеността за това;

· упражняване на контрол над изхвърлянето на отработени масла и отпадъчни нефтопродукти в повърхностните води, почви и в канализационните системи.

Излязло от употреба електрическо и електронно оборудване

Задълженията на Общината се определят от „Наредба за излязло от употреба електрическо и електронно оборудване”, приета с ПМС №355/28.12.2012 г. с последни изм. и доп. ДВ. бр.60 от 20 Юли 2018 г.
Съгласно чл.27, ал.1 от Наредбата, Кметът на общината оказва съдействие на организациите по оползотворяване, като определя местата за разполагане на необходимите елементи на системата за разделно събиране и предаване на ИУЕЕО.

Изпълнение на задълженията за участие в системите за разделно събиране се осъществява, като се сключат договори с организации по оползотворяване на ИУЕЕО, лица, които изпълняват задълженията си индивидуално или други лица, притежаващи документи по чл.35 от ЗУО за извършване на дейности по събиране, транспортиране, рециклиране или оползотворяване на отпадъци на територията на общината. 
Община Генерал Тошево е подновила договора за сътрудничество в областта на разделното събиране на излязло от употреба електрическо и електронно оборудване /ИУЕЕО/ с фирма „Трансинс технорециклираща компания” АД, като са определени места за събиране на ИУЕЕО и ел. лампи в гр. Генерал Тошево при организиране на акции. В Общинска администрация има обособени пунктове за събиране на негодни за употреба тонер касети и луминесцентни лампи. 

През 2019 год. от общината са събрани 1640 кг. излязло от употреба електронно и електрическо оборудване и 80 кг. луминесцентни лампи.


Информацията за управлението на отпадъците от излезли от употреба моторни превозни средства (ИУМПС), отработени масла, негодни за употреба батерии и акумулатори (НУБА) и излязло от употреба електрическо и електронно оборудване (ИУЕЕО) се набира чрез допълнителни годишни отчети, регламентирани в съответните наредби за управление на специфичните отпадъчни потоци. 
На етапа на изготвяне на настоящата общинска Програма за управление на отпадъците няма данни за количествата на разделно събирани други масово разпространени отпадъци - отработени моторни масла, както и за излезли от употреба автомобилни гуми. 

Отпадъци от текстил и кожа (обувки)

Милиони тонове облекла се изхвърлят на сметищата в Европа всяка година. Тези количества стават все по-големи и по-големи, заради водещия бизнес модел на „бързата мода“ и свръх консумацията на дрехи. Нараства значително проблема с местата за депониране на отпадъци. Някои видове дрехи в сметищата имат нужда от повече от 50 години, за да се разградят. Те остават там за десетилетия и отделят вредни газове, които са сред основните парични за глобалното затопляне. Токсични вещества се просмукват в почвата и подземните води и вредят на околната среда в продължение на години. Губят се ценни ресурси, които биха могли да се оползотворят. Отклоняването на този отпадък от сметищата ще има огромен положителен ефект върху околната среда

Схемата за разширена отговорност на производителя (РОП) се прилага успешно по отношение на 6 групи масово разпространени отпадъци (МРО): опаковки (от 2004 г.); ИУМПС (от 2005 г.); ИУЕЕО (от 2006 г.); отпадъчни масла и нефтопродукти (от 2006 г.); батерии и акумулатори (от 2006 г.); и гуми (от 2011 г.). При тази схема, лицата, пускащи на пазара продукти, които се превръщат в МРО, са задължени по силата на ЗУО и специфичните наредби за постигане на количествени цели за подготовка за повторна употреба, рециклиране и оползотворяване на МРО, определени в Наредбите за всеки вид МРО. Създадени са и се поддържат съответните публични регистри на задължените по схемата лица. Анализът на отпадъците показва, че най-добри постижения от гледна точка на йерархията на управление на отпадъците са постигнати за МРО. Това дава основание добрите резултати от прилагане на схемата за 6-те групи МРО схемата да се разшири и за други продукти. С оглед на новите европейски цели по отношение на текстилните отпадъци за 2025 г., е необходимо в схемата да бъдат включен и този отпадъчен поток.

С развитието на модела т.нар. „бърза мода (fast fashion)“, което води до големи щети на околната среда както от гледна точка на производството, така от гледна точка на третирането на образуваните текстилни отпадъци, увеличаването броя на контейнери/пунктове за отпадъци от текстил с цел повторната им употреба е адекватна добра практика. 

По данни от последния морфологичен анализ на отпадъците от 2019 г. в община Генерал Тошево се генерират средногодишно около 275 тона отпадъци от текстил и кожа или 4,5% от общия битов отпадък.

За постигане на по-добра ефективност на рециклирането и повишаване на количествата рециклирани битови отпадъци е необходимо да бъде въведено допълнително задължително разделно събиране на отпадъците от текстил и кожа.

С промените в ЗУО, Общините са длъжни да започнат да събират разделно отпадъците от обувки и текстил. Кметът на общината сключва договор само с една организация по оползотворяване на отпадъци от обувки и текстил.

Болнични отпадъци/Отпадъци от хуманното здравеопазване

Медицинските отпадъци имат някои по специфични характеристики и изискват специално третиране. Болничния отпадък може да носи зарази, поради което следва да бъде отделен от другите смесени отпадъци за се избегне заплахата за общественото здраве. В този отпадък се включват превръзки, остатъци от лекарства и опаковки, лабораторни проби, използвани инструменти и системи, хирургически отпадъци и др.

Отговорността за управлението на болничните отпадъци е на медицинските заведения, в които се образуват. Към момента не функционира система за получаване на данни за точното количество образувани болнични отпадъци в общината.

В община Генерал Тошево не се събират данни за болничните отпадъци поради незначително малкото им количество. В общината няма болници. Функционират 1 медицински център, 1 филиал за спешна медицинска помощ, 13 общопрактикуващи лекари, 2 индивидуални практики за специализирана медицинска помощ и 9 индивидуални практики по дентална медицина.

Утайки от ПСОВ

На територията на община Генерал Тошево има ПСОВ. Отделяните утайките са около 20-25 тона годишно. След осушаването им те се извозват на регионалното депо в с. Стожер.

Пречиствателната станция има достатъчен капацитет за пречистване и на градските отпадни води. 
Утайките от ПСОВ крият риск за околната среда и за здравето на хората, в случай че не бъдат намерени и приложени съответните решения за тяхното стабилизиране, съхранение и/или оползотворяване. Законът за водите предвижда в канализационните мрежи и пречиствателните станции за отпадъчни води в населените места да бъдат включвани отпадъчни води съобразено с технологията за третиране на утайките предвид по-нататъшното им оползотворяване или крайно обезвреждане. По отношение на съществуващата йерархия на възможностите, когато става въпрос за устойчиво развитие в дългосрочен план, рециклирането и материалното оползотворяване на отпадъците са за предпочитане пред изгарянето или обезвреждането им чрез депониране. В случая с утайките от отпадъчни води вариантите следва да се разглеждат, в зависимост от различните нива на замърсителите, патогенните организми и въздействието им върху хората и околната среда.

Съществуващите в момента възможни варианти за оползотворяване или окончателно обезвреждане на утайки от отпадъчни води могат да бъдат обобщени по следния начин: материално оползотворяване върху земеделска земя; рециклиранен на фосфора; енергийно оползотворяване в термични процеси; обезвреждане/наземно депониране. 


При директното оползотворяване на утайки в земеделието е възможно възникването на някои неудобства (емисии на миризми, възможни рискове за околната среда или нещо друго). От друга страна не бива да се забравя, че тази употреба зависи от земеделските стопани, които не са длъжни да приемат утайки, а и техните изисквания към качеството се променят според сезона. Очаква се нарастващите нужди от съвременно третиране на утайките, което да гарантира премахването на патогенните организми и контрола върху замърсителите, да доведат до използването на утайките върху земеделска земя само след тяхното предварително третиране, например компостиране и производство на висококачествен компост. Всички основни методи за третиране трябва да бъдат подробно разгледани по отношение на това дали са подходящи за предоставянето на устойчиво решение за управлението на утайките.

ИЗВОДИ: Община Генерал Тошево е сключила договори с лицензирани фирми за организиране на дейностите по управление на специфичните потоци отпадъци и отделянето им от общия поток битови отпадъци. В това направление е необходима допълнителна работа с местните общности за повишаване на тяхната екологична култура и съзнание за изхвърляне на специфичните отпадъци на регламентираните за целта площадки и места.
ОБОБЩЕНИ ИЗВОДИ И ПРЕПОРЪКИ ОТ АНАЛИЗА НА ОТПАДЪЦИТЕ

· Количеството на генерираните битови отпадъци от територията на община Генрал Тошево за периода 2017-2019 г. е средно по 147 тона на месец или 5300 тона средно на година. За същия три годишен период генерираните смесени битови отпадъци от територията на общината са намалели с около 7%, а населението е намаляло с 4%. 
· Нормата на натрупване на отпадъци в община Генерал Тошево намалява и за 2019 г. е 402 кг./чов./г. Съгласно референтната норма на натрупване на отпадъци за населени места от 3 000 до 25 000 жители, определена с Методиката за определяне на морфологичния състав на битовите отпадъци на МОСВ от 2012 г., препоръчителната средногодишна норма за човек от населението е 295,5 кг., следователно нормата за община Генерал Тошево е по-висока от допустимите стойности. Това означава, че Общинската администрация трябва да предприеме допълнителни мерки за ефективно управление на отпадъците и за ограничаване на образуването им.
 

· Основен източник на битови отпадъци са домакинствата и предприятията. Системите за организирано събиране и транспортиране на битовите отпадъци обхващат 100% от населението, като на територията на общината няма необслужвани населени места.

· Депонирането като метод за обезвреждане на отпадъците е с най-голям относителен дял в третирането на битовите отпадъци в общината, следван от разделното събиране на отпадъци. Поради липсата на съоръжения за оползотворване на биоразградими битови отпадъци се наблюдава изоставане по показателя  компостиране.

· Най-голям относителен дял в битовите отпадъци на общината имат фракциите – „инертни” – 30%, в това число сгурия, пепел, инертни строителни отпадъци, пръст, пясък и други; „градински отпадъци“ – 25,13%, в това число растения, растителни остатъци, окапали листа, трева и др.; „хранителни“ – 11,70% и „пластмаса“ – 8,54%.

· Рециклируемите отпадъци имат общо 22,23% относителен дял, в това число - хартия и картон, пластмаса, метали и стъкло. От този вид отпадъци най-високо е процентното съдържание на пластмасата – 8,54 %, следвано от метали – 4,08%, стъкло – 3,65%, хартия – 3,18% и картон – 2,78%.

· Относителният дял на „биоразградимите отпадъци“
 за община Генерал Тошево е значителен – 44,09%, в това число - хранителни – 11,7%, градински – 25,13%, дървесни отпадъци – 1,30%, хартия – 3,18% и картон – 2.78%. 

· Според извършения морфологичен анализ през 2019 г. в община Генерал Тошево разделно събраните биоразградими отпадъци са 444 тона или 16,6% от биоотпадъците (общо 2677 тона). По този показател общината е далече от целевата стойност от 50 на сто за 2020 г. 

· Необходимо е да се предприемат мерки за осигуряване селективното разделяне на отпадъците от строителство на мястото на образуване и функционирането на изгражденото съоръжение за рециклиране на строителни отпадъци на регионалното депо, с цел тяхното оползотворяване и или повторна употреба в общината.

· Необходимо е системно проучване на морфологичния състав на отпадъците, което да позволи идентифициране на съществуващите тенденции и избиране на специфичен подход, свързан с разделното събиране и други дейности по управление на отпадъците.

· Необходимо е разширяване на системата за разделно събиране на отпадъците от хартия, картон, пластмаса, метал и стъкло (включително от опаковки), в административни сгради, търговски обекти и в повече населени места на общината.

· Разширяване на информационните кампании за обществеността и бизнеса относно ползите от разделното събиране на отпадъци, координирани с информационните кампании на организациите по оползотворяване, ще допринесе за подобряване на ефективността на системата.

· Икономически инструмент, който би могъл да доведе до разширяване на разделното събиране, е въвеждане на стимули/отстъпки от такса битови отпадъци за граждани и фирми, които се включват в системите за разделно събиране на отпадъците, в т.ч. от опаковки от хартия и картон, пластмаса и стъкло. 


3.2. Анализ на инфраструктурата за управление на отпадъци 

3.2.1. Съществуващи практики и обхват на системата на събиране, транспортиране и депониране на битови отпадъци

Управлението на отпадъците е сложен и многообхватен процес, изискващ интегрираност на подходите, внедряване на нови технологии, създаване на подходяща икономическа среда и нормативна база, и не на последно място висока обществена отговорност.

Основните компоненти на инфраструктурата за управление на битовите отпадъци са два:

· Съдове и техника за събиране и транспортиране на битовите отпадъци.

· Площадки, съоръжения и инсталации за третиране на битовите отпадъци.

В община Генерал Тошево има добре изградена система за събиране, транспортиране и депониране на отпадъците. Системата за събиране, транспортиране и депониране на битови отпадъци обхваща 100% от населението на общината или 12768 души към 31.12.2019 г.

Твърдите битови отпадъци от територията на община Генерал Тошево се събират от фирма-изпълнител, избрана с обществена поръчка – „Уейст Солюшънс България“ ЕООД. Отпадъците се извозват на регионално депо за отпадъци – с. Стожер, където се сепарират механично, а остатъците се депонират. 
Сметосъбиращата фирма отговаря за: 

· Събиране и транспортиране на битови отпадъци от гр. Генерал Тошево и останалите  населени места от общината и транспортирането им до Регионално депо „Стожер“; 

· Събиране на  нерегламентирано изхвърлени битови и други отпадъци около съдовете и в жилищните райони и транспортирането им до депото;
· Почистване на контейнерните площадки, ако има отпадъци след обработка на  контейнера;

· Почистване и извозване на отпадъци от локални замърсявания с битови, или растителни отпадъци, както и отпадъци от пролетно почистване на зелени площи; 
· Събиране и извозване на строителни и биоразградими отпадъци от територията на общината, събрани разделно.
Отпадъците в община Генерал Тошево се събират предимно смесено. Основният поток отпадък, генериран на територията на общината е смесения битов отпадък с код 20.03.01.  

Събирането на битовите отпадъци в община Генерал Тошево се извършва със специализирани сметоизвозващи автомобили с ЕВРО стандарт и общ полезен обем над 20 куб. м. В град Генерал Тошево осигурените съдове за съхранение на твърди битови отпадъци са с различен обем, от които контейнери тип „Бобър” с вместимост 1,1 м3 - 150 броя, кофи тип „Мева” с обща вместимост от 120 л – 2400 бр. и 240 л.- 60 бр., и се извозват съгласно график, като за града сметосъбирането се извършва ежеседмично от четири района, в дните от понеделник до четвъртък, а в четвъртък от м. Май до м. Ноември се събират биоразградими отпадъци от 120 бр. кафяви контейнери. Събирането на отпадъците в централна градска част от 50 бр. контейнери тип „Бобър” с вместимост 1,1 м3 за ТБО се дублира ежеседмично. 


Честотата на събиране на ТБО за селата в Община Генерал Тошево е 26 пъти годишно /през седмица за населено място/ от общо 687 бр. 1,1 м3 контейнери тип „Бобър” от шест направления в дните от петък до неделя.


През 2019 год. са осигурени допълнително 16 бр. контейнери за селата и са подменени над 10 бр. повредени и амортизирани контейнери тип „Бобър” на територията на общината. Подменени са над 30 бр. колела на 1,1 куб. м. контейнери в селата и индивидуални кофи за отпадъци в града.

Изградена е система за разделно събиране на отпадъци от опаковки, което се извършва от фирма „Екоколект“ АД.
В град Генерал Тошево са разположени 120 броя кафяви контейнери за зелени и биоразградими отпадъци, които се извозват за компостиране на регионалното депо в с. Стожер. За събирането на отпадъците от малките населени места на общината за сега не се предвижда въвеждането на система за събиране и извозване до съоръжението за компостиране. Там е ефективно да се въведе поетапно фамилно компостиране. 
На територията на общината не са разположени специализирани съдове за отпадъци от сгурия и пепел. 
Образуване на нерегламентирани сметища не се допуска, тъй като се прави периодичен мониторинг за замърсявания на територията на общината и същите се премахват своевременно.

ИЗВОДИ:

В община Генерал Тошево има добре изградена система за събиране, транспортиране и обезвреждане на отпадъците, която обхваща 100% от населението. 


Няма причина да се очаква, че генерирането на битови отпадъци в общината през следващите години ще се различава от общите за страната тенденции. 


Чрез въведената системи за разделно събиране се очаква да се намали количеството на депонираните отпадъци и да се увеличи процентът на рециклируемите, но е необходимо тази система да бъде разширена и в други населени места на общината, обществени сгради, търговски обекти и заведения. 


Очакванията са да се промени и морфологичния състав на образуваните отпадъци в резултат на:
· Масово използване в бита на пластмасови и комбинирани опаковки за еднократна употреба, които ще излязат от употреба през 2021 г.;

· Провеждане на много разяснителни и обучителни мероприятия от страна на общинска администрация съвместно с фирми по оползотворяввне по отношение осъзнаване на факта, че отпадъка събран разделно е много ценен ресурс. 

3.2.2. Претоварни станции и инсталации за предварително третиране/сепариране, сортиране и други за битови отпадъци


Съгласно изискванията на чл.38, ал.1 от Наредба №6/27.08.2013 г. с посл.  изм. и доп. ДВ. бр.13 от 7 Февруари 2017 г., отпадъците предназначени за обезвреждане, чрез депониране следва да се подлагат на предварително третиране. Министърът на околната среда и водите утвърждава със заповед Ръководство за  предварително третиране преди депониране на отпадъци в Република България.

По смисъла на Наредба № 6/27.08.2013 г. за условията и изискванията за изграждане и експлоатация на депа и на други съоръжения и инсталации за оползотворяване и обезвреждане на отпадъци  под „Предварително третиране” разбираме - всички физични, термични, химични или биологични процеси, включително сортирането, които променят характеристиките на отпадъците, с цел да се намали обема им или опасните им свойства, за да се улесни по-нататъшното им третиране или да се повиши оползотворяемостта им. 


Съгласно дефиницията за „предварително третиране” (в наредбата и в директивата) изпълнението на поне една от целите на изискването за промяна на характеристиките на отпадъците е достатъчно за да се счита, че операцията представлява предварително третиране. Предварителното третиране на битовите отпадъци, следва да бъде разглеждано едновременно с прилагането на изискванията за поетапно намаляване на количествата на биоразградимите отпадъци, предназначени за депониране.

Основните методи за предварително третиране на смесените битови отпадъци са: 

- разделно събиране при източника на образуване; 

- сепариране (разделяне) по фракции на битовите отпадъци; 

- биологични методи за третиране на биоразградимата фракция от общия поток на битовите отпадъци; 

- смесени методи на механично и биологично третиране на битовите отпадъци. 

От съществуващата система за управление на отпадъците на територията на община Генерал Тошево може да се приеме, че не се осъществява предварително третиране на битовите отпадъци в процеса на събирането им от специализираните автомобили. Обезвреждане на битови отпадъци на територията на общината също не се извършва. При установяване на негодни за употреба пестициди, общината ползва услугите на лицензирана фирма за обезвреждане на същите. Строителните отпадъци се депонират на регионалното депо в с. Стожер. Събраните разделно растителните отпадъци също се извозват на регионалното депо. Системи за разделно събиране на специфичните потоци отпадъци на територията на общината не са изградени.
В общината няма изградени площадки, инсталации и съоръжения за третиране на битови отпадъци. Същите се събират и извозват на Регионалното депо в с. Стожер, където се сепарират преди да бъдат депонирани. 

Генерираните отпадъци са основно битови, които са класифицирани като неопасни и инертни, които отпадат от строително-ремонтни дейности от домакинствата. 
За изпълнение на нормативното изискване относно предварително третиране на отпадъците и с цел намаляване на количествата, подлежащи на депониране Община Генерал Тошево предвижда в бъдеще:
- Отделяне на биоразградимите отпадъци от общия поток, чрез специални съдове и извозването им до инсталация за компостиране на Регионалното депо за отпадъци в с. Стожер, въвеждане и поетапно разширяване на система за фамилно компостиране.

- Отделяне на опасните отпадъци от бита от общия отпадъчен поток и предаването им на фирма, притежаваща разрешително за оползотворяване по реда на ЗУО.

- Отделяне на рециклируемите отпадъци, чрез разширяване на съществуващата система за разделно събиране и сключване на договор с организация по оползотворяването на тези отпадъци от всички населени места.

3.2.3. Системи за разделно събиране и оползотворяване на отпадъците


Основната концепция на организацията за разделно събиране на отпадъци се състои в това, че всеки отделен продукт се превръща в отпадък, като се смеси в кофата за общо събиране на отпадъци. Разделно събраните хартиени, пластмасови, метални и стъклени опаковки от тези отпадъци вече не са боклук, а търговски продукт – ценна суровина за промишлеността. Изхождайки от актуалната в момента законова рамка, се определя какъв/или какви именно компоненти от състава на ТБО ще се събират от общия поток генерирани отпадъци. Ефективното разделяне на потока отпадъци е ключът към успешното осъществяване на всяка една програма за разделно събиране на отпадъци, включително отпадъци от опаковки.

Изборът и въвеждането на система за разделно събиране ще подпомогне икономиката чрез спестяване на ценни суровини, материали и ресурси и ще увеличи експлоатационния срок на депата за битови отпадъци.

Въвеждането на устойчива общинска колективна система за разделно събиране на отпадъци от опаковки, включваща контейнери за разделно събиране с последващо сортиране по видове материали в сепарираща инсталация, и обезпечена със специализирана техника за отпадъци и транспортно обслужваща техника, е един процес, който е икономически приемлив и ще доведе да висока ефективност.

На територията на община Генерал Тошево е въведена система за разделно събиране на отпадъци от опаковки. За разделното събиране на отпадъците Общината има договор за сътрудничество с фирма „Булекопак” АД – организация по оползотворяване на отпадъци от опаковки. Въведена е система за разделно събиране на отпадъците от стъкло, хартия и пластмаса в гр. Генерал Тошево, с. Кардам и с. Спасово. 
Поставени са и се обслужват по график 2 пъти месечно жълтите контейнери - 51 бр., а веднъж на 6 месеца зелените контейнери 25 бр. за опаковки от стъкло. Така се постига редуциране обема на депонираните отпадъци, които в противен случай биха отишли на депото, а в момента се рециклират и оползотворяват. През 2019 год. са събрани 10,89 т. годни за повторна употреба отпадъци от пластмаса, хартия, стъкло и метал в контейнерите за разделно събиране.
Оползотворяващата организация има следните ангажименти:

· Грижи се за поддържане доброто състояние на цветните контейнери;

· Възстановява  във времето счупените или изгорели контейнери;

· Извършва периодични проверки и следи за спазване на предоставените  писмени инструкции за работа по  дейността  за разделното събиране и качеството на изпълнение на поетите ангажименти от фирмите подизпълнители;

· Следи през годината за качеството и вида на събраните отпадъци от контейнерите, изготвя справки и информира периодично Общината;

· Обработва информацията и предоставя на Общината  годишни данни за количествата разделно събрани, сортирани и предадени на крайни преработватели отпадъци от опаковки;

· Контролира транспортирането на  разделно събраните отпадъци по утвърдения график.
Община Генерал Тошево има сключен договор с „Трансинс Технорециклираща Компания“ за събиране, транспортиране и временно съхранение на излезли от употреба електрическо и електронно оборудване. За разделното събиране на излезли от употреба МПС е сключен договор с „Българска рециклираща компания” АД, а за разделното събиране на негодни за употреба батерии и акумулатори с „Трансинс батери” ООД
С цел намаляване на количествата отпадъци, подлежащи за депониране от територията на община Генерал Тошево се препоръчва на населението всички отпадъци, подлежащи на рециклиране да се изхвърлят в контейнерите за разделно събиране или да се предават в пунковете, отговарящи на изискванията на  Закона за управление на отпадъците. Особенно внимание се обръща на лица, извършващи търговска дейност.

3.2.4. Обезвреждане на отпадъци

 Депониране

Прилаганият метод за обезвреждане на отпадъците в община Генерал Тошево е чрез депониране на битовите отпадъци, като това е най-често използвания метод при обезвреждане на отпадъци в цялата страна. Екологосъобразното обезвреждане на отпадъците е заложено в нормативните документи и международни Директиви за отпадъците, отразени изцяло в българското законодателство. За да се намали въздействието върху околната среда от депонирането на биоразградими общински отпадъци, Директива 1999/31/ЕС за състава на депонираните отпадъци, съдържа клауза за поетапно намаляване на количествата на депонираните биоразградими отпадъци. 
Дейности за екологосъобразно обезвреждане на отпадъците:

· Рекултивация на съществуващото депо за ТБО в гр. Генерал Тошево;

· Засилване прилагането на контрола върху неконтролираното изхвърляне и/или изгаряне на отпадъци и др. неконтролирани методи за обезвреждане на отпадъци;

· Поетапно редуциране на количествата на биоразградимите отпадъци от общото количество на биоразградимите отпадъци, депонирани на депото;

· Въвеждане на разделно събиране и третиране на зелените отпадъци във всички населени места;

· Насърчаване на домашното компостиране;

· Изграждане на открити площадки за събиране и компостиране на отделно събраните зелени отпадъци на територията на общината;

· Редуциране на обема на депонираните рециклируеми отпадъци чрез предварително сепариране и изграждане на нови центрове за рециклиране;

· Осигуряване прием на широк спектър отпадъци, различни от обикновените домакински отпадъци, като например: опасни домакински отпадъци, отпадъци от електронно и електрическо оборудване, едрогабаритни отпадъци, градински отпадъци, строителни отпадъци от частни домове, рециклируеми материали и др. на регионалното депо;

· Всички други фракции домакински отпадъци, като опасни отпадъци, ОЕЕО и СО от домакинствата, които не се приемат от общинската система за сметосъбиране, ще бъдат приемани и сортирани в центъра за рециклиране, за да се гарантира, че отпадъците ще бъдат третирани в съответствие с целите на НПУО.

Община Генерал Тошево член на Сдружение „Регионално управление на отпадъците – Добрич” /РСУО/, в което участват още общините: Добрич, Добричка, Никола Козлево, Крушари, Шабла, Тервел, Каварна и Балчик. Общините от сдружението депонират генерираните битови отпадъци на регионално депо при с. Стожер, община Добричка.


Регионалното депо за отпадъци започва да функционира от 01.03.2015 г., т.е. от тази дата приема отпадъци от територията на общините, включени в обхвата на регион Добрич. Депото включва съоръжения, инсталации, площадки за третиране, рециклиране и обезвреждане на неопасни отпадъци. Строителството на регионалното депо при с. Стожер е инфраструктурен обект, изпълняван по Договор за безвъзмездна финансова помощ № DIR – 51112122-С011 за проект №DIR – 5112122-13-81 „Изграждане на регионална система за управление на отпадъците в регион Добрич” по приоритетна ос 2 „Подобряване и развитие на инфраструктурата за третиране на отпадъци” по Оперативна програма „Околна среда 2007-2013 г.”. Бенефициент по проекта е Община град Добрич в партньорство с останалите общини в сдружението. Общата стойност на проекта е 38 877 375,67 лева. Сумата на безвъзмездната финансова помощ възлиза на 36 933 506,89 лева, от които 85% в размер на 31 393 480,85 лева от Европейския фонд за регионално развитие и 5 540 026,04 лева национално съфинансиране от Държавния бюджет на Република България. Собственото участие на деветте общини партньори по проекта, които ползват регионалното депо е 1 943 868,78 лева.


Генерираните битови отпадъци на територията на община Генерал Тошево се събират и извозват от избрана с обществена поръчка фирма – изпълнител „Уейст Солюшънс България” ЕООД и се предават за третиране на регионалното депо при с. Стожер, където се сепарират механично, а остатъците негодни за рециклиране се депонират.


Биологично третиране

Приблизително две трети от отпадъците, генерирани в домовете и офисите, се състоят от „органични” или естествени материали. Тези материали след време се разграждат (“биоразградими”) по естествен път. Биоразградимите отпадъци се генерират при селскостопанската дейност в растениевъдството, животновъдството и от дейността на домакинствата. Имат предимно органичен състав и е необходимо да се третират в зависимост от условията на генерирането им по подходящ начин. 
Често срещани практики за третиране на биоразградимите отпадъци са: използване на кухненски и градински остатъци за храна на животни; закопаване на хранителни и растителни отпадъци в почвата (задния двор или градината без последващо използване); натрупване на смесени купчини с оборска тор, растителни и хранителни отпадъци в полето (купчините не се обръщат,  но след около три години са годни (вече компостирани) за използване като подобрител на почвата); изгаряне на градински отпадъци и листа.


В Националната стратегия за намаляване на количествата депонирани биоразградими отпадъци са заложени конкретни мерки, които трябва да се предприемат по отношение на този вид отпадък. Предвид специфичния характер на отпадъците, образувани на територията на Общината и значителното участие на селскостопанските отпадъци, образувани от домакинствата в определени периоди на годината, следва да се предприемат действия за въвеждане на фамилно компостиране с последващо използване на компоста в личните стопанства. Компостирането на растителните отпадъци в мястото на образуването им е в синхрон с приетите принципи за управление на отпадъците. В този случай растителните остатъци не са отпадък, а изходна суровина за получаване на компост – средство за подобряване качеството и плодородието на почвата. При реализацията на целите ще се кандидатства за финансово подпомагане от страна на ПУДООС и ОПОС.

Обхващането на все по-голям брой семейства в системи за домашно компостиране е възможно, чрез постоянно информиране на населението за възможностите за оползотворяване на биоразградимите отпадъци и предоставяне на контейнери за компостиране на семействата, които желаят да компостират биоразградимите си отпадъци. За отчитане на ефекта от тази мярка е необходимо предоставянето на компостери на отделните домакинства да бъде обвързано с изискване за своевременно представяне на информация от общините за постигнатите нива на намаление на биоразградимите отпадъци, постъпващи за депониране.
Един от подходящите методи на биологично третиране, подходящи за условията на общината е анаеробното разграждане, при което се отделя биогаз за производство на енергия и компостирането (домашно и/или полево), при което произведения компост има възможност да се използва за рекултивация на нарушени терени, в земеделието, при озеленителни и възстановителни дейности при строителни проекти и др.

3.2.5. Предотвратяване на риска от стари замърсявания

На територията на община Генерал Тошево всички нерегламентирани сметища са закрити. До 2015 г. отпадъците се депонират на депо за неопасни ТБО на гр. Генерал Тошево, намиращо се 5 км. западно от града или на 2 км от кв. Пастир. Депото е в експлоатация от 1975 г. Предназначението му е за битови, неопасни промишлени и смесени с друг тип отпадъци. За депо са били определени 5,39 ха, но с уплътнени отпадъци реално са заети не повече от 3 ха, а разпръснати на малки купчинки преди преустановяване на експлоатацията и замърсени са общо 7,6 ха. Депото в Пастир е част от поземлен имот N000076. Има издадена скица N К05730/11.08.2003. Теренът е общинска публична собственост на Община Генерал Тошево. Отпадъците на сметището са уплътнявани и запръстявани с около 40 - 50 см. почвен слой. За тези цели е използван булдозер, който оперира на сметището. 
Експлоатацията на старото общинско депо за ТБО, което се намира до кв. „Пастир”, гр. Генерал Тошево е закрито със Заповед на РИОСВ - гр. Варна. През месец април 2020 г. между Община Генерал Тошево и Управляващият орган по Оперативна програма „Околна среда“ е подписан договор за изпълнение на проект:  „Рекултивация на депа за закриване, предмет на процедура по нарушение на правото на ЕС по депо С-145/14“. Проектът е на стойност 3 174 395,38 лева и се изпълни в рамките на 17 месеца.


Проектът включва дейности по рекултивация на съществуващото общинско депо за неопасни отпадъци, което е разположено в землището на град Генерал Тошево, в кв. Пастир, на площ от 54 дка. Те имат за цел максимално да се ограничи неблагоприятното въздействие върху околната среда на натрупаните стари отпадъци и да се намали вредното им влияние върху почвата, водите и въздуха. Рекултивацията на депото протече на два етапа – техническа рекултивация и биологична рекултивация.

Техническата рекултивация включва пробутване, локализиране на отпадъците в новооформено тяло на депото, почистване и изграждане на газоотвеждаща система.


Нерегламентираните замърсявания нарушават ландшафта, замърсяват почвите, повърхностните и подземните води и представляват източник на зарази и неприятни миризми. Нерегламентирани струпвания на отпадъци се образуват най-често в покрайнините на населените места и в деретата. Общинската администрация провежда регулярен контрол и критични струпвания на отпадъци не се допускат. Образуваните нерегламентирани сметища се почистват периодично.

При установяване на локални нерегламентирани замърсявания се предприемат незабавни мерки по отстраняването им. Добре организираната система за сметосъбиране и сметоизвозване и ефективния контрол от страна на общинската администрация водят до значително намаляване на броя на инцидентните локални замърсявания с отпадъци на територията на община Генерал Тошево.

В част от случаите се наблюдават повторно замърсяване на терените с локализирано нерегламентирано изхвърляне на отпадъци, но същите се почистват отново. 
ИЗВОДИ:
В община Генерал Тошево има частично изградена система за разделно събиране на биоразградимите отпадъци, но няма инсталация за тяхното компостиране и оползотворяване на место. Генерираните количества се извозват за компостиране на регионалното депо при с. Стожер. Закрито и рекултивирано е старото общинско депо за ТБО. Образуваните отпадъци в общината се сепарират на Регионалното депо преди да бъдат депонирани. Въведената система за разделно събиране на отпадъците от опаковки трябва да бъде разширена във всички населени места на общината.

3.3. Анализ на институционалния капацитет в сферата на управлението на отпадъците, с акцент върху контролните функции 

Планирането, регулирането и налагането на законодателството по управление на отпадъците зависи от наличните човешки ресурси в общината. За да се подпомогне изпълнението на законодателството, компетентните органи на национално, регионално и общинско ниво се нуждаят от достатъчен и добре обучен персонал, ангажиран със: 

· разработване и прилагане на законодателството, технически стандарти и ръководства за дейностите по управление на отпадъците; 

· разработване на политиката за управление на отпадъците, планиране и прилагане на местно ниво; 

· съгласуване на разрешения за дейности с отпадъци и за изграждане и експлоатация на инсталации за оползотворяване и обезвреждане; 

· упражняване на контрол, извършване на проверки и мониторинг на дейностите и инсталациите, образуващи и/или третиращи отпадъци; 

· иницииране и налагане на мерките по прилагане на законодателството; 

· събиране, обработка, анализиране и докладване на данни; 

· подготовка, разработване, оценка, прилагане и надзор на проекти за изграждане на общинската инфраструктура за отпадъци. 


Изпълнението на настоящата Програма за управление на отпадъците в община Генерал Тошево до 2028 г., изисква подобряване на институционалния капацитет и засилване на контролните функции на местно ниво. 


Планирането и установяването на финансово обезпечени и поносими за населението системи за събиране (включително разделно) и транспортиране на отпадъците, изграждането и експлоатацията на съоръжения и инсталации, е предизвикателство за голяма част от по-малките общини. Това налага приемането на мерки за насърчаване на кооперирането между общините, с цел изпълнение на техните отговорности и ще подпомогне усъвършенстването на системите за управление на отпадъците в общините и чрез регионалните инициативи ще бъде осигурен достъп до необходимото ноу-хау и техническа инфраструктура за обезвреждане на приемлива за населението цена. 

В дейностите по управление на отпадъците са ангажирани следните институции: Община Генерал Тошево; Общински съвет – Генерал Тошево; Регионално сдружение за управление на отпадъците – регион Добрич, което обхваща общините: Добрич, Добричка, Генерал Тошево, Никола Козлево, Крушари, Шабла, Тервел, Каварна и Балчик.; оператор на Регионалната система за управление на отпадъците - Добрич и депо с. Стожер; сметосъбиращите фирми и оползотворяващи организации, с които има сключени договори.

Дейностите по управление на отпадъците на местно ниво в община Генерал Тошево се осъществяват чрез:

· изпълнение на Общинската програмата за управление на отпадъците и

· спазване на Наредбите, приети от Общински съвет Генерал Тошево, имащи отношение към темата с отпадъците.

В Общината управлението на отпадъците се извършва от Кмет - ресорен Заместник кмет – Кметове на населени места и служители в отдел „Териториално устройство, строителство, инвестиционна дейност и екология“. Към Общински съвет - град Генерал Тошево има сформирана постоянна комисия по „Селско стопанство, гори и екология”, която разглежда и обсъжда всички предложения свързани с управлението на отпадъците и опазването на околната среда, преди вземането на окончателни решения от Общински съвет. 

Контролните функции по дейностите за управление на отпадъците в рамките на общината имат кмета на общината, специалистите от общинската администрация, а конкретно по населени места- кметовете на населените места.

Съгласно приетата с решение на Общински съвет Генерал Тошево структура на общинската администрация, отговорното звено за дейностите по опазване на околната среда и в частност по управление на отпадъците е отдел „Териториално устройство, строителство, инвестиционна дейност и екология“. В отдела има назначени отговорни служители, които освен дейностите свързани с опазването на околната среда, поддържането на чистотата на населените места, сметосъбирането и сметоизвозването, състоянието на депата, поддържането на зелените площи, изпълнение на предписания и указания от РИОСВ, МОСВ, БДУВ и други, активно участва в разработването, кандидатстването и изпълнението на общински проекти в областта на околната среда, финансирани от различни източници. 
С оглед на действащата административна структура на Община Генерал Тошево, изпълнението на ПУО ще се осъществява от шестима служители от Общинската администрация – Главен специлист еколог и опазване на околната среда, Специалист еколог, Старши специалист чистота, Специалист чистота, Главен специалист озеленител и Залесител, на които са възложени следните функции:
· Събиране на информация за състоянието на околната среда в общината;

· При непосредствена опасност, съществено замърсяване или увреждане на околната среда незабавно информира кмета на общината и съдейства за предприемане на мерки за предотвратяване на евентуални вредни последици;

· Контрол на състоянието на компонентите и факторите на околната среда и източниците на замърсяване на територията на общината;

· Съставяне на програми и графици във връзка с контрола по опазването на околната среда;

· Контролиране на събирането и обезвреждането на битовите и строителните отпадъци и др.

Служителите, назначени да отговарят за проблемите по управление на отпадъците притежават необходимото образование, професионална  компетентност и опит за заемане на длъжността. Те извършват контролната дейност по отпадъците, но анализът на количествените характеристики на човешките ресурси показва, че броят на служителите, пряко отговорни за опазването на околната среда и управлението на отпадъци е недостатъчен спрямо разширяващите се ангажименти на общините в тези сфери. 

Препоръчва се отделянето на една щатна бройка за самостоятелна длъжност за управление на отпадъците, която да обхваща изпълнението на дейностите, свързани с тази политика на общината. Допълнителен мотив към препоръката е широкият спектър на направленията, за които отговаря администрацията.

За извършване на контролна дейност в общината са упълномощени освен компетентните служители и кметовете на кметствата. Актовете се съставят от еклозите на Общината или експерти по опазване на околна среда/ от представители на РИОСВ – Варна, за замърсени терени и неправомерно изхвърляне на отпадъци и за нарушения на наредбите, приети от Общинския съвет – Генерал Тошево.


В областта на дейностите с отпадъци общината има разработени програмни и нормативни документи, актуални спрямо приетите документи на национално ниво. 
Контролната дейност, свързана с налагането на санкции се извършва от длъжностни лица в общинска администрация и инспекторите от РИОСВ. 


Контролната дейност  може да бъде подобрена чрез: 

· Подобряване на координацията между контролните органи на различно подчинение; 

· Създаване на адекватен контролен инспекторат в общината, увеличаване на броя на служителите в него; 

· Осигуряване на автомобил за контролната дейност;

· Провеждане на обучения по Закона за управление на отпадъците за контролната дейност на общината;

· Провеждане на обучение по изискванията за съставяне на констативни протоколи и наказателни постановления;

· Максимално използване на възможностите на НПО да участват и да подпомагат контролната дейност на инспекторите за подобряване на уменията и подходите за налагане на глоби и санкции, както и за популяризиране на непрекъснато променящото се законодателство. 


Задълженията на Кмета на общината по отношение управление на отпадъците са разписани в Глава I на ЗУО, Раздел III Задължения на органите на местното самоуправление и местната администрация. Кметът на община е отговорен за:

· осигуряването на съдове за събиране на битовите отпадъци;

· събирането на битовите отпадъци и транспортирането им до депата или други инсталации и съоръжения;

· почистването на уличните платна, площадите, алеите, парковите и другите територии от населените места, предназначени за обществено ползване;

· избора на площадка, изграждане, експлоатация, закриване и мониторинг на депата за битови отпадъци или на други инсталации или съоръжения;

· организирането на събирането, оползотворяването и обезвреждането на строителни отпадъци от ремонтна дейност, образувани от домакинствата;

· разделното събиране на битови отпадъци на територията на общината най-малко за следните отпадъчни материали: хартия и картон, метали, пластмаси и стъкло;

· организирането на разделно събиране на опасните и биоразградими битови отпадъци.


Анализът на институционалния капацитет за управление на отпадъците в общината показва, че възложените с нормативната уредба правомощия и задължения на Кмета на общината са обезпечени, чрез функциите на административните звена в общинската администрация. 


В общината няма създаден регистър на обекти, които подлежат на контрол, но е осигурен т.нар. „зелен телефон”, на който гражданите могат да подават сигнали за нарушения и да правят предложения, свързани с дейностите по третиране на битовите отпадъци и поддържане чистотата на населените места. 

Във връзка с предотвратяване възникването на нерегламентирани сметища, има създадена със Заповед на кмета комисия, която да извършва проверки по подадени сигнали на граждани и да се съставят актове на нарушителите. 

В Община Генерал Тошево се изпълняват в пълен обхват правомощията и отговорностите на кмета и общинската администрация, съгласно законовите разпоредби за управление на отпадъците. Създадена е позиция по опазване на околната среда (еколог), която се изпълнява от правоспособен и опитен общински служител. Нивото на работа е много добро, предвид наличните човешки ресурси и предоставения технически капацитет. 


Прегледът на функциите за управление на отпадъците в общината показва, че:  

· По отношение на политиката за отпадъците, в Общината са изготвени планови и нормативни документи в областта на управлението на отпадъците;

· Дейностите, свързани с образуване, събиране, включително разделното, съхраняване, транспортиране, третиране на отпадъци са организирани;
· Ежегодно се разработва и приема годишна план - сметка за дейности с отпадъците, като те се обезпечават финансово, чрез определяне на годишните такси за свързаните с отпадъци услуги и други; 

· Дейности по наблюдение и контрол - извършване на контрол, в т.ч. превантивен, текущ и последващ контрол и координация с други органи, налагане на санкции са недостатъчни;

· Необходимо е да се подобрят дейностите за информиране и привличане на обществеността - обществени консултации и привличане на обществеността, информационно-разяснителни дейности и кампании.


По отношение на състоянието на човешките ресурси с възложени функции за отпадъци, прегледът показва, че:

· Персоналът, натоварен с функции за управление на отпадъците притежава необходимите качествени характеристики и професионална квалификация, но следва да се предвидят мерки за повишаване на квалификацията, тяхното задържане и професионално развитие във връзка с повишаване на експертизата в сферата на отпадъците;

· По отношение на количествената характеристика се установи недостатъчност на служители, които пряко и единствено да са отговорни за управление на отпадъците. Налице  е  нужда от един специалист, който да изпълнява функции само по управление на отпадъците;

· Общината разполага с необходимата материално-техническата и информационна обезпеченост на персонала за изпълнение на функциите - осигурени помещения, офис оборудване, но няма специализиран автомобил за осъществяване на контролната дейност.
За повишаване на професионалната квалификация и качествените характеристики на служителите, ангажирани с управлението на отпадъците, се препоръчва включването им в дейности за повишаване на професионалната квалификация и осигуряване на посещения на семинари, специализирани курсове и обучения.
Материално-техническата и информационна обезпеченост на персонала, пряко ангажиран с изпълнение на функциите, е достатъчна и не е необходимо да се предвиждат мерки в тази насока.

ОБОБЩЕНИ ИЗВОДИ И ПРЕПОРЪКИ ОТ АНАЛИЗА НА ИНСТИТУЦИОНАЛНИЯ КАПАЦИТЕТ
· Община Генерал Тошево има натрупан опит и изграден капацитет в разработване на нормативни актове и програмни документи в областта на управление на отпадъците; 
· Въпреки, че в общината функционира добре изградена система за събиране на 

отпадъците, ефективността на контролните функции за спазване на нормативните разпоредби е незадоволителна;

· Необходимо е създаване на общински инспекторат, който пряко и в пълен обхват да отговаря за дейностите, свързани с управление на отпадъците и техния контрол; 

· Необходимо е допълнително повишаване на квалификацията, професионалното развитие във връзка с повишаване на експертизата в сферата на отпадъците на отговорните служители;

· Необходимо е създаване на регистри на обекти, които подлежат на контрол, изготвяне на годишни планове и отчети за контролната дейност и други, които да се одобряват от Кмета на общината, като резултатите от контролната дейност по управление на отпадъците се публикуват на интернет-страницата за осведомяване на обществеността;

· Общината има осигурен „зелен телефон” за подаване на сигнали от граждани. 

3.4. Анализ и информация за замърсени в миналото площадки за обезвреждане на отпадъците и осъществени мерки за тяхното възстановяване 

Старите замърсявания с отпадъци са ползвани площадки с изменения в качеството на компонентите на околната среда /почва, повърхностни и подземни води, флора и фауна/ до степен, водеща до риск за човешкото здраве. 

На територията на община Генерал Тошево старите замърсявания са в резултат от локални /изоставени незаконни/ неорганизирани сметища (струпване на всякакъв вид отпадъци, най-вече битови и строителни) около населените места. Образуват се периодично и своевременно се почистват. Една от причините за тяхното образуване е недостатъчната екокултура и липсата на отговорно отношение на недобросъвестни жители от общината.
Рекултивирано е старото депо за битови отпадъци на град Генерал Тошево, чрез техническа и биологична рекултивация. Община Генерал Тошево с финансиран през 2020 г. проект по ОП „Околна среда“ за закриване и техническа рекултивация на депото, извърши рекултивирането му. 


Съществуващите проблеми, свързани със системите за събиране и транспортиране на отпадъците, слабостите в контролната дейност и не на последно място ниското екологично възпитание на гражданите, спомагат за неконтролираното изхвърляне на отпадъци и за възникването на локални замърсявания и нерегламентирани сметища около дерете на реки, покрайнини на населени места, зони за крайградски отдих, селскостопански пътища и др. Най-често на неразрешени места се изхвърлят смесени  битови отпадъци (покъщнина, отпадъци от различен характер, вкл. и опасни), като и отпадъци от строителни и ремонтни дейности, животински отпадъци, разкомплектовани  моторни превозни средства и др.



В съответствие с Програмата за прилагане на Директива 1999/31/ЕС за депониране на отпадъците, след въвеждане в експлоатация на Регионалното депо в с. Стожер, Община Генерал Тошево е извършила почистване и закриване на всички съществуващи незаконни сметища за битови отпадъци, които не отговарят на нормативните изисквания. На местата на бившите нерегламентирани сметища, са поставени табели, предупреждаващи лицата изхвърлящи отпадъци за съответните санкции, съгласно ЗУО и местната наредба. 


Добре организираната система за сметосъбиране и сметоизвозване и ефективния контрол от страна на Общинска администрация водят до значително намаляване на броя на инцидентните локални замърсявания с отпадъци. Общината ежегодно почиства замърсени зони с нерегламентирано изхвърлени отпадъци. 


ОБОБЩЕНИ ИЗВОДИ И ПРЕПОРЪКИ ОТ АНАЛИЗА НА ЗАМЪРСЕНИ В МИНАЛОТО ПЛОЩАДКИ 
· Съществува проблем с въвеждането на действен контрол за предотвратяване използването на закритите локални замърсявания, както и възникването на нови; 

· В плана за действие към програмата на общината за управление на отпадъците, следва да се включат мерки за осигуряване на финансиране и осигуряване на оператор/общинска структура, който да осъществява следексплоатационните грижи и мониторинг на рекултивираните депа, съгласно нормативните изисквания.
3.5. Анализ на организационните схеми за управление на отпадъците, планиране, финансиране и определяне на цени и такси за услугите 

Възприетият подход за финансиране на дейностите по управление на отпадъците се основава на принципа „замърсителят плаща”, който се въвежда с такса „Битови отпадъци” за населението, на основание чл. 62 и чл. 63 от Закона за местните данъци и такси (ЗМДТ). Общинският съвет определя размера на такса „Битови отпадъци” за дейностите, предвидени със ЗМДТ. Общинският съвет приема наредба за определянето и администрирането на местните такси и цени на услуги, в т.ч. и таксата „Битови отпадъци”. 


Прилагането на принципа „замърсителят плаща” изисква възстановяване на всички разходи за извършваните в момента дейности, както и за бъдещото въвеждане на нови съоръжения и услуги като включва: събиране, транспорт и депониране на отпадъците. Цената за депониране на отпадъци трябва да възстановява разходите за изграждане на депото и да покрива разходите за експлоатация, мониторинг, закриване и следексплоатационни грижи за площадката на депото за период не по-кратък от 30 години, съгласно изискванията на Наредба № 6 от 27 август 2013 г. за условията и изискванията за изграждане и експлоатация на депа и на други съоръжения и инсталации за оползотворяване и обезвреждане на отпадъци - ДВ, бр. 80 от 13 септември 2013 г.

При вземането на решение за определяне размера на такса „Битови отпадъци” ръководството на Общинска администрация Генерал Тошево и Общински съвет Генерал Тошево се съобразяват и със социалната поносимост на предлаганата услуга. Отчитайки конкретните условия на Община Генерал Тошево, постъпващите средства при правилно и целенасочено управление на отпадъците могат да осигурят една нормална организация за задоволяване нуждите на населението от качествени комунално-битови услуги. 

Съгласно Закона за местните данъци и такси в такса „Битови отпадъци” следва да се предвидят разходи за: закриване и мониторинг на депата за битови отпадъци или други инсталации или съоръжения за обезвреждане на битови отпадъци; почистване на уличните платна, площадите, алеите, парковите и другите територии от населените места, предназначени за обществено ползване.


Практиката показва, че начинът по който се изчислява такса „Битови отпадъци”  далеч не стимулира населението да участва в системите за разделно събиране на рециклируемите отпадъци, както и не води до пълно финансово покритие на нуждите и разходите за управление на битовите отпадъци. Това обуславя значителния финансов ресурс, който е непосилен за общинския бюджет, не се осигурява от такса „Битови отпадъци” и за изпълнението на част от дейностите по управление на отпадъците Общината търси алтернативни решения за финансиране от други финансови организации – ПУДООС, Оперативните програми и др. външни донорски програми.


По силата на националното законодателство, Общинската администрация е изцяло отговорна за организиране на дейностите по управление на битови отпадъци и поддържане чистотата на населените места. Финансирането на услугите и дейностите се осигурява със средствата, предвидени в общинския бюджет, осигурени чрез такса „битови отпадъци”, заплащани от домакинствата и промишлеността. Размерът на таксата се приема от Общинския съвет ежегодно. 

Организационните схеми, правата и задълженията на гражданите, юридическите лица и едноличните търговци, както и на общинската администрация във връзка с осъществяването на дейностите по управление (събиране, обезвреждане и оползотворяване) на битовите и строителни отпадъци, включително биоотпадъци, опасни битови отпадъци, масово разпространени отпадъци, на основание чл.22 и във връзка с чл.19 от Закона за управление на отпадъците /ЗУО/ са регламентирани в общинска Наредба за управление и финансиране на дейностите по третиране на битови и строителни отпадъци на територията на общината, приета от Общински съвет - Генерал Тошево. Същата Наредба определя и размера и реда за плащане на такси за битови отпадъци, съгласно Закона за местните данъци и такси /ЗМДТ/, както и такси за строителни отпадъци от домакинствата и приравнени към битовите отпадъци, разрешени за депониране на депото за битови отпадъци. Регламентиран е и контролът и санкциите за нарушаване разпоредбите на цитираната Наредба.

Общината осигурява средства, необходими за извършване на дейността по събиране, извозване и обезвреждане на битовите отпадъци основно от такса смет, определена съгласно ЗМДТ, от таксите за ползване на депата от причинителите на подобни на битовите и строителни отпадъци от домакинствата и от други източници. Таксата за битови отпадъци се заплаща за услугите: събиране, извозване и обезвреждане в депата или други съоръжения за битови отпадъци, както и за поддържане чистотата на териториите за обществено ползване в населените места. 

Таксата се определя в годишен размер за всяко населено място с решение на Общински съвет, въз основа на одобрена план-сметка, включваща необходимите разходи за:

 1.Осигуряване на съдове за събиране и временно съхраняване на битовите отпадъци – контейнери, кофи, кошчета и др.

    
 2.Събиране на битовите отпадъци и транспортирането им до депата или други съоръжения и инсталации за обезвреждането им, в т.ч. разделно събиране.

    
 3.Проучване, проектиране, изграждане, поддържане, експлоатация, закриване и мониторинг на депата за битови отпадъци или други инсталации и съоръжения за обезвреждане на битовите отпадъци, рециклиране и оползотворяване на битови отпадъци, включително отчисленията по чл.60 и 64 от Закона за управление на отпадъците.

    
4. Почистване на уличните платна, площади, алеи и останалите територии от населените места, предназначени за обществено ползване.

    
5. Поддържане на автопарка и закупуване на нова техника.


Съгласно чл. 66, ал.1 от Закона за местните данъци и такси таксата за „Битови отпадъци” се определя в годишен размер за всяко населено място с решение на Общински съвет въз основа на одобрена план – сметка за всяка дейност, включваща необходимите разходи за: осигуряване на съдове за съхраняване на битовите отпадъци - контейнери, кофи и други; събиране, включително разделно на битовите отпадъци и транспортирането им до депата или други инсталации и съоръжения за третирането им; проучване, проектиране, изграждане, поддържане, експлоатация, закриване и мониторинг на депата за битови отпадъци или други инсталации или съоръжения за обезвреждане, рециклиране и оползотворяване на битови отпадъци, включително отчисленията по чл. 60 и 64 от Закона за управление на отпадъците и почистване на уличните платна, площадите, алеите, парковите и другите територии от населените места, предназначени за обществено ползване. Размерът на такса битови отпадъци се определя за всяка услуга поотделно.

В изпълнение на изискванията на националното законодателство в областта на управление на отпадъците Община Генерал Тошево следва да извозва и предава за депониране твърдите битови отпадъци от дейността сметосъбиране на Регионално депо за ТБО в с. Стожер, където преди депонирането се сепарират. 
Таксата за битови отпадъци се определя като промил върху данъчната оценка на недвижимите имоти на физическите лица и промил върху по-високата стойност между данъчната оценка и отчетната стойност на недвижимите имоти на юридическите лица по смисъла на чл.21 от ЗМДТ. 
Таблица 32: Приходи от такса-битови отпадъци в община Генерал Тошево (хил. лева)
	Години
	2016
	2017
	2018
	2019

	Общо приходи от такса битови отпадъци (лева), в т.ч. от:
	698
	669
	748
	830

	Физически лица
	220
	223
	233
	248

	Юридически лица
	478
	446
	515
	582


Източник: Община Генерал Тошево
През последните години приходите от такса „Битови отпадъци“ в Община Генерал Тошево нарастват с 24% от 669 хил. лева през 2017 г. на 830 хил. лева през 2019 г. Увеличението на приходите е преди всичко от таксите на юридически лица (582 хил. лева през 2019 г.).

Таблица 33: Разходи за управление на отпадъците

	Години
	2016
	2017
	2018
	2019

	Общо разходи за управление на отпадъците (лева)
	742
	894
	970
	994

	Общо разходи за възнаграждения, социални осигуровки и надбавки 
	73
	73
	-
	-

	За събиране на битовите отпадъци и транспортирането им до депата, или други инсталации и съоръжения за обезвреждането им.
	313
	366
	385
	347

	За проучване, проектиране, изграждане, поддържане, експлоатация, закриване и мониторинг на депа за битови отпадъци, или други инсталации и съоръжения за обезвреждане на битови отпадъци.
	193
	279
	411
	469

	За почистване на уличните платна, площадите, алеите, парковите и другите територии за обществено ползване.
	163
	76
	174
	178


Източник: Община Генерал Тошево
 За управлението на отпадъците през 2019 г. са изразходвани 994 хил. лева, от които 347 хил. лева или 35% са за събиране, транспортиране, депониране и обезвреждане на битовите отпадъци.
Анализът на данните показва, че през последните години приходите от такса „Битови отпадъци” (ТБО) не покрива изцяло разходите за управление на битовите отпадъци и се налага Община Генерал Тошево ежегодно да дофинансира тези дейности от други приходи.

Графика 2: Приходи от такса „битови отпадъци“ и разходи за управление на отпадъците на територията на община Генерал Тошево 2016-2019 г.

Други източници на приходи за управление на отпадъците
Държавен бюджет

Целевото финансиране на общински проекти от страна на държавния бюджет не е пряко обвързано с целите и приоритетите в областта на управление на отпадъците. Необходимо е подобряване на координацията между институциите при определянето на проектите, в т.ч. разработване на ясни критерии за финансиране и процедури за контрол.

Външно финансиране - Оперативни програми

Външното финансиране се извършва чрез кандидатстване с проекти пред ОП „Околна

среда 2021-2027”, ПУДООС , ПРСР, НДЕФ и други финансиращи организации. 

Организирането на системи за разделно събиране на отпадъците, оползотворяване и обезвреждане, които са в съответствие с по-високите изисквания, установени от законодателството, води до повишаване на разходите за управление на отпадъците и едновременно до намаляване на количеството, което се депонира. За да бъде постигнато съответствие с тези изисквания се предвижда проучване и приемане на механизми за определяне на такса „битови отпадъци” в зависимост от количеството отпадъци въз основа на:

Оптимизиране на размера и разходването на такса „битови отпадъци” и заделяне на адекватни средства за покриване на разходите за събиране и транспортиране на отпадъците; проектиране, изграждане, експлоатация, мониторинг, закриване и след експлоатационни грижи за депата за отпадъци; прилагане на разделно събиране на опасни отпадъци от домакинствата и масово разпространени отпадъци. Приемане на икономически стимули и данъчни облекчения за домакинствата и фирмите, прилагащи компостиране и разделно събиране на отпадъците.
ОБОБЩЕНИ ИЗВОДИ И ПРЕПОРЪКИ ОТ АНАЛИЗА НА ОРГАНИЗАЦИОННИТЕ СХЕМИ ЗА УПРАВЛЕНИЕ НА ОТПАДЪЦИТЕ
· В общината има добре изградени схеми за управление на различните потоци отпадъци. Въпреки това, анализът на данните показва, че приходите от такса „Битови отпадъци” в Община Генерал Тошево са средногодишно с около 22% по-малко от разходите за управлението им. За 2018 г. Общината е дофинансирала дейностите по управление на отпадъците общо с около 222 хил. лева, а за 2019 г. е дофинансирала дейности на обща стойност 164 хил. лева.
· Необходимо е доизграждане на системата за разделно събиране и оползотворяване на растителни, хранителни и други биоотпадъци и въвеждане на фамилно компостиране; 

· Необходимо е разработване и внедряване на информационна система за докладване на информацията за управление на битовите отпадъци в общината; 

· Необходимо е разработване на алтернативни методи за определяне на такса „Битови отпадъци” на база изхвърляно количество отпадъци; 

· Публикуване на интернет страницата на общината на план-сметки за разходите, на основата, на които се определя такса „Битови отпадъци”, по елементи на разходите и видове дейности и услуги. 

3.6. Анализ на информирането на обществеността по въпросите на управление на отпадъците 

Достъпът до информация, повишаването на съзнанието и еко-културата на обществото, участието му при вземане на решения и привличането му като партньор в процеса на управление на отпадъците е ключов момент, предопределящ до голяма степен успешната реализация на настоящата програма. Действията на Общинската администрация в областта на опазването на околната среда и управлението на отпадъците достигат до гражданите на Община Генерал Тошево чрез сесиите на Общинския съвет, местни и регионални медии, публикации на електронната страница на Общината, провеждат се информационни кампании и публични събития. 

Информирането на населението цели повишаване на културата на населението и по-конкретно намаляване на количеството на отпадъците и тяхното екологосъобразно събиране и обезвреждане. Необходима е по-широка гласност както за възникнали проблеми пред общината, така и за търсене на решението им и привличане на общественост в изпълнение на предприетите мерки.

Община Генерал Тошево поддържа редовна връзка със заинтересованите лица към дейностите за управление на отпадъците на нейна територия, като:

· Населението и производствените предприятия, генератори на отпадъци;
· Доставчиците на услугите по сметосъбиране и сметоизвозване, подготовка за рециклиране и обезвреждане на отпадъците; 
Общината участва неизменно и активно с позиция в заседанията на Регионалното сдружение за управление на отпадъците на регион Добрич. Провежда се периодична комуникация за компетентните органи по дейността – МОСВ, РИОСВ и др.


За информиране на обществеността Общинска администрация - Генерал Тошево използва предимно поставянето на съобщения, обяви, организирането на срещи с представители на местни предприятия, арендатори, търговски фирми и домоуправители, както и публикуването на информация на интернет страницата на общината. Чрез тези средства стават обществено достояние резултатите от предприетите мерки във връзка с управлението на отпадъците, осъществените проекти по опазване на околната среда, възникналите екологични проблеми и действията за тяхното решаване. 
Действията на Общинска администрация  - Генерал Тошево в областта на управление на отпадъците достигат до гражданите на общината чрез публикации в медиите (местно радио, местни вестници), чрез сесиите на Общински съвет, чрез публични прояви и събития, публикации в сайта на общината, брошури, рекламни материали и др. Информирането на населението цели повишаване на екологичната култура за намаляване на количеството на отпадъците и тяхното екологосъобразно събиране и обезвреждане. Необходима е по-широка гласност както за възникнали проблеми пред Общината, така и за търсене на решението им и привличане на обществеността в изпълнение на предприетите мерки.


Общината полага усилия за работа с обществеността и бизнеса по въпросите, свързани с образуване и управление на отпадъците. Информирането на обществеността и бизнеса за необходимостта и ползите от намаляване на количеството генерирани отпадъци и оползотворяване на отпадъците има ключово значение за успеха и добрите резултати на системите за управление на отпадъците съобразно йерархията за тяхното управление. 


Разяснителни и образователни дейности и привличане на обществеността


През последните години информационно - разяснителни и образователни дейности и  кампании, общината е реализирала в партньорство с „Екоколект“ АД - организация за оползотворяване на отпадъци от опаковки, с която има сключен договор. 

С цел повишаване на екологичната култура и стимулиране заангажираността на обществото за опазване на околната среда и чистотата на населените места през 2019 год. се проведоха редица акции за почистване на места с обществено значение в по- голямата част на селищата в общината. Общината редовно се включва в акцията „Да изчистим България”. От фирма „Булекопак“ АД е проведено обучение за разделното събиране на отпадъци от опаковки на деца и ученици от града.


Проведените кампании дават своя резултат сред целевите групи, които се включват в тях, като включените в тях информационни и разяснителни дейности спомагат за възприемането на йерархията за управление на отпадъците:

· Предотвратяване и намаляване на образуването на отпадъци;
· Увеличаване на количествата рециклирани и оползотворени отпадъци;
· Подобряване на организацията по разделяне, временно съхранение, събиране и транспортиране на отпадъци;
· Предотвратяване и намаляване на риска от стари замърсявания с отпадъци.

Необходимо е обаче, информационно - разяснителната политика на общината в областта на управление на отпадъците да обхваща всички основни потоци отпадъци и да се реализира системно, чрез подходящи методи и средства, съобразно целевите групи.
Ежегодно се обобщават данни за количеството на битовите отпадъци генерирани от жителите на общината. Същите се отчитат в НСИ и РИОСВ.


Ежегодно в общината се издава бюлетин с информация за околната среда. За по добра информираност на населението, относно околната среда Общината има раздел „Екология” на Интернет страницата си, в който периодично се поместват материали във връзка с екологичното законодателство и новите инвестиционни предложения на територията на общината, за сведение на гражданите и предложения от тяхна страна.

Община Генерал Тошево поддържа стандартите, по които е сертифицирана- ISO 14001:2015 и 9001:2015 за управление на околната среда и управление на качеството.


Начини за предоставяне на информация, относно общинските услуги в областта на управление на отпадъците


В изпълнение на своите задължения Общината осигурява на населението достатъчно  информация за услугите за отпадъци, които предоставя и за съответните задължения на гражданите и фирмите. На сайта на Общината се публикуват: 

· стратегии, програми, общинската наредба за управление на дейностите по отпадъците и други местни документи, свързани с управлението на отпадъците;

· услугите по събиране и извозване на отпадъците, вкл. граници на обслужвани райони;

· график и места за разделно събиране на масово разпространени отпадъци /МРО/;

· списък на местата, в които гражданите могат да предават излезли от употреба гуми;  

· реда и начина за изхвърляне на строителни отпадъци, образувани в резултат от строително-ремонтни дейности в жилища, офиси, търговски обекти, административни сгради и др.;

· списък на организациите по оползотворяване на отпадъци от опаковки, с които общината е сключила договори; 

· постъпили уведомления за инвестиционни предложения, решения на директора на РИОСВ за преценки необходимостта от извършване на ОВОС и други.
ОБОБЩЕНИ ИЗВОДИ И ПРЕПОРЪКИ ОТ АНАЛИЗА НА ИНФОРМИРАНЕТО НА ОБЩЕСТВЕНОСТТА

· Община Генерал Тошево провежда ежегодни доброволчески акции за почистване на околната среда от отпадъци. Общината участва всяка година в кампаниите на ПУДООС за малки екологични проекти „За чиста околна среда” и „Обичам природата и аз участвам”. 

· За информиране на обществеността се провеждат регулярни информационни кампании, организирани и финансирани от организациите по оползотворяване, които работят на територията на общината.

· За подобряване на резултатите при управление на отпадъците са необходими мерки за повишаване на информираността и мотивацията на различните социални групи граждани и на бизнеса.

· Препоръчва се отделяне на бюджет за провеждане на общинската информационна- разяснителна политика за опазване на околната среда, в частност управлението на отпадъците. Възможните действия включват:

· Системно информиране на общественоста чрез местните медии за всички предстоящи действия, програми и проекти, касаещи управлението на отпадъците.

· Издаване и разпространение на информационни материали.

· Обучение на ученици, служители и членове на НПО.

· Организиране на посещения на обекти, съоръжения и инсталации, свързани с третирането на отпадъците от ученици и членове на младежки клубове.

· Подготовка и разпространение на материали, насърчаващи минимизирането, рециклирането и оползотворяването на отпадъците и повторната употреба на опаковките.

· Организиране на акции за пролетно и есенно почистване и озеленяване на районите в и около училищата и детските градини.

· Провеждане на обществено обсъждане на програмата за управление на отпадъците.
· Създаване на обстановка на партньорство между бизнеса, обществеността и общинската администрация за по-ефективно решаване на проблемите.
· Подобряване на работата между общинската администрация и неправителствените организации в областта на управление на отпадъците.

3.7. Анализ на информационното обезпечаване за отпадъците и дейностите с отпадъци 

За всички извършвани дейности по отпадъците в община Генерал Тошево се води редовна регистрация и контрол. Общинската администрация получава достоверна информация относно постъпващите за депониране на регионалното депо битови отпадъци чрез претеглянето им с електронна везна, както и подробна информация от оператора на сепариращата инсталация за количествата на приетите и сепарирани отпадъци по кодове. Наблюдава се компетентност и оперативност при осигуряване на информацията за дейността. 


Основните национални документи, регламентиращи събирането на информация за отпадъците са ЗУО и Наредба №1 от 4 юни 2014 г. (изм. и доп. ДВ. бр.30 от 31 Март 2020 г.) за реда и образците, по които се предоставя информация за дейностите по отпадъците, както и реда за водене на публични регистри. Наредбата определя изискванията за предоставяне на информация на НСИ и ИАОС относно отпадъците и съоръженията и инсталациите за отпадъци, вкл. информация от общините. Общините като задължени лица по Наредбата следва да предоставят информация чрез документите, определени в нея, както и в Наредбите по чл. 43, ал.3, 4, 5 и 6 от ЗУО. Общините също така имат задължения за събиране на информация от организациите, извършващи дейности с отпадъци.


По отношение на създадената в общината организация за събиране, обработване и предоставяне на информация за дейностите с отпадъци, информационното обезпечаване покрива основните направления на дейностите по управление на отпадъците, които могат да се групират по следния начин:

· Предварително планиране;

· Последващо планиране; 

· Договори и управление на договорите;

· Събиране и транспортиране на отпадъци;

· Поддържане на чистотата на територията на общината;

· Третиране и обезвреждане на отпадъци;

· Разделно събиране на масово разпространени отпадъци;

· Контрол по изпълнение на дейности;

· Проучване, проектиране и изграждане на нови съоръжения;

· Рекултивация на депа.

В Общинска администрация – Генерал Тошево информационното обезпечаване на управлението на отпадъците се извършва чрез изготвяне и представяне на годишни доклади по Програмата за опазване на околната среда и Програмата за управление на отпадъците, както и изготвяне на задължителните отчети по Закона за статистиката.

Основна функция в общината за:

· Събиране, систематизиране и анализ на информация, свързана с дейности по отпадъци;
· Обработка и обобщаване на данните, свързани с изпълнението на договорите с фирми, извършващи дейности с отпадъци;
· Събиране и отчитане на данни от контролната и санкционната дейност;
· Изготвяне на информационни справки, доклади, становища и др., свързани с финансовото изпълнение на проектите.

В общината няма единна информационна система за управление на отпадъците, но ежегодно се събира и анализира информацията по управлението на отпадъците, с която се обхваща и стандартизира целия процес по управление на отпадъците и на база на първичната информация се осигурява контрол и отчетност на всички етапи от процесите, служи за изготвяне на качествени анализи въз основа на достоверна информация, за планиране и вземане на управленски решения.   


Звената, които изпълняват функции, свързани с управление на отпадъците поддържат самостоятелно различни информационни бази данни, съобразно необходимата им за изпълнение и управление на конкретните функции, които са му възложени. Наличната информация в различните звена позволява да се прави сравнителен анализ на данните в различни разбивки. Обменът на информацията  се осъществява на базата на документооборот, на хартиен носител или по електронен път. В общината няма разработена система за набиране на качествена информация за управление на отпадъците чрез мониторинг на процесите - например с ежегодни проучвания на мненията.


В общината има създадена добра организация за съхраняване, обмен и достъп до основни групи документи, като например:

· Програмни и планови документи -  Програма за опазване на околната среда, Програма за управление на отпадъците, оперативни планове,  план-сметки и др.;

· Документи във връзка с определяне цена на услугата и заплащане на ТБО;

· Заповеди  на кмета на общината;

· Решения на общинския съвет;

· Отчети, съгласно разпоредбите на ЗУО и ЗООС, годишен отчет на общината за управление на отпадъците във връзка с докладване на целите, съгласно Наредба № 1 от 4 юни 2014 г. Протоколи - констативни протоколи за контрол на дейностите по управление на отпадъците, протоколи от проверки, за почистване на речни корита, др.;

· Регистри - на обекти, договори, фирми оператори, лица с разрешителни и т.н.;

· Регистри за изпълнение на контролната дейност и др.;

· Заявки- за възлагане и извършване на дейности; 
· Кантарни бележки за количествата, постъпили отпадъци по съоръжения за третиране;

· Справки - за постъпили, преработени и предадени количества отпадъци, за изплатени средства.

ОБОБЩЕНИ ИЗВОДИ И ПРЕПОРЪКИ ОТ АНАЛИЗА НА ИНФОРМАЦИОННОТО ОБЕЗПЕЧАВАНЕ    

· Наредбата по чл. 48, ал 1 от ЗУО относно реда и образците, по които се предоставя информация за дейностите по отпадъците, както и реда за водене на публичните регистри определя Общините като задължени лица, които следва да предоставят информация, свързана с управление на отпадъците. Общината изготвя годишен отчет по изпълнението на Общинската програма по управление на дейностите по отпадъците през първото тримесечие на следващата година, като екземпляр от отчета се изпраща в РИОСВ Варна; 
· На национално ниво много на брой институции събират информация, касаеща управлението на отпадъците, като няма изградена интегрирана информационна система; 
· Информацията, събрана от една институция, не винаги е достъпна за ползване от звена от друга институция, което възпрепятства ефективното управление на отпадъците и осъществяването на контрол на протичащите процеси; 
· Част от събираната информация, която е публична по своя характер, не е налична онлайн или в друг подходящ за аналитични цели вид; 
· Необходимо е да се увеличи обемът на информацията, която се събира, например в общината да бъде събирана информация за обектите, които генерират големи количества хранителни биоотпадъци, както и за зелените площи в населените места и кварталите, от които се генерират зелени отпадъци и т.н.; 
· Получаваната информация в различните звена на отговорните институциите не е достъпна за лицата, които впоследствие ще я използват за изпълняване на възложените им функции. 
IV. ПРОГНОЗИ

Нормата на натрупване на отпадъците, представена като количеството на образуваните битови отпадъци за година на човек от населението е сред най-важните показатели за управление на отпадъците. 

По данни на НСИ образуваните битови отпадъци на човек от населението в България намаляват значително до 407 кг/човек/година за 2018 г., което е под средните нива за ЕС от 492 кг/човек за същата година. Със своите 766 кг на глава от населението Дания се нарежда на първо място сред страните членки. Други страни, генерирали над 600 кг отпадък, са Малта (640 кг), Кипър (637 кг за 2017 г.), Германия (615 кг) и Люксембург (610 кг).

На обратния полюс с най-малко генерирани отпадъци е Румъния - 272 кг на глава от населението. Близо до нея се нареждат Полша (329 кг), Чехия (351 кг) и Унгария (381 кг). 
Ако не бъдат предприети целенасочени мерки за предотвратяване на образуването и оползотворяване на битовите отпадъци, може да се очаква, че количеството им ще нараства в резултат на икономически растеж, повишаване на доходите и потреблението в домакинствата. В резултат на разработването на Национален план и общински Програми за управление на отпадъците и прилагане на мерките, предвидени в тях, може да бъде прогнозирано стабилизиране на количеството образувани битови отпадъци, като България продължи да е с един от най-благоприятните показатели „образувани битови отпадъци на жител/година”.  
Тенденциите в този показател са точен измерител за предотвратяването на образуването на отпадъци като най-високо ниво в йерархията на управление на отпадъците. Много по-неблагоприятен е показателят депонирани битови отпадъци на жител за България спрямо средното ниво на показателя за ЕС. В България количеството на депонирани отпадъци намалява с по-бързи темпове от средното за ЕС.      
Броят на населението на община Генерал Тошево е относително постоянен през последните пет години. Естественият и механичният прираст са отрицателни. Бъдещите тенденции за броя на населението в общината ще зависят силно от механичното движение на населението и задълбочаващата се демографска криза. 
Община Генерал Тошево има изготвен морфологичен анализ на битовите си отпадъци, който е завършен в края 2019 г. 

Таблица 34: Норма на натрупване на отпадъците
	Групи населени места
	над 150 хил.
	50-150 хил.
	25-50 хил.
	3-25 хил.
	под 3 хил.

	Норма на натрупване
	410.3
	349.6
	334.9
	295.5
	241.7


В методиката за определяне на морфологичния състав на БО за норма на натрупване се извеждат 5 групи населени места като за община Генерал Тошево референтните стойности са 295,5 кг/чов./година, а реалната норма на натрупване на отпадъци в общината за периода март 2019 г. – октомври 2019 г. е 418,13 кг/човек/година. 
На базата на проведените анализи и с помощта на наличните методики на МОСВ и примерни норми за натрупване на битови отпадъци е направена прогноза за количеството на отпадъците до 2028 г.
Таблица 35: Прогноза за количеството на отпадъците в община Генерал Тошево 2020-2028 г.

	Прогноза за количеството на отпадъците
	 
	2020
	2021
	2022
	2023
	2024
	2025
	2026
	2027
	2028

	Общо количество отпадъци
	 
	 
	 
	 
	 
	 
	 
	 
	 
	 

	Прогнозен темп на изменение на нормата на натрупване на отпадъците
	%
	 
	-0,99
	-0,99
	-0,99
	-0,99
	-0,99
	-0,99
	-0,99
	-0,99

	Прогнозна норма на натрупване на отпадъци
	кг/чов/год
	418,13
	414,60
	410,92
	407,27
	403,65
	400,21
	396,75
	394,93
	393,16

	Прогнозен брой на населението
	брой
	13347
	13326
	13311
	13296
	13281
	13261
	13243
	13171
	13098

	Прогнозно количество на отпадъците - общо
	тонове/год
	5580,76
	5524,95
	5469,70
	5415,01
	5360,86
	5307,25
	5254,17
	5201,63
	5149,62

	в т.ч.:
	 
	 
	 
	 
	 
	 
	 
	 
	 
	 

	Хранителни 
	тонове/год
	710,40
	703,30
	696,26
	689,30
	682,41
	675,58
	668,83
	662,14
	655,52

	Хартия 
	тонове/год
	345,83
	342,37
	338,95
	335,56
	332,20
	328,88
	325,59
	322,34
	319,11

	Пластмаса 
	тонове/год
	515,17
	510,02
	504,92
	499,87
	494,87
	489,92
	485,02
	480,17
	475,37

	Текстил 
	тонове/год
	208,55
	206,46
	204,40
	202,36
	200,33
	198,33
	196,35
	194,38
	192,44

	Гума 
	тонове/год
	19,67
	19,47
	19,28
	19,09
	18,89
	18,71
	18,52
	18,33
	18,15

	Кожа 
	тонове/год
	65,71
	65,05
	64,40
	63,76
	63,12
	62,49
	61,86
	61,25
	60,63

	Градински 
	тонове/год
	1097,54
	1086,56
	1075,70
	1064,94
	1054,29
	1043,75
	1033,31
	1022,98
	1012,75

	Дървесни 
	тонове/год
	78,95
	78,16
	77,38
	76,61
	75,84
	75,08
	74,33
	73,59
	72,85

	Стъкло 
	тонове/год
	217,92
	215,74
	213,58
	211,45
	209,33
	207,24
	205,17
	203,12
	201,08

	Метали 
	тонове/год
	207,09
	205,02
	202,97
	200,94
	198,93
	196,94
	194,97
	193,02
	191,09

	Инертни (над 4 см.)
	тонове/год
	424,86
	420,61
	416,41
	412,24
	408,12
	404,04
	400,00
	396,00
	392,04

	Ситна фракция (до 4 см.)
	тонове/год
	1398,59
	1384,60
	1370,76
	1357,05
	1343,48
	1330,05
	1316,74
	1303,58
	1290,54

	Опасни 
	тонове/год
	60,69
	60,08
	59,48
	58,89
	58,30
	57,72
	57,14
	56,57
	56,00

	Други
	тонове/год
	229,79
	227,49
	225,22
	222,97
	220,74
	218,53
	216,34
	214,18
	212,04

	Количества разделно събрани отпадъци от системи за разделно събиране (полезна фракция)
	 
	 
	 
	 
	 
	 
	 
	 
	 
	 

	Прогнозен темп на изменение на нормата на натрупване - Хартия
	%
	 
	5
	5
	5
	5
	5
	3
	3
	3

	Прогнозен темп на изменение на нормата на натрупване - Пластмаса
	%
	 
	5
	5
	5
	5
	5
	3
	3
	3

	Прогнозен темп на изменение на нормата на натрупване – Метал
	%
	 
	5
	5
	5
	5
	5
	3
	3
	3

	Прогнозен темп на изменение на нормата на натрупване - Градински
	%
	 
	-50
	-2
	-2
	-2
	-2
	-2
	-1
	-1

	Норма на натрупване - Хартия
	кг/1 жит./год
	1,19
	1,25
	1,31
	1,38
	1,45
	1,53
	1,58
	1,63
	1,69

	Норма на натрупване - Пластмаса
	кг/1 жит./год
	0,24
	0,25
	0,27
	0,28
	0,29
	0,31
	0,32
	0,33
	0,34

	Норма на натрупване - Метал
	кг/1 жит./год
	3,03
	3,19
	3,35
	3,52
	3,70
	3,89
	4,02
	4,16
	4,31

	Норма на натрупване - Градински
	кг/1 жит./год
	32,08
	32,13
	32,16
	32,20
	32,23
	32,27
	32,32
	32,49
	32,67

	Хартия
	тонове/год
	15,87
	16,66
	17,50
	18,37
	19,29
	20,25
	20,86
	21,49
	22,13

	Пластмаса
	тонове/год
	3,21
	3,37
	3,54
	3,72
	3,90
	4,10
	4,22
	4,35
	4,48

	Метал
	тонове/год
	40,46
	42,48
	44,61
	46,84
	49,18
	51,64
	53,19
	54,78
	56,43

	Градински 
	тонове/год
	428,14
	428,14
	214,07
	209,79
	205,59
	201,48
	197,45
	193,50
	189,63


V. SWOT АНАЛИЗ

SWOT анализът е обективно следствие от извършените ситуационни анализи на съществуващото състояние и практики и изхожда от идеята за разделянето на обекта на анализ – управлението на отпадъците, от средата, в която той функционира. Обектът на анализ се разглежда откъм неговите „силни страни” и „слаби страни”. Средата, в която функционира управлението на отпадъците в общината, се диференцира на „възможности” и „заплахи”. 
Силни страни. 

Силните страни са ресурс, умение или друго преимущество, което притежава секторът. Силната страна е отличителна компетенция, която дава сравнително предимство. 

Слаби страни. 

Слабите страни представляват ограниченията или недостигът на ресурси, умения и способности, които сериозно възпрепятстват развитието на сектора. 

Възможности. 

Възможностите представляват най-благоприятните елементи на външната среда. Това са благоприятни външни фактори, от които секторът би могъл да се възползва. 
Заплахи. 
Заплахите са най-неблагоприятните сегменти на външната среда. Те поставят най-големи бариери пред настоящото или бъдещото (желаното) състояние.
	Силни страни
	Слаби страни 

	1 Системата за организирано сметосъбиране обхваща всички населени места на общината.
2 Изградено Регионално депо за неопасни отпадъци със сепарираща и компостираща инсталация; 

3 Предоставяне на всички услуги по управление на отпадъците – сметосъбиране, сметоизвозване, обезвреждане и разделно събиране. 

4 Въведена система за разделно събиране и оползотворяване на рециклируеми отпадъци в град Генерал Тошево и селата Кардам и Спасово.
5 Приета нормативна уредба за управление на отпадъците на местно ниво. 

6 Разработен актуален четирисезонен морфологичен анализ на битовите отпадъци.

7 Разработени програми и планове за решаване на съществуващите проблеми по управление на отпадъците. 
8 Рекултивирано общинско депо за ТБО в гр. Генерал Тошево
	1 Високо ниво на депонираните отпадъци

2 Липса на ефективна система за разделно събиране и оползотворяване на строителните отпадъци.

3 Липса на цялостна система за разделно събиране и оползотворяване на биоразградимите отпадъци и домашно компостиране.
4 Недостатъчна ангажираност на жителите за спазване на изискванията за регламентирано изхвърляне на отпадъци.

5 Отрицателен баланс между приходите и разходите за управление на отпадъците.

6 Ниска социална поносимост към увеличаване на таксите за отпадъци.

7 Периодично образуване на нерегламентирани замърсявания.



	Възможности 
	Заплахи

	1 Внедряване на нови технологии, позволяващи рециклиране и оползотворяване на различни отпадъци.

2 Промяна на обществените нагласи за намаляване образуването и ефективно управление на отпадъците.

3 Засилен институционален и граждански контрол за предотвратяване на нерегламентираното изхвърляне на отпадъци.

4 Намаляване използването на конвенционални източници на енергия, включително твърди горива,  чрез замяната им с възобновяеми такива.

5 Пълноценно използване на различни финансови инструменти, фондове и програми в областта на управлението на отпадъците.

6 Използване на комплекс от механизми за включване на обществеността при вземане на решения, свързани с управление на отпадъците.  
	1 Повишаване на такса битови отпадъци за населението, съобразно промени в законодателството на ЕС.
2 Намаляваща държавна подкрепа към местната власт за изпълнение на законовите задължения в сферата на управление на отпадъците.

3 Налагане на санкции на местната власт при неспазване изискванията на нормативната уредба в сферата на управление на отпадъците.

4 Невъзможност на нискодоходните групи от населението да отделят допълнителни средства за услуги и дейности, свързани с управлението на отпадъците.

5 Увеличаващи се раходи за дейностите за сметосъбиране и депониране на отпадъците.
6 Увеличение на разхода за управление и компостиране на биоразградимите отпадъци.


VІ. ОСНОВНИ ЦЕЛИ НА ПРОГРАМАТА
Генералната цел на Програмата за управление на отпадъците на територията на община Генерал Тошево е:
Ограничаване на вредното въздействие на отпадъците върху околната среда и човешкото здраве и превръщането им в ресурси, чрез изграждане на ефективна система за управление, предотвратяване на образуването им и оползотворяване, в съответствие с екологичното законодателство.

Общинската програма се разработва в съответствие със структурата, целите и предвижданията на Националния план за управление на отпадъците (НПУО) 2021-2028 г., съобразена е с Европейската стратегия за устойчиво развитие и подхода „нулеви отпадъци“ и включва следните стратегически цели:

Стратегическа цел 1: Намаляване на вредното въздействие на отпадъците, чрез              

предотвратяване на образуването им и насърчаване на повторното им използване.

Стратегическа цел 2: Увеличаване на количествата на рециклираните и оползотворени отпадъци.

Стратегическа цел 3: Ефективно управление на отпадъците, гарантиращо 

намаляване на количествата и на риска от депонираните битови отпадъци. 

За всяка от стратегическите цели са разработени оперативни цели, които са пряко съотносими към съответната стратегическа цел, т.е. допринасят за нейното постигане. За разлика от стратегическите цели, оперативните могат да бъдат краткосрочни и средносрочни. 

Общинската програма поставя следните оперативни/специфични цели за управлението на отпадъците в община Генерал Тошево за периода 2021-2028 г.:


ОЦ 1: Предотвратяване и намаляване на образуването на отпадъци;


ОЦ 2: Подобряване на организацията по разделяне, временно съхранение, събиране, 

          транспортиране, рециклиране и оползотворяване на отпадъците;


ОЦ 3: Предотвратяване и намаляване на риска от замърсявания с отпадъци;


ОЦ 4: Нормативно регулиране и укрепване на административния капацитет на 

         Общинската администрация за управление на отпадъците;


ОЦ 5: Участие на обществеността при прилагане на йерархията на управление на


отпадъците.


За да се изпълнят оперативните цели и да се достигнат стратегическите цели на програмата, е заложено да се изпълни определен набор от дейности, които са обособени в подпрограми. Достигането на всяка стратегическа цел може да се осъществи, чрез изпълнението на една или няколко подпрограми. 


ЗУО изисква общинските програми за управление на отпадъците да се разработват в съответствие със структурата, целите и предвижданията на Националния план за управление на отпадъците. Като се имат предвид стратегическите цели и програмите с мерки за тяхното достигане от Националния план за управление на отпадъците, общинската програма за управление на отпадъците на Община Генерал Тошево, включва следните стратегически цели и подпрограми за достигане на всяка от тези цели: 
Таблица 36: Стратегически, оперативни цели и подпрограми в Програмата за управление на отпадъците на община Генерал Тошево 2021 - 2028 г.
	Стратегически цели
	Оперативни цели
	Подпрограма

	Стратегическа цел 1: 

Намаляване на вредното въздействие на отпадъците чрез                

предотвратяване на образуването им и насърчаване на повторното им използване
	ОЦ 1: Предотвратяване и намаляване на образуването на отпадъци
ОЦ 5: Участие на обществеността при прилагане на йерархията на управление на

отпадъците.


	· Подпрограма за предотвратяване образуването на отпадъци
· Подпрограма за предотвратяване образуването на хранителни отпадъци

	Стратегическа цел 2: 

Нарастване на количествата рециклирани и оползотворени отпадъци

	ОЦ 2: Подобряване на организацията по разделяне, временно съхранение, събиране,                        транспортиране, рециклиране и оползотворяване на отпадъците
ОЦ 5: Участие на обществеността при прилагане на йерархията на управление на

отпадъците.


	· Подпрограма за достигане на целите за подготовка за повторна употреба и за рециклиране на битовите и биоразградимите отпадъци 
· Подпрограма за достигане на целите за рециклиране и оползотворяване на строителни отпадъци и отпадъци от разрушаване на сгради

· Подпрограма за достигане на целите за рециклиране и оползотворяване на масово разпространени отпадъци /МРО/, в т.ч. на опаковките и отпадъците от опаковки 

	Стратегическа  цел 3: 

Ефективно управление на отпадъците, гарантиращо 

намаляване на количествата и на риска от депонираните битови отпадъци 
	ОЦ 3: Предотвратяване и намаляване на риска от замърсявания с отпадъци;

ОЦ 4: Нормативно регулиране и укрепване на административния капацитет на Общинската            администрация за управление на отпадъците
	· Подпрограма за намаляване на количествата и на риска от депонираните битови отпадъци 

· Подпрограма за подобряване на административния капацитет за управление на отпадъците




В началото на всяка подпрограма, преди представянето в табличен формат на мерките/ дейностите, резултатите от тях и т.н., е направено кратко представяне на подпрограмата, в което са изложени: какви са националните цели и посока на развитие в разглежданата област; най-важните резултати, които общината е постигнала до момента и които ще надгражда; най-важните изводи и препоръки от анализите, съотносими към подпрограмата; ключовите резултати, които се очакват от изпълнението на подпрограмата и ще спомогнат за достигането на съответната стратегическа цел на програмата за управление на отпадъците; наличието на други дейности и мерки, включени в други подпрограми на общинската програма за управление на отпадъците, които допълват и подпомагат изпълнението на оперативната цел на подпрограмата.


Подпрограмите съдържат както инвестиционни мерки, така и неинвестиционни мерки.


Инвестиционните мерки включват основно изграждането на инфраструктура в т.ч.: 

инсталации за предварително третиране на битови отпадъци с цел оползотворяване на битовите отпадъци и предотвратяване на емисиите на парникови газове; инсталации за компостиране/анаеробно разграждане; закупуване и инсталиране на компостери за домашно компостиране; закупуване на съдове и транспортни средства за разделно събиране и транспортиране на биоотпадъци и др. Инвестиционните проекти и възможностите на финансиране на определените стратегически цели в програмата и мерките в плана за действие са представени в тази глава. За изготвяне на Инвестиционната програма сe вземат в предвид възможностите на общината за финансиране на дейностите по управление на отпадъците. 
Финансирането на дейностите по събиране, транспортиране и депониране на битовите отпадъци, почистване на обществени места, почистване на незаконни сметища се поема от общинския бюджет чрез приходите от такса „битови отпадъци”. Осигуряването на финансови средства за големи инвестиционни проекти в областта на управлението на отпадъците ще се търсят чрез външно финансиране от структурните и кохезионни фондове на ЕС, чрез Оперативните програми или други финансиращи организации. Инвестиции, свързани с проекти, като например за въвеждане на фамилно компостиране и други малки проекти с образователна цел биха могли да се финансират от ПУДООС. През плановия период ще се търсят възможности за привличане на инвестиции от частния сектор под формата на Публично-частно партьорство по отношение изграждане на инфраструктура за събиране и оползотворяване на строителни и биоразградими отпадъци, както и за изграждане на инсталации за сепариране. Инвестициите, които попадат в меката част на програмата, за разпространение на информационни материали, провеждане на кампании, обучения или инструктиране на притежателите на отпадъци се финансират от общинския бюджет или могат да бъдат финансирани от организациите по оползотворяване на отпадъците и други външни донори от частният сектор. Някои от дейностите в плана за действие не изискват наличен финансов ресурс, като въвеждане на нормативни изисквания чрез изменения и допълнения на местната нормативна уредба, което ще се осъществи чрез наличния административен капацитет.


Неинвестиционните мерки включват дейности в т.ч.: нормативни промени; назначаване на служители; обучение на служители; подготовка на проекти; разработване на методики, инструкции и др.административни актове; изпълнение на контролни дейности; провеждане на информационни кампании; разработване и внедряване на информационни системи и др.

VІІ. ПЛАН ЗА ДЕЙСТВИЕ С ПОДПРОГРАМИ, МЕРКИ, ДЕЙНОСТИ И ПРОЕКТИ
Планът за действие съдържа мерките, които трябва да се предприемат за постигане на поставените цели в сферата на управление на отпадъците. С приемането и прилагането на плана се цели да бъде постигнат оптимален баланс между различните законодателни, институционални, икономически и технически мерки и прилагане на интегриран подход за управление на отпадъците. Планът определя и отговорностите на различните институции и организации в областта на управление на отпадъците, свързани с реализацията на предвидените мерки и дейности, очакваните разходи и вероятните източници за тяхното финансиране.
В НПУО 2021-2028 г. са разработени три сценария на инвестиционните мерки в сферата на управление на отпадъците, а именно:

· Вариант 1. „Инвестиране в изграждането на съоръжения за третиране“

· Вариант 2. „Развитие на мерки свързани с предотвратяване образуването на отпадъци и стимулиране повторната употреба”

· Вариант 3. „Рязко ускоряване на процесите по разделно събиране на рециклируемите отпадъци“.

За постигане на набелязаните цели с фокус върху краткосрочните такива е избран сценарият „Рязко ускоряване на процесите по разделно събиране на рециклируемите отпадъци“. Този сценарий е оценен чрез инструментариума на анализа разходи-ползи (АРП) съгласно Указанията за подготовка на Анализ на разходите и ползите за инвестиционни проекти – инструмент за икономическа оценка на Кохезионната политика на ЕС.

Политиката на община Генерал Тошево също следва да бъде насочена към ускоряване на разделното събиране на рециклируемите отпадъци, но успоредно с това следва да се инвестира в изграждането на съоръжения за третиране (претоварна станция със сепариране, компостираща инсталация и площадка за временно съхранение и/или оползотворяване на строителните отпадъци, площадка за повторна употреба).
Следва да се отбележи, че финансовите ресурси, с които разполага Община Генерал Тошево са ограничени, подкрепата от националните институции е недостатъчна и в случай на недостиг на средства може да се ревизира изпълнението на някои от представените по-долу мерки, включени в подпрограмите за изпълнение на настоящата Програма за управление на отпадъците.


7.1. Подпрограма с мерки за предотвратяване образуването на отпадъци 

Целта на тази подпрограма е насърчаване на населението, фирмите и институциите от страна на Общината към различни мерки и методи, които да доведат до предотвратяване образуването на отпадъците (ПОО), т.е. предприемане на конкретни действия, от които би могло да се намали образуването на отпадъците, там където е възможно. 

Мярката е необходима поради все по-голямото нарастване на образуването на отпадъците, както на национално, така и на световно ниво. Образуването на отпадъци е все по-голям нарастващ проблем, който оказва значително негативно влияние към околната среда и към здравословното състояние на хората, за който следва да се предприемат конкретни мерки за ограничаването му. 

Управлението на отпадъците трябва да се усъвършенства непрекъснато и да се превърне в устойчиво управление на материалите с цел да се опазва, съхранява и подобрява качеството на околната среда, да се опазва човешкото здраве, да се гарантира разумното и ефективно използване на природните ресурси, да се насърчават принципите на кръговата икономика, и да се намалява зависимостта на ЕС и на страните-членки от вносни ресурси, като по този начин се осигуряват нови икономически възможности и дългосрочна конкурентоспособност. За постигането на този екологичен приоритет Директива(ЕС)2018/851 от 30 май 2018 година за изменение на Директива 2008/98/ЕО относно отпадъците отделя специално приоритетно място на политиките по предотвратяване на отпадъците.

Предотвратяването на отпадъци е най-ефикасният начин за подобряване на ресурсната ефективност и за намаляване на въздействието на отпадъците върху околната среда. Поради това е важно държавите-членки на ЕС да предприемат подходящи мерки за предотвратяване образуването на отпадъци, да наблюдават и оценяват напредъка в прилагането на такива мерки. Като част от тези мерки държавите-членки следва да подпомагат иновативни модели на производство, търговия и потребление, които намаляват наличието на опасни вещества в материалите и продуктите, които насърчават увеличаването на продължителността на живота на продуктите и повторната им употреба, включително чрез създаване и подкрепа на мрежи за повторна употреба и ремонт, и схемите за обратно изкупуване и връщане за повторно пълнене, както и като стимулират повторното производство, обновяването по целесъобразност, повторната употреба на продуктите и платформите за споделяне. 

Предотвратяването на образуването на отпадъците цели да допринесе за намаляване на негативното влияние върху компонентите на околната среда, върху които влияе депонираният отпадък, чрез отделянето на газове и инфилтрат при протичащите процеси на гниене, както и върху намаляване използването на природни ресурси, неминуемо свързани с третирането и обезвреждането на отпадъци. 

Ресурсите на Земята са ограничени, а това ограничава и възможностите за развитие на постоянно нарастващото световно население. Отпадъците от една страна се образуват от използването на ресурси или продукти, а от друга - те имат негативни ефекти върху околната среда в резултат от тяхното преработване или обезвреждане. Прекъсването на връзката между икономическия растеж и нарастващото използване на ресурсите, което води до негативно влияние върху човека и природата е основна цел в областта на политиката по околна среда. Този ръководен принцип за устойчиво развитие представлява не само ориентир за държавни действия, но е и мерило за решенията на икономиката и обществото. 

Европейското и националното законодателство по управление на отпадъците (Директива 75/442/ЕЕС и ЗУО) поставят като първи приоритет предприемането на мерки за предотвратяване и намаляване на образуването на отпадъците, които да водят до намаляване на количеството на образуваните отпадъци и намаляване на вредното въздействие върху околната среда и човешкото здраве. 


Според РДО (чл. 3, т.1), както и според българския ЗУО (§1, т. 17 от ДР), „Отпадък“ е всяко вещество или предмет, от който притежателят се освобождава или възнамерява да се освободи, или е длъжен да се освободи”. Особено важно е да се подчертае, че предотвратяването на отпадъци (ПО) има най-висок приоритет в йерархията на управление на отпадъците. Най-големите натоварвания на околната среда възникват при производството на един продукт и именно поради това тези натоварвания се намаляват, чрез мерки за ПО. 

Съгласно чл. 29 т.1 на РДО всяка страна членка на ЕС трябва да разработи Програма за предотвратяване на образуването на отпадъци. Предвидените в нея цели и мерки трябва да доведат до прекъсване на споменатата връзка между икономическия растеж и въздействието върху околната среда. 

 „Предотвратяване на образуването на отпадъци” означава да не възникват отпадъци, да не се произвеждат продукти, които после да трябва да бъдат рециклирани или обезвреждани. Различните възможности за третиране на отпадъците винаги са свързани с трудности и натоварвания за околната среда. Отпадъкът не изчезва просто така, а чрез депонирането и изгарянето, дори чрез рециклирането, само се променя като вещество. Всяко депониране е намеса в природата, като при това не могат на 100% да се изключат вредни въздействия върху околната среда. В най-добрия случай отпадъците се оползотворяват, но дори и в този случай възникват натоварвания поради употребата на енергия и вода. Поради това, най-адекватното противодействие на проблемите с отпадъците са действията преди образуването на отпадъци, а именно предотвратяването на образуването на отпадъци. 


Необходимо е  също да има доброволни и самоограничителни мерки от страна на всички участници в обществения живот, като тези мерки трябва да се разясняват, да се помага за тяхното създаване и провеждане, да се дават съвети на бизнеса и домакинствата. 


Участници в дейностите по предотвратяване на образуването на отпадъци


Основни участници в разработването и реализацията на политиките по ПОО са:


Държава. Тя създава ефективни предпоставки и регулации за подпомагане на участниците в дейностите по предотвратяване образуването на отпадъци, за да изпълни задължението си, съгласно РДО и ЗУО. За целта държавата може да предвиди в съответните нормативни актове, например, различни данъци и/или такси, които стимулират производства или потребление с по-малко отпадъци. Държавата може също така да регламентира, чрез нормативен акт дори забрани за дадени продукти, ако това не противоречи на европейските норми, както и определянето на задължения, като например задължително обратно изкупуване, ограничения в разпространението, регламентиране на транспортирането, складирането и третирането на отпадъците и др. Освен това по силата на чл. 49 и чл. 50 от ЗУО държавата е длъжна да прилага мерки за планиране като изготвя и план за управление на отпадъците, както и програма за предотвратяване на образуването на отпадъци. Въвеждането на разрешителни и регистрационни режими също е задължение на държавата, регламентирано в ЗУО.


Общини. Общините са отговорни за събирането на отпадъците на тяхната територия, като извършват тази дейност самостоятелно или чрез регионални сдружения. По силата на чл.52 от ЗУО те са длъжни да изготвят програма за управление на отпадъците, чиято структура, цели и предвиждания отговарят на НПУО, включително на ПОО, която по силата на ЗУО е неразделна част от НПУО. В общинските програми и наредби за управление на отпадъците могат да се включат и съвсем конкретни мерки за ПО, като например ограничаване на ползването на прибори за еднократна употреба при обществени мероприятия. 


Икономически и научни субекти, неправителствени организации. За предотвратяване на образуването на отпадъци икономическите субекти, подпомагани от научните среди, могат да разработят продукти и производствени процеси, които са екологосъобразни и бедни на отпадъци и да оптимизират съществуващи процеси и продукти. Предлаганите на пазара продукти трябва да бъдат с по-дълъг живот, да са лесни за поправяне и да са произведени и търгувани без излишни опаковки. Тоест икономическите субекти, подпомагани от научни организации, могат да предприемат мерки, с които се отказват от 

производството на неекологосъобразни продукти. Засега този отказ е по-скоро доброволен и продиктуван от маркетингови или други съображения, но той може да стане и задължителен при разработване и влизане в сила на съответни закони, наредби и стандарти. Неправителствени организации, които подкрепят идеите за общество, стремящо се към нулеви отпадъци, могат  да създадат платформи и доброволни мрежи за всички субекти, които имат желание да допринесат за реализация на тези политики.


Домакинства. Въпреки, че основните количества отпадъци не се генерират от домакинствата, респективно от крайните купувачи, мерките за предотвратяване на отпадъци са насочени в най-голямата си част към тях. Всеки потребител може да ограничи купуването на стоки, които водят до образуване на много отпадъци и по този начин да принуди производителите да спрат или поне да намалят производството на такива стоки. На сегашния етап това означава потребителят да има такова съзнание, че дори да е готов да понесе ограничения в своите „удобства”, респективно да вложи повече усилия и време. Поради това реално и действащо предотвратяване на отпадъци сред потребителите може да се очаква, когато на пазара се предлагат достатъчно стоки и услуги, които са ефективни от екологична гледна точка.

Предотвратяването на образуването на отпадъци е задача на генераторите на отпадъци. Генераторите на отпадъци, решават чрез своите дейности дали ще произвеждат отпадъци или не. Предотвратяването на образуването на отпадъци се състои от следните елементи: 

· Стриктно избягване на отпадъците; 

· Намаляване на генерирането на отпадъци при източника; 

· Насърчаване на повторната употреба; 

· Рециклиране при източника. 

Стриктното предотвратяване включва пълното избягване на генерирането на отпадъци, чрез реално премахване на вредните вещества или чрез намаляване на материалния и енергийния интензитет в производството, потреблението и разпространението. Примерите за точно прилагане на предотвратяването включват такива, които се отнасят до: 

· Опасните свойства на определени съставки/ компоненти в продуктите, като се 

налага тяхното избягване и/или заместване с материали, които не са опасни за човека или за околната среда (например, чрез забрани на използването/ влагането на полихлорираните бифенили или озоноразрушаващите вещества, или премахване на тежките метали от батериите на мобилните телефони). 
( Количество, като избягване употребата на материали или на етапи в производството/потреблението (например, чрез купуване на плодове и зеленчуци от открити пазари или от секцията за плодове и зеленчуци в супермаркета, вместо купуването на пакетирани плодове или чрез премахване на междинното опаковане на козметични продукти и паста за зъби). 

Намаляването при източника включва минимизиране употребата на токсични или вредни вещества и/или минимизиране консумацията на материали или енергия. Примерите за намаляване при източника включват такива, които се отнасят до: 

· Опасните свойства на определени съставки/ компоненти в продуктите, като 

намаляване употребата на вредни вещества в продуктите, в системите за производство и продажба, както и в системите за консумация и депониране и намаляване употребата на вещества, които пречат на повторната употреба или рециклирането (например, пластмасови етикети върху хартия, използване на хлорирани разтвори като почистващи средства). 

· Количество, като използване на по-малки количества ресурси за осигуряване на 

същия продукт или услуга (например намаляване дебелината на покритието, въвеждане на системи за повторна употреба или пълнене, миниатюризация, ресурсно ориентирани покупки и потребление) и използване на по-ресурсно независими строителни подходи и материали. 

Повторната употреба на продуктите включва многократната употреба на продукта в оригиналната му форма, по оригиналното му предназначение или като алтернатива, с или без допълнителна обработка. Примерите за повторна употреба на продуктите включват такива, които се отнасят до: 

· Повторна употреба след допълнителна обработка, като измиване и повторно 

пълнене на стъклени или пластмасови бутилки, и обработка и използване на празни варели от лепила за варели за петрол. 

· Повторна употреба без допълнителна обработка, като използване на торбички за 

пазар повече от един път. 

Рециклирането при източника включва дейности, които позволяват използването на даден материал след обработка на територията на производителя на отпадъка. Примери са: 

· Използване след биологично третиране, като домашно компостиране. 

· Използване след пречистване, като повторна употреба на вода след пречистване, на разтвори след дестилация и т.н. 

Предотвратяването и намаляването на образуването на отпадъците се осъществява през целия жизнен цикъл на продуктите от проектирането им до превръщането им в отпадъци и включва следните основни елементи: 

· влагане на по-малко количество материали за производството на даден продукт

· удължаване полезния живот на продуктите – произвеждане на по-трайни продукти и осигуряване възможности за ремонтиране и поправка на продуктите 

· намаляване на опасните свойства на отпадъците, образувани след употреба на продуктите 

· произвеждане на продукти, които могат да се използват повторно и влагане на материали, които могат да се рециклират

· ограничаване на ненужната употреба на продукти (напр. продукти за еднократна употреба, замяна на стари с нови модели продукти и т.н.) и по-ефективното използване на продуктите.

Мерките за постигане на националната цел за предотвратяване и намаляване на образуването на отпадъците, които могат да се предприемат на местно ниво са:

· Икономически стимули за намаляване образуването на отпадъци; 

· Популяризиране на схемите за „еко-маркировка” и повишаване на екологичното съзнание на купувачите; 

· Контрол върху спазването на изискванията, въведени в наредбите за масово разпространени отпадъци по отношение на заплащането на продуктови такси и относно повторното използване на съответния вид масово разпространен отпадък;

· Контрол върху спазването на забраните за изхвърляне в общия отпадъчен поток на опасни домакински отпадъци. 

Общинските власти могат да насърчат предотвратяването и намаляването на образуването на отпадъци чрез провеждане на мероприятия за повишаване на екологичното съзнание на населението.

Мероприятията следва да бъдат насочени към разясняване на ролята на купувачите в намаляване на образуването на отпадъци и предизвикване на промяна в поведението им по време на покупката на продукти. Цели се вземането на решението за покупка да се влияе не само от качествата и цената на продукта, но и от възможните вредни въздействия върху околната среда като се вземат под внимание следните фактори: 

· трайност на продукта, възможност за повторно използване и поправка; 

· материалите от които е направен – възобновими или невъзобновими;

· съдържа ли излишни опаковки.


Специфичен инструмент за насърчаване на предотвратяването на образуването на отпадъци са еко-маркировките на продуктите.


Мерки за предотвратяване на образуването на отпадъци  

В Приложение №4 към чл. 50, ал. 3, т. 2 на ЗУО са изброени 16 примерни мерки за ПО, обособени в три групи:

· мерки, които могат да засегнат рамковите условия, свързани с образуването на отпадъци;

· мерки, които могат да засегнат фазата на проектиране, производство и разпространение;

· мерки, които могат да засегнат фазата на потребление и употреба.


Анализът на приложимостта на примерните мерки показва, че относими към компетенциите на местните власти и подходящи за прилагане в община Генерал Тошево са посочените по-долу мерки от Приложение № 4. За всяка мярка са представени нейната същност, досегашно прилагане и планирани действия в настоящата подпрограма по всяка мярка.
Мярка: Използване на мерки за планиране или други икономически инструменти за насърчаване на ефикасното използване на ресурсите 

Съдържанието на тази мярка може да се раздели на две групи дейности:

· Разработване на общински програми за предотвратяване образуването на отпадъци - съгласно българското законодателство,  кметът на общината разработва Програма за управление на отпадъците и Подпрограма за предотвратяване образуването на отпадъци, която е част от нея. Кметовете на няколко общини, ако те са включени в регионално сдружение, могат да разработят и Програма за съответния регион. 

· Прилагане на икономически мерки
Компостирането е най-практичният и удобен начин да се третират органичните отпадъци в райони с еднофамилни къщи. Компостирането, което е собствения начин на природата за рециклиране, представлява контролирано разграждане на органични материали като листа, клонки, окосена трева и растителни хранителни отпадъци. Компостът е продукт за подобряване на почвата, който е резултат от правилното компостиране. Компостирането може да бъде по-лесно и по-евтино, отколкото поставянето на тези отпадъци в чували, или транспортирането им до претоварни станции или до контейнерите на централизираната система за събиране на отпадъци. Компостът също така подобрява почвата и отглежданите на нея растения. В селата обикновено има градини, ливади, дървета, храсти, или дори саксии за засаждане на растения и домашно приготвеният компост е много полезен. Всички органични отпадъци могат да се компостират. От всички „зелени“ отпадъци - отпадъци от дворове, като паднали листа, окосена трева, плевели и останки от градински растения, също и хранителни отпадъци, може да се получи отличен компост. Дървесните отпадъци от дворове могат да бъдат насечени и нарязани до размера на дърва за горене в печка или камина или да бъдат раздробени чрез шредер до дървесни стърготини или малки парченца. Когато се поставят около засадени растения или за настилка на пътеки, те накрая ще бъдат биоразградени и ще се превърнат в компост. Компостирането може да се практикува в повечето дворове в изработени в домашни условия или фабрично произведени съдове за компостиране или просто на открити купове (в някои населени места има изискване за затворени съдове). Фирми, училища и други предприятия може също лесно да компостират отпадъците си. Изработените в домашни условия съдове могат да бъдат направени от дървесни отпадъци, тел, снегозадържащи съоръжения или дори стари кофи за боклук (с дупки, пробити в страни и отдолу). Фабрично произведените съдове включват такива със система за обръщане, рамки, конусообразни и съдове с голям обем.

В изготвените сценарии е включено населението, което прилага домашно компостиране. Броят на необходимите компостери е определен при допускане, че един компостер обслужва едно домакинство в съответния регион. Средното количество компостирани биотпадъци от един компостер е от 150 кг/г. 


С въвеждането на допълнителни плащания (екотакси, данъци, концесионни възнаграждения и пр.) за ползване на природни ресурси се цели намаляване на количеството на използваните ресурси в производството и по този начин и намаляване на количеството на отпадъците, които биха възникнали.


Въпреки, че вече са разработвани и приети различни програми, както в областта на  околната среда като цяло, така и специално в областта на управление на отпадъците, не са предвиждани конкретни взаимообвързани мерки за предотвратяване на отпадъците. Настоящата подпрограма е първата такава програма и в нея за първи път се предвиждат конкретни мерки за предотвратяване на образуването на отпадъци в общината. Сама по себе си изготвената програма е мярка за планиране на ефективното използване на ресурсите. Въвеждането на „електронна община”, освен преките положителни ефекти за гражданите и бизнеса, има съществен принос към политиката за ПО и ефективно използване на ресурсите. Реализирането на мерки в това направление ще доведе до намаляване на употребата на офис хартия и консумативи, което е равнозначно на предотвратени тонове отпадъци в общината. Подобряването на обслужването на граждани в периода на програмата ще се фокусира и върху разширяване на предлаганите електронни услуги и тяхното популяризиране сред гражданите и фирмите. 


Наред с това, общината може да насърчава екологосъобразно поведение на гражданите и юридическите лица, чрез подходящи икономически стимули. Например въвеждане на по- ниски ставки на годишния патентен данък по ЗМДТ за еднолични търговци и предприемачи, чиято дейност води до повторна употреба на дадени продукти  (услуги за ремонт на дрехи, обувки, мебели, велосипеди, електрическо и електронно оборудване). 


Тъй като трудно може да се измери точният ефект на количественото и качественото предотвратяване на отпадъци, постигнато в резултат на прилагането на тази мярка, подходящ индикатор за нейния успех може да бъдат стойностни показатели като например: брой разработени програми за ПО, брой изпълнени мерки от общинската програма за ПО, брой и/или стойност на въведените допълнителни екоплащания или икономически стимули, брой семейства въвели компостиране на място.

Мярка: Използване на разяснителни кампании и предоставяне на информация, насочена към широката общественост като цяло или към специфични групи от потребители


Тази мярка може условно да бъде разделена на информационни кампании и на мероприятия за обучение. Популяризирането на различни практически действия, водещи до предотвратяване на отпадъци, може да се извършва чрез съответни кампании в средствата за масова информация, рекламни брошури и пр. Целта на тези кампании е потребителят да е в състояние да взема информирано решение, относно предотвратяване на отпадъци при пазаруване или при извършване на ежедневните дейности в домакинството с оглед ПО и намаляване на тяхното количество. 


Съществуват много добри примери за проведени информационни кампании относно ПО от местните власти. Например, за намаляване на количеството отпадъчна хартия, образувано от разпространението на рекламни материали в това число и на безплатни вестници, в редица европейски страни съществува практика за поставяне на стикери „против нежелана поща” на разположение на всеки, който желае да участва. От друга страна растящото място на информационните и комуникационни технологии в дома отваря пътя за нови подходи, позволяващи „всички хартии” да бъдат избегнати, като се дава приоритет на електронния носител, независимо дали става въпрос за битови сметки или за друга информация, предоставена на хартиен носител. Организирането на обучение на преподаватели може да бъде засилено, като съвместно с Министерството на образованието и науката се намери и подходящ начин (например в часовете на класния ръководител) за включване на преподаването на придобитите знания в учебната програма. 


Основният резултат на тази мярка е повишаване на общественото съзнание. Специална целева група ще са децата и учениците в детските и учебни заведения, които много бързо се приобщават към „зелените” идеи. Информационните кампании ще се фокусират приоритетно към намаляването на образуването на отпадъци от опаковки от хартия, картон, стъкло и пластмаса и биоразградими отпадъци. 


Индикатори: Брой проведени информационни кампании и обучения.
ПЛАН ЗА ДЕЙСТВИЕ

ПОДПРОГРАМА ЗА ПРЕДОТВРАТЯВАНЕ НА ОБРАЗУВАНЕТО НА ОТПАДЪЦИ
	Стратегическа цел: 1
	Намаляване на вредното въздействие на отпадъците чрез предотвратяване на образуването им и насърчаване на повторното им използване

	Оперативна/и цел/и:
	Предотвратяване и намаляване на образуването на отпадъци

	Текущи индикатори
	Количество образувани битови отпадъци в тон за година - 5580 тона за 2019 година;

Норма на натрупване на битови отпадъци в община Генерал Тошево през 2019 г. – 418 кг/ж/год.

	Целеви индикатори
	Количество образувани битови отпадъци в тон за година – 5150 тона за година;

Норма на натрупване на битови отпадъци в община Генерал Тошево през 2028 г. – 393 кг/ж/год.


	Мярка
	Дейности

/мерки/
	Бюджет

(лева)
	Източници на финансиране
	Срок за реализация
	Очаквани резултати
	Индикатори за изпълнение
	Отговорни институции

	
	
	
	
	
	
	Текущи
	Целеви
	Водеща 
	Партньор

	1. Използване на мерки за планиране или други икономически инструменти за насърчаване на ефикасното използване на ресурсите 

	1.1. Разработване на Програма  за управление на отпадъците  с включени цели и мерки за предотвратяване образуването на отпадъци /ПОО/
	3000
	Отчисления по чл.64 от ЗУО, Общински бюджет
	2020
	Одобрена от Общински  съвет Програма за управление на отпадъците на община 
	Подготовка и съгласуване на  1 брой Програма  за управление на отпадъците с включени мерки за ПОО
	Разработена и приета 1 брой Програма за управление на отпадъците с включени мерки за ПОО
	Община


	Обществеността и всички заинтересовани страни, които участват в консултациите при разработването на програмата

	
	1.2. Извършване на актуален Морфологичен анализ на смесените битови отпадъци към 2024 г.
	10000
	Отчисления по чл.64 от ЗУО,

Общински бюджет,

ПУДООС, ОПОС 2021-2027 г.
	2024
	Изготвен актуален Морфологичен анализ на смесените битови отпадъци към 2024 г.
	-
	Изготвен 1 брой Морфологичен анализ на смесените битови отпадъци към 2024 г.
	Община
	РСУО

	
	1.3. Извършване на мониторинг за изпълнение на мерките за ПОО заложени в програмата, включително недопускане образуването на локални замърсявания
	-
	-
	2021-2028
	Намаляване на вредното въздействие на отпадъците
	Ежегодно - брой изпълнени/ в процес на изпълнение мерки
	Брой изпълнени мерки, включени в ППОО до края на 2028 г. 
	Община

	-

	
	1.4. Пилотно въвеждане на намален размер на такса „Битови отпадъци” за домакинствата, които прилагат домашно компостиране и прилагат разделно събиране и предаване
	-
	-
	2021-2028
	Осигурен данъчен стимул за домакинствата
	Промени в размера на такса „Битови отпадъци” към Наредба за реда за определяне и събиране на местните такси  
	Брой домакинства получили данъчен стимул за такса „Битови отпадъци” за домашно компостиране и разделно събиране на отпадъци
	Общински съвет 
	Община

	
	1.5. Съставяне на регистър на производствените фирми в общината и създаване на база данни за отделяните производствени отпадъци от тях
	- 
	-
	2021-2028
	Осигуряване на актуална база данни 
	Брой обхванати производствени фирми
	Създаден 1 брой регистър на генераторите на производствени отпадъци в общината и техните генератори       
	Община
	Фирми и предприятия

	2. Използване на разяснителни кампании и предоставяне на информация, насочена към широката общественост като цяло или към специфични групи от потребители


	2.1. Провеждане на кампании за разясняване и предоставяне на информация за политиките по ПОО
	3500
	Общински бюджет

ПУДООС и др.
	2021-2028
	Гражданите и фирмите са запознати с ползите от ПОО
	Брой реализирани дейности от годишния план за действие
	До 2028 г. проведени минимум 8 информационни кампании
	Община
	РСУО, 

АСЕКОБ и други Общини



7.2. Подпрограма за предотвратяване образуването на хранителни отпадъци

Програмата за устойчиво развитие до 2030 г., приета от Общото събрание на Организацията на обединените нации на 25 септември 2015 г., поставя цел за намаляване наполовина на хранителните отпадъци на глава от населението в световен мащаб при търговията на дребно и потребителите, както и за намаляване на загубите на храни по веригите на производство и доставки до 2030 г. Тези мерки следва да са насочени към предотвратяването и намаляването на хранителните отпадъци в първичното производство, преработването и промишленото производство, при търговията на дребно и разпространението по друг начин на храни, в ресторантите и заведенията за хранене, както и в домакинствата. 

Проучване на ЕК на данни от страните членки на ЕС показва, че около 20% от общо произведените храни се превръщат в отпадъци. 

Предвид поставените цели на глобално ниво и значителното разхищение на храни в европейските страни, в Директива 2018/851 от 2018 г. за изменение на Рамковата директива за отпадъците от 2008 г., се призовава държавите от ЕС да намалят хранителните отпадъци на всеки етап от веригата на доставки на храни, да наблюдават нивата на хранителните отпадъци и да докладват за постигнатия напредък с цел постигане на целта за намаляване на хранителните отпадъци на територията на целия ЕС с 30% до 2025 г. и с 50 % до 2030 г. 
Независимо, че посочените количествени цели не са задължителни, като се вземат предвид екологичните, социалните и икономическите ползи от предотвратяването на хранителните отпадъци, се изисква държавите членки да въведат в своите програми за предотвратяване на отпадъците конкретни мерки за предотвратяване на хранителните отпадъци, включително информационни и образователни кампании, които показват начините за предотвратяване на хранителните отпадъци. Освен това държавите членки трябва да измерват напредъка в намаляването на хранителните отпадъци. За предотвратяване на хранителните отпадъци държавите членки следва да предвидят стимули за събиране на непродадените хранителни продукти на всички етапи от веригата на доставка на храни, както и за тяхното безопасно преразпределяне, включително на благотворителни организации. С цел намаляване на хранителните отпадъци от особено значение е  да се повиши информираността на потребителите относно значението на датата на трайност („годно до“ и „най-добър до“).

През 2017 г., Комисията подготви Насоки на ЕС за улесняване даряването на храни. В тези насоки са определени ролите и задълженията на участниците при преразпределянето на храни; дейности на организациите за преразпределяне и благотворителност; сортиране на хранителни излишъци за преразпределяне; възможност за проследяване; определяне на основната и юридическата отговорност при възникване на проблеми с безопасността на храните; последици за преразпределянето на хранителни излишъци, изисквания за информация за предварително опаковани храни и пр. 

Създадената Платформа на ЕС относно загубите и разхищението на храни разработи и в края на 2019 г. издаде „Препоръки за действие за предотвратяване на разхищението на храни“. Препоръките са ориентирани към бъдещето и включват набор от хоризонтални или „междусекторни“ препоръки, които са общи за различните етапи на веригата на стойността на храните, често включват множество участници и са необходими за постигане на глобалните цели по отношение на загубите и разхищението на храни. Някои от тях са насочени към специфични горещи точки, като разхищение на храни на равнище потребители, което изисква допълнително разглеждане, проучване и целенасочени действия от страна на всички заинтересовани страни. Препоръките са отправени както към публични, така и към частни организации, като предлагат подходящи действия за конкретни участници и, което е важно, призовават за сътрудничество между различните заинтересовани участници. Въпреки че препоръките не са изчерпателен списък на всичко, което може и трябва да се направи, за да се предотвратят загубите и разхищението на храни, те предоставят важна насока за всички участници, включително самите граждани на ЕС.

На национално ниво в България темата за хранителните отпадъци е отразена в следните стратегически и нормативни документи: 

· Национален план за управление на отпадъците 2021-2028 г. , който включва мерки както за третиране на хранителни отпадъци, така и мерки за предотвратяване на тяхното образуване, напр. мярка към общинските администрации за включване в общинските програми по управление на отпадъците на конкретни мерки за предотвратяване на образуването на отпадъци (в т.ч. и хранителни отпадъци). 

· Национален стратегически план за поетапно намаляване на количествата на биоразградимите отпадъци, предназначени за депониране 2010-2020 г., който  предвижда мерки, насочени към намаляване на депонираните биоразградими, в т.ч. хранителни отпадъци и конкретно за предотвратяване образуването на хранителни отпадъци, като например домашното компостиране.

· Закон за храните. Глава шеста "в" от закона определя дейностите по хранителното банкиране, изискванията към производители и търговци на храни към начина на маркиране на храни, предназначени за даряване, както и изисквания за наличие на система за отчетност на операторите на хранителни банки. 

Законът за управление на отпадъците не включва определение за „хранителни отпадъци“, а хранителните отпадъци са включени в определението за „биоотпадъци“. Съгласно това определение хранителните отпадъци обхващат: „хранителни и кухненски отпадъци от домакинствата, ресторантите, заведенията за обществено хранене и търговските обекти, както и подобни отпадъци от предприятията на хранително-вкусовата промишленост.“ 
Директива ЕС 2018/851 дава следното определение: „хранителни отпадъци“ са всички храни, които са се превърнали в отпадъци“ и препраща към определението за „храни“в член 2 от Регламент (ЕО) № 178/2002 на Европейския парламент и на Съвета: „По смисъла на настоящия регламент „храни“ (или „хранителни продукти“) означава всяко вещество или продукт, независимо дали е преработен или не, частично преработен или непреработен, който е предназначен за или основателно се очаква да бъде приеман от хора. Понятието „храни“ включва напитки, дъвки и всякакви вещества, включително вода, които са умишлено вложени в храните по време на тяхното производство, приготовление или обработка. То включва водата след точката на съответствие, съгласно определението в член 6 от Директива 98/83/ЕО и без да се засягат изискванията на Директиви 80/778/ЕИО и 98/83/ЕО. 
Понятието „храни“ не включва:

а) фуражи

б) живи животни, освен ако не са подготвени за пускане на пазара за консумация от човека

в) растения преди прибиране на реколтата

г) медицински продукти по смисъла на Директиви 65/65/ЕИО (21) и 92/73/ЕИО (22) на Съвета

д) козметични средства по смисъла на Директива 76/768/ЕИО на Съвета (23)

е) тютюн и тютюневи изделия по смисъла на Директива 89/622/ЕИО на Съвета (24)

ж) наркотични или психотропни вещества по смисъла на Единната конвенция на Обединените нации за наркотичните вещества от 1961 г. и Конвенцията на Обединените нации за психотропните вещества от 1971 г.

з) остатъчни вещества и замърсители.“

Законът за изменение и допълнение на ЗУО привежда в съответствие определението за хранителни отпадъци в съответствие с Директива 2018/851.

В България (както и в останалите страни-членки) все още не са налични прецизни данни относно генерирането на хранителни отпадъци по сектори, съгласно общоевропейската методика, приета през 2019 г. Въпреки това на основата на данни от ИАОС и предвид Наредба № 2 за класификация на отпадъците са направени оценки за количествата на хранителните отпадъци в страната. 
В изпълнение на глобалните цели и европейските политики по отношение разхищението на храни МЗХГ е започнало разработването на всеобхватна Национална програма за предотвратяване и намаляване на загубата на храни, която ще включи мерки за загубата и разхищението на храни от „фермата“ до „трапезата“. 

Домакинствата са основният източник на образуване на хранителни отпадъци и в страната и в ЕС, следвани от сектора на преработка и производство на храни.
Съгласно Доклада от извършения четирисезонен морфологичен анализ на отпадъците, на територията на община Генерал Тошево се образуват около 710 тона хранителни отпадъци на година, което представлява 12% от общото количество генерирани смесени битови отпадъци. Нормата на образуване на хранителни отпадъци на човек от населението в общината е около 48 кг/чов./год., което е под изчислените средни норми за България и ЕС. Причината е в спецификата на населените места, битовите и хранителни навици на населението в община Генерал Тошево и факта, че голяма част от хранителните отпадъци в селата се използват за храна на домашните животни.
Независимо от това са необходими целенасочени политики и мерки за предотвратяване и намаляване на хранителните отпадъци.

Основната цел на тази подпрограма е намаляване на количеството на образуваните хранителни отпадъци.

В Подпрограмата за предотвратяване образуването на хранителните отпадъци са предвидени основно меки мерки. В преобладаващата си част те имат информационно-образователен и административно-регулаторен характер. Мерките са насочени към различни целеви групи, в т.ч. публични институции, домакинства и бизнес. 

Изпълнението на мерките ще допринесе за:

· подобряване на качеството на информацията и проследяването по отношение на количествата образувани, повторно използвани, рециклирани и оползотворени хранителни отпадъци;

· повишаване на осведомеността на обществото за проблема със загуба и разхищението на храни;

· повишаване на информираността на различни целеви групи (общини, НПО, бизнес, домакинства и др.) по отношение предотвратяване образуването на хранителни отпадъци;

· стимулиране на даряването на храни.
Мярка: Прилагане на Националната програма за предотвратяване и намаляване на загубата на храни

Община Генерал Тошево може да предприеме допълнителни действия в следните направления:

· събиране на информация за количествата образувани хранителни отпадъци от бита, заведенията за обществено хранене и туристическия сектор;
· идентифициране на заинтересованите страни на територията на общината от всички етапи на хранителната верига;

· повишаване информираността на населението за предприетите мерки за намаляване количеството на хранителните отпадъци и др.
ПЛАН ЗА ДЕЙСТВИЕ

ПОДПРОГРАМА ЗА ПРЕДОТВРАТЯВАНЕ ОБРАЗУВАНЕТО НА ХРАНИТЕЛНИ ОТПАДЪЦИ
	Стратегическа цел: 1
	Намаляване на вредното въздействие на отпадъците чрез предотвратяване на образуването им и насърчаване на повторното им използване

	Оперативна/и цел/и:
	Предотвратяване и намаляване на образуването на отпадъци

	Текущи индикатори
	Количество образувани хранителни отпадъци в тон за година – 710 тона за 2020 година;

Норма на натрупване на хранителни отпадъци в община Генерал Тошево през 2020 г. – 56 кг/ж/год.

	Целеви индикатори
	Количество образувани хранителни отпадъци в тон за година – 656 тона за година;

Норма на натрупване на хранителни отпадъци в община Генерал Тошево през 2028 г. – 50 кг/ж/год.


	Мярка

/мерки/
	Бюджет

(лева)
	Източници на финансиране
	Срок за реализация
	Очаквани резултати
	Индикатори за изпълнение
	Отговорни институции

	
	
	
	
	
	
	Текущи
	Целеви
	Водеща 
	Партньор

	1. Прилагане на Националната програма за предотвратяване и намаляване на загубата на храни


	1.1. Изпълнение на мерките за предотвратяване образуването на хранителни отпадъци 
	-
	-
	2021-2028
	Създадени предпоставки за предотвратяване образуването на хранителни отпадъци 
	Ежегодно - брой изпълнени/ в процес на изпълнение мерки
	Брой изпълнени мерки за предотвратяване образуването на хранителни отпадъци до края на 2028 г. 
	Община
	-

	
	1.2. Изготвяне и прилагане на планове за предотвратяване образуването на хранителни отпадъци в общински структури, звена и предприятия, вкл. общински пазари и др. 
	10000
	Общински бюджет
	2023
	Предотвратени битови отпадъци от общински звена като пример за останалите организации в общините
	Подготовка и съгласуване на  Планове за ПОО в общински социални, здравни, образователни и други общински звена и предприятия
	Разработени и приети Планове за ПОО в общински социални, здравни, образователни и други общински звена и предприятия
	Община
	Общински структури, звена и предприятия

	
	1.3. Изпълнение на демонстрационни проекти  за предотвратяване на хранителните отпадъци
	700
	ПООС
	2021-2028
	Намаляване образуването на хранителни отпадъците от бита, ресторантьорство и туризъм, и реализирани и разпространени добри практики
	Брой подадени проекти за ПО на хранителни отпадъци
	Брой изпълнени до края на 2028 г. проекти за ПО на хранителни отпадъци 
	Община
	-

	
	1.4. Разяснителни кампании и предоставяне на информация за ПО на хранителни отпадъци, в т.ч.  относно значението на "Най-добър до" и "Годен до" на търговските хранителни продукти
	2000
	Общински бюджет
	2021-2028
	Създадени предпоставки за предотвратяване образуването на хранителни отпадъци
	Ежегодно - брой разяснителни кампании и брой участници
	Брой разяснителни кампании и брой участници до края на 2028 г. 
	Община
	РИОСВ

	
	1.5. Прилагане в пълен обхват на възможностите за  даряването на храни, с оглед преодоляване на бариерите и популяризиране  даряването на храни 
	-
	-
	2021-2028
	Увеличаване даряването на храни преди изтичането на срока на годност и намаляване на хранителните отпадъци
	Ежегодно –

Брой организирни кампании/акции за даряване на храни

Количество дарени храни
	Общ 

Брой организирни кампании/акции за даряване на храни

Количество дарени храни към края на 2028 г.
	Община
	Домакинства, Търговски обекти, Производители на храни и др.


7.3. Подпрограма за достигане на целите за подготовка за повторна употреба и за рециклиране на битовите и биоразградимите отпадъци 
В йерархията за управление на отпадъците подготовката за повторна употреба се нарежда на второ място след предотвратяване на образуването им. Целта на тази подредба е именно максималното използване на отпадъците в колкото се може повече направления. На следващо място е рециклирането, което цели превръщането на отпадъците в други суровини и материали, но разликата с подготовката за повторна употреба е, че тук за извършването на дейността е необходимо използване на много повече суровини. Следва оползотворяването, което цели използването на отпадъците за превръщане в енергия, биогорива и др. 

Съгласно нормативната уредба, отделянето на рециклируеми и оползотворими отпадъци от потока битови отпадъци се осъществява посредством сътрудничество с организациите по оползотворяване на отпадъци от опаковки и чрез извършване на дейности по предварително третиране на отпадъците, преди тяхното депониране. 

Увеличаването на количествата рециклирани и оползотворени отпадъци води до минимизиране на количествата на рециклируемите отпадъци в общия поток на отпадъците, постъпващи на депо. 

Формулирането на количествени цели за рециклиране и оползотворяване, засягащи определени приоритетни потоци отпадъци е практическа мярка за налагане на рециклирането/оползотворяването.

Целите за рециклиране на битовите отпадъци, които страната си е поставила да постигне поетапно до 2035 г., са както следва:

до 1 януари 2020 - най-малко 50 на сто от общото им тегло

до 1 януари 2025 - най-малко 55 на сто от общото им тегло

до 1 януари 2030 - най-малко 60 на сто от общото им тегло

до 1 януари 2035 - най-малко 65 на сто от общото им тегло

Голяма част от битовите отпадъци от домакинствата и други организации са биоразградими отпадъци. Ето защо българското законодателство въведе конкретни количествени цели за разделно събиране, рециклиране и оползотворяване на битови биоотпадъци, както и цели за отклоняване на битови биоразградими отпадъци от депата. 

Съгласно §1, т.2 от ДР на ЗУО „Биоотпадъци“ са биоразградими отпадъци от парковете и градините, хранителни и кухненски отпадъци от домакинствата, ресторантите, заведенията за обществено хранене и търговските обекти, както и подобни отпадъци от предприятията на хранително-вкусовата промишленост. 

Съгласно §1, т.3 от ДР на ЗУО „Биоразградими отпадъци“ са всички отпадъци, които имат способността да се разграждат анаеробно или аеробно, като хранителни и растителни отпадъци, хартия, картон и други. 

Член 8, ал. 1 от Наредба за разделно събиране на биоотпадъци и третиране на биоразградимите отпадъци, Приета с ПМС № 20 от 25.01.2017 г., Обн. ДВ. бр.11 от 31 Януари 2017 г. задължава кметовете на общини във всеки от регионите за управление на отпадъци по чл. 49, ал.9 от ЗУО да постигат следните регионални цели за разделно събиране и оползотворяване на битови биоотпадъци: 

1. до 31 декември 2016 г. - не по-малко от 25 на сто от количеството на битовите биоотпадъци, образувани в региона през 2014 г.; 

2. до 31 декември 2020 г. - не по-малко от 50 на сто от количеството на битовите биоотпадъци, образувани в региона през 2014 г.; 

3. до 31 декември 2025 г. - не по-малко от 70 на сто от количеството на битовите биоотпадъци, образувани в региона през 2014 г.

Изпълнението на целите за разделно събиране и оползотворяване на битови биотпадъци се осигурява чрез прилагане на домашно компостиране и разделно събиране.

Разделно събиране и оползотворяване на битови биоотпадъци 
При изготвяне на предвижданията за разделно събиране на битови био-отпадъци са възприети допусканията, определени в Модел и поетапен план за действие за управление на биоотпадъците в България, разработен в рамките на проект „Разработване на нормативна уредба за управление на биоотпадъците и създаване на система за осигуряване качеството на компоста и Национална организация за осигуряване на качеството на компоста”. Направените допускания по отношение на фракциите „хранителни отпадъци” и „растителни отпадъци”.

Прието бе, че системата за разделно събиране на битови био-отпадъци ще бъде въведена до 2019 г. и участието на населението в разделното събиране ще е съобразено с изграждането на съответните инсталации. Тази цел не беше постигната и предстои изграждане на регионални и общински компостиращи инсталации през периода до 2028 г. От системата за разделно събиране са изключени домакинствата, които прилагат домашно компостиране.

Целите за подготовка за повторна употреба и за рециклиране на битовите отпадъци в т.ч. за биоотпадъците се изпълняват от общините самостоятелно или заедно с други общини, в зависимост от решението на Общото събрание на РСУО и наличната инфраструктура за третиране на отпадъците в общината и региона. 
Важна предпоставка за постигане на целите за намаляване количествата на депонираните отпадъци и увеличаване на количествата на рециклираните и оползотворени отпадъци са и част от действията, предприети през последните години в това направление, а именно:

· ясно определената отговорност на общините за управление на битовите отпадъци, включително поставените цели за рециклиране

· определянето на задължителни количествени цели за подготовка за повторна употреба и рециклиране на отпадъчни материали, включващи най-малко хартия и картон, метал, пластмаса и стъкло

· въведеното законово изискване към административните, стопанските, образователните, търговските и други подобни обекти, които генерират битови отпадъци, да събират разделно отпадъците от хартия и картон, пластмаса, стъкло и метал и да сключват договори за предаването им на оторизирани за такава дейност фирми и организации

· въвеждането на икономически инструменти, стимулиращи общините да подобрят показателите за рециклиране и оползотворяване на битовите отпадъци (отчисления за депониране на всеки тон битови отпадъци), като тези от тях, които изпълнят посочените цели за рециклиране на битовите отпадъци се освобождават от 50% от дължимите отчисления за депониране

· друг икономически стимул по отношение на осигуряване от общините на площадки за предаване на разделно събрани отпадъци от гражданите и фирми е освобождаването на общините от допълнително заплащане с 15% завишение на дължимите отчисления за депониране, за общини, които не изпълнят задължението си за осигуряване на посочената инфраструктура

· нормативно осигурената възможност общините да използват натрупаните суми от заплатените от тях отчисления за депониране за финансиране на инвестиционни разходи за рециклиране и друго оползотворяване на битовите отпадъци.

Приемането и прилагането на Национален стратегически план за поетапно намаляване на количествата на биоразградимите отпадъци, предназначени за депониране 2010-2020 г., изигра съществена роля за прилагане на нов подход към биоразградимите отпадъци, увеличаване на количествата на рециклираните  биоразградими отпадъци чрез създаване и постепенно разширяване на системите за разделно събиране и изграждане на инфраструктура за рециклиране на зелени, а в последните години  - и за рециклиране на хранителни отпадъци, които до приемането на Плана почти изцяло се депонираха. Планът анализира и адресира и мерки за намаляване на депонирането на други потоци биоразградими отпадъци – основно  хартия и картон, като количествата депонирани отпадъци от този вид също се намалиха чрез развитие на системите за разделно събиране и инфраструктурата за рециклиране и особено на отпадъците от опаковки от хартия и картон.  

В Подпрограмата за достигане на целите за подготовка за повторна употреба и за рециклиране на битовите отпадъци са предвидени мерки, които условно могат да бъдат класифицирани като инвестиционни мерки и неинвестиционни (меки) мерки.

Инвестиционните мерки са насочени основно към реализация на проекти за изграждане на инсталации за предварително третиране на битови отпадъци, инсталации за рециклиране, инсталации за компостиране, създаване на центрове за подготовка за повторна употреба и др. 

„Меките” мерки са насочени към осъществяването на различни тематични проверки, провеждане на информационни и разяснителни кампании и обучения, различни нормативни промени и др. 

В резултат от изпълнението на мерките от тази подпрограма е необходимо до 2030 г. минимум 55% от общото тегло на битовите отпадъци, образувани на територията на община Генерал Тошево да бъдат подготвени за повторна употреба и рециклиране.

Въвеждането на разделно събиране, при източника на генериране на отпадъци, ще доведе до увеличаване количествата на събираните фракции. Прилагането на схеми за разделно събиране от една страна ще бъде организирано на база на принципа „отговорност на производителите”, като задължение на производителите и вносителите на стоки, след крайната употреба, на които се образуват масово разпространени отпадъци, и плащащи продуктови такси на фирми по оползотворяване. От друга страна стои като задължение на общините да организират системи за разделно събиране на различините потоци отпадъци.

Приоритет ще има въвеждането на схеми за разделно събиране и рециклиране за следните групи отпадъци: 

·  отпадъци от опаковки и други битови отпадъци, подходящи за рециклиране (отпадъци 

от хартии и картони, пластмаси, метали и др.); 

·  отпадъци от офиси, административни сгради и учреждения; 

·  биоразградими отпадъци от домакинствата, заведенията за обществено хранене и от поддръжка на обществени зелени площи; 

·  едрогабаритни отпадъци; 

·  отпадъци от строителство и разрушаване на сгради; 

·  негодни за употреба автомобилни гуми; 

·  излезли от употреба моторни превозни средства; 

·  масово разпространени опасни отпадъци, като отработени масла и отпадъчни 

нефтопродукти, негодни за употреба батерии и акумулатори, луминесцентни лампи и др. 

Изпълнението на целите за рециклиране ще бъде осъществено чрез: 

· Количества, събрани от системите за разделно събиране с контейнери, поставени от организациите за оползотворяване на отпадъци от опаковки и общините; 

· Количества разделно събрани отпадъци от пунктове за вторични суровини и търговски обекти; 

· Отпадъци, отделени в инсталации за сепариране на смесени битови отпадъци;

· Количества разделно събрани и компостирани зелени и биоразградими отпадъци в домашни, общински и регионални инсталации и др. 

Относителният дял на „биоразградимите отпадъци“
 за община Генерал Тошево е значителен – 44,09%, в това число - хранителни – 11,7%, градински – 25,13%, дървесни отпадъци – 1,30%, хартия – 3,18% и картон – 2.78%. Според извършения морфологичен анализ през 2019 г. в община Генерал Тошево разделно събраните биоразградими отпадъци са 428,14 тона или 16% от биоотпадъците. По този показател общината е далече от целевата стойност от 50 на сто за 2020 г. 

Към 2020 г. общото количество на генерираните биоразградими отпадъци в община Генерал Тошево е 444 тона разделно събрани и 1470 тона отсортирани от смесения битов отпадък или 37% от общото количество битови отпадъци. Това налага предприемане на спешни мерки за тяхното разделно събиране, компостиране и оползотворяване.

Съгласно целите на национално ниво за ограничаване на количествата депонирани биоразградими отпадъци до 2020 г. допустимите минимални стандарти на този вид отпадък за жител на година са 109 кг/ж./г. Според данните от извършения през 2019 г. морфологичен анализ на отпадъците в община Генерал Тошево са депонирани 209,64 кг/ж./г. биоразградими отпадъци. Следователно стойностите са значително над допустимите минимални стандарти.

В тази връзка Община Генерал Тошево следва да предприеме допълнителни действия в следните направления:

· Оптимизиране на системата за разделно събиране на отпадъци от опаковки и редовно спазване графика за извозването им при строг контрол на разделно събрания отпадък; 
· Въвеждане на системи за разделно събиране и оползотворяване на биоразградимите отпадъци, чрез изграждане и въвеждане в експлоатация на общинска компостираща инсталация и въвеждане на домашно компостиране;
· Предоставяне на информация за количествата разделно събрани и предадени за рециклиране  битови отпадъци от всички юридически лица на територията на общината;

· Мерки, свързани с осъществяване на контрол за изпълнение на изискванията за разделно събиране и предаване на рециклируемите битови и биоразградими отпадъци;

· Въвеждане на стимули за гражданите и юридическите лица за активно участие в организираните от общината системи за разделно събиране на битовите и биоразградими отпадъци.


Пряко отношение към постигане на набелязаните цели на настоящата подпрограма са мерките от другите подпрограми, свързани със:

· осъществяване на информационните кампании за насърчаване на населението да събира разделно отпадъците и за активно предоставяне на информация за битовите отпадъци;

· продължаване прилагането на икономически инструменти, които чрез стимули и санкции да доведат до постигане на набелязаните цели /отчисленията за депониране, редукция на такса „битови отпадъци“ за участващите в системите за разделно събиране/; 

· включването в общинската наредба на специални разпоредби и изисквания за разделно събиране, рециклиране и оползотворяване на битовите, в т.ч. на биоотпадъците;

· периодично извършване от общината на проучвания за морфологичния състав на битовите отпадъци;

· определяне на такса „битови отпадъци“, възможно най-пряко, свързано с количествата изхвърлени отпадъци;

· обучение и подобряване административния капацитет за управление на отпадъците на общинско ниво;

· внедряване на електронна информационна система за управление на отпадъците в общината, чрез която ще се събират данни за битовите отпадъци, вкл. модул за разделно събраните и предадени за рециклиране и оползотворяване, за проследяване на степента на постигане на целите  и вземане на съответните управленски решения;

· обучителни програми за поддържане и подобряване капацитета на администрацията и контролиращите служители на общината;

· участие в Общите събрания на РСУО, обвързани с вземане на решения за подхода за изпълнение на целите на общините в РСУО и решения по други въпроси.

Реализацията на мерките от настоящата подпрограма гарантира поетапното намаляване на количествата депонирани биоразградими отпадъци и за насърчаване на разделното събиране на биоотпадъците с цел компостиране и анаеробно разграждане, както и за третиране на биоотпадъците по начин, който осигурява висока степен на защита на околната среда. 


Осъществяването на програмата има значителен принос за изпълнение и на целите за намаляване на парниковите газове в съответствие с Интегрирания план в областта на енергетиката и климата в Република България 2021-2030 г., тъй като изпълнението на мерките за биоразградимите отпадъци са едновременно и мерки за намаляване и предотвратяване на емисиите на метан от депата за битови отпадъци. 

Като се вземат предвид тенденциите в страната по отношение на опаковките и отпадъците от опаковки, европейските политики относно кръговата икономика и ефективното използване на ресурсите, както и новоприетото европейско законодателство в разглежданата област е целесъобразно достиженията на създадената система за разделно събиране на отпадъците от опаковки, не само да  се запазят, но и да се надграждат и развиват в следващите години. Общините следва да фокусират вниманието си върху прилагащите и контролните механизми за спазване на изискванията от търговски обекти, производствени, стопански и административни сгради да събират разделно отпадъците си от опаковки и да ги предават на оторизирани за целта лица за последващо рециклиране и оползотворяване. Това ще доведе не само до екологични ползи (нараснали количества разделно събрани отпадъци от опаковки), но и до намаляване на разходите на общините за третиране на битовите отпадъци поради намалени количества битови отпадъци, извозването и третирането на които общините трябва да финансират.

Бизнесът за производство на пластмасови бутилки за еднократна употреба трябва да пренастрои производството си с оглед достигане на целите за влагане на рециклирана пластмаса при производството на пластмасови бутилки за еднократна употреба. Следва да се определи компетентният държавен орган за контрол спазването на това изискване, като на този орган се осигури обучение, методически ръководства за контрол и други необходими ресурси – човешки, финансови, технически и др.
ПЛАН ЗА ДЕЙСТВИЕ

ПОДПРОГРАМА за достигане на целите за подготовка за повторна употреба и за рециклиране на битовите и биоразградимиТЕ отпадъци 
	Стратегическа цел: 2
	Нарастване на количествата рециклирани и оползотворени отпадъци


	Оперативна/и цел/и:
	Подобряване на организацията по разделяне, временно съхранение, събиране, транспортиране, рециклиране и оползотворяване на отпадъците 

	Текущи индикатори
	2020 г. –  10% от общото тегло на битовите отпадъци са подготвени за повторна употреба и рециклиране

2020 г. – 37% от количеството на битовите биоотпадъци са разделно събрани и оползотворени

	Целеви индикатори
	2028 г. –  минимум 55% от общото тегло на битовите отпадъци са подготвени за повторна употреба и рециклиране
2028 г. –  минимум 50% от битовите биоотпадъци образувани в общината са разделно събрани и оползотворени


	Мярка
	Дейности

/мерки/
	Бюджет

(лева)
	Източници на финансиране
	Срок за реализация
	Очаквани резултати
	Индикатори за изпълнение
	Отговорни институции

	
	
	
	
	
	
	Текущи
	Целеви 
	Водеща 
	Партньор

	1. Достигане на целите за подготовка за повторна употреба и за рециклиране на битовите отпадъци 
	1.1. Прилагане на финансови стимули към граждани прилагащи разделно събиране на отпадъци и предаващи за рециклиране битови отпадъци.

	-
	-
	2021-2028
	Осигурен данъчен стимул за домакинствата
	Промени в размера на такса „Битови отпадъци” към Наредба за реда за определяне и събиране на местните такси  
	Брой домакинства получили данъчен стимул за такса „Битови отпадъци” за разделно събиране на отпадъци
	Общински съвет 
	Община

	
	1.2. Организиране на кампании за безвъзмездно предаване на разделно събрани едрогабаритни отпадъци от домакинствата и проучване на възможностите за създаване на общински център за едрогабаритни отпадъци и подготовка за повторната им употреба
	500
	ОПОС
	2021-2028
	Осигурена инфраструктура за предварително третиране на смесено събрани битови отпадъци 
	Брой изградени съоръжения за разделно събиране на отпадъци и подготовка за повторна употреба
	Изграден 1 брой Център за предаване на разделно събрани отпадъци и подготовка за повторна употреба
	Община
	Домакинства

	
	1.3. Ежегодно планиране и осъществяване на тематични проверки за изпълнение на изискванията за разделно събиране и изхвърляне на отпадъците в организираната от общината система за разделно събиране на отпадъците
	-
	-
	ежегодно
	Изготвен доклад до кмета за резултатите от осъществения контрол
	Брой извършени тематични проверки
	Брой извършени тематични проверки
	Еколози
	Община

	
	1.4.Ежегодно събиране и обработка на информация от ООп / фирми и др. юридически лица/ за количествата и видовете разделно събрани  и предадени за рециклиране отпадъци 
	-
	-
	ежегодно
	Общината да разполага с информация за количествата разделно събрани отпадъци на нейната територията 
	Количества разделно събрани отпадъци в кг/тон
	Количества разделно събрани отпадъци в кг/тон
	Еколози
	Организация по оползотворяване на отпадъци от опаковки

	
	1.5. Организиране на информационни кампании за ползите от разделно събиране на рециклируемите отпадъци
	2 000
	Общински бюджет, ООООп
	постоянен до 2028 г.
	Гражданите и фирмите са запознати с ползите от разделното събиране
	Брой реализирани дейности от годишния план за действие
	Проведени минимум 5 информационни кампании
	Община
	Медии

	
	1.6. Увеличаване размера на санкциите, заложени в общинските наредби при смесването на отпадъци и изхвърляне на рециклируеми и оползотворими отпадъци в контейнерите за битови отпадъци
	-
	-
	постоянен до 2028 г.
	Намаляване количеството на рециклируемите отпадъци в смесения битов отпадък
	Брой наложение санкции за нерегламентирано изхвърляне на отпадъци
	Брой наложение санкции за нерегламентирано изхвърляне на отпадъци
	Общински съвет
	Община

	2. Достигане на националните цели и изискванията за биоразградимите

отпадъци
	2.1. Включване в общинската наредба за управление на отпадъците на изисквания за разделно събиране на зелените отпадъци, след осигуряване на система за събирането им във всички населени места.
	-
	-
	2023-2028
	Достигнати нормативно определени изисквания за разделно събиране на зелените отпадъци
	Подготвени изменения в Наредбата за управление на отпадъците на територията на Община Генерал Тошево
	Приети изменения в Наредбата за управление на отпадъците на територията на Община Генерал Тошево
	Общински съвет
	Община

	
	2.2. Закупуване  на  компостери за домашно компостиране и реализиране на пилотни проекти по населени места с увеличаване броя на обхванатите домакинства 
	100 000


	ОПОС 

2021-2027
Отчисления по чл.64 от ЗУО

Общински бюджет
	2021-2028
	Закупени  компостери
	-
	Брой закупени компостери за фамилно компостиране;

Брой домакинства, обхванати в системата за фамилно компостиране.
	 Община

	Общини от РСУО 
УО на „ОПОС 2021-2027 г.“

	
	2.3. Закупуване  на  контейнери за разделно събиране на растителни и биоотпадъци и необходимата техника и/или прикачен инвентар за събиране, раздробяване и извозване на биотпадъци
	500 000
	ОПОС 

2021-2027
Отчисления по чл.64 от ЗУО

Общински бюджет
	2021-2028
	Закупени  контейнери, техника и инвентар
	-
	Брой закупени контейнери за зелени отпадъци;

Брой  закупена техника;

Брой населени места, в системата за разделно събиране на биоотпадъци
	 Община

	Общини от РСУО 



7.4. Подпрограма с мерки за прилагане на изискванията за строителни отпадъци и отпадъци разрушаване на сгради

Строителните отпадъци и отпадъците от разрушаване на сгради се характеризират с висок потенциал за рециклиране и повторна употреба, като някои от техните компоненти имат висока ресурсна стойност. Правилното управление на строителните отпадъци и отпадъците от разрушаване на сгради допринася за постигането на устойчивост и подобряване качеството на живот. Поради тази причина отпадъците от строителство и разрушаване са определени като ключов аспект в пакета за кръгова икономика, представен от ЕК през 2015 г. Според РДО до 2020 г. подготовката за повторна употреба, рециклиране и друго оползотворяване на материали от неопасни отпадъци от строителство и разрушаване следва да се увеличи най-малко до 70% от общото им тегло, като се изключват незамърсени почви, земни и скални маси от изкопи в естествено състояние. Целите не са променени с приетата Директива (ЕС) 2018/851 на Европейския парламент и на Съвета от 30 май 2018 година за изменение на Директива 2008/98/ЕО относно отпадъците. В националното законодателство заложената крайна цел за рециклиране и друго оползотворяване на материали от неопасни отпадъци от строителство и разрушаване до 1 януари 2020 г. от най-малко 70 на сто от общото тегло на отпадъците също не е променяна и се запазва и за периода на НПУО 2021-2028 г.   

Отпадъците от строителството и разрушаването във висока степен подлежат на рециклиране и повторна употреба. Така от проблем за околната среда, те могат да се превърнат в ценен ресурс. Това е основен подход в устойчивото управление на отпадъците, наложен от активната политика на ЕС в това направление. 

Наредбата за управление на строителните отпадъци и за влагане на рециклирани строителни материали, Обн. ДВ.. бр.98 от 8 Декември 2017 г., определя някои допълнителни изисквания за управлението на строителните отпадъци и за влагане на рециклирани строителни материали в строителството. Съгласно сроковете, определени в ЗУО в тази наредба се регламентират конкретни цели за оползотворяване на определени видове строителни отпадъци и етапите за тяхното изпълнение. С наредбата се регламентират: 

1. създаването на система за управление и контрол на дейностите по събиране, транспортиране и третиране на строителните отпадъци (СО);
2. изискванията за влагане на рециклирани строителни материали в строителството; 
3. изискванията за управление на СО в процеса на строителство и премахване на строежи. 

Целта на наредбата е: 
1. да се предотврати и ограничи замърсяването на въздуха, водите и почвите, както и да се ограничи рискът за човешкото здраве и околната среда в резултат на събирането, третирането и транспортирането на СО; 
2. да се насърчи рециклирането и оползотворяването на СО за постигане на целите по чл. 32 от Закона за управление на отпадъците (ЗУО).

Важна предпоставка за постигане на целите са част от действията, предприети на национално ниво до момента, а именно:
· разработен и одобрен Национален стратегически план за управление на отпадъците от строителство и разрушаване на територията на Република България 2011-2020 г.;

· одобрени са нормативни разпоредби в ЗУО и в Наредбата за управление на строителните отпадъци и за влагане на рециклирани строителни материали. В тях са разграничени ясно отговорностите на общинските, регионалните и централните институции.


Условията и редът за събиране, транспортиране, оползотворяване и обезвреждане на СО на територията на съответната община се определят с наредбата по чл. 22 ЗУО.

Община Генерал Тошево, както и другите общини в страната имат следните отговорности, произтичащи от ЗУО и Наредбата за управление на строителните отпадъци и за влагане на рециклирани строителни материали:

· Организиране на събирането, включително разделното, оползотворяването и обезвреждането на строителни отпадъци от ремонтна дейност, образувани от домакинствата;

· Когато общината е възложител на строителни дейности или на дейности по разрушаване на сгради, включително принудително премахване на строежи е длъжна:

· Да разработи План за управление на строителните отпадъци, като задължителна част от строителната документация за издаване на разрешение за строеж;

· Да изпълни реално Плана за управление на строителните отпадъци;

· Да влага в строежите определен процент материали от рециклирани строителни отпадъци или материално оползотворяване в обратни насипи; 

· Да осигури селективното разделяне и материално оползотворяване на определени видове отпадъци в минимални количества.


Анализите на строителните отпадъци и на инфраструктурата за строителните отпадъци ни показват, че община Генерал Тошево, както преобладаващата част от общините, а и фирмите в страната, обезвреждат строителните си отпадъци на регионалното депо. На територията на общината, все още няма инсталация за рециклиране на строителните отпадъци и подготовката им за повторна употреба. Съоръжение за обезвреждане на строителни отпадъци на регионалното депо. Необходимо е Общината да направи проучване за възможностите за рециклиране на строителните отпадъци  в териториално близки райони или изграждане на собствена инсталация, както и за оползотворяване на строителни отпадъци в обратни насипи, рекултивация на нарушени терени и стари депа и други подобни и информиране на гражданите и организациите, чрез публикации на интернет страницата си.
В Наредбата за управление и финансиране на дейностите по третиране на битови и строителни отпадъци на територията на община Генерал Тошево, подробно са описани дейностите по управление на строителните отпадъци.
В законодателството е регламентирано, че разходите за управление на отпадъците от строителство и разрушаване, следва да се поемат от притежателите на отпадъците. В тази връзка доставянето на отпадъците до съоръженията за третиране и заплащането на цената за приемането им е задължение на съответния притежател. В условията на общината е възможно приемането на отпадъци да става срещу заплащане на услуги по разполагане на контейнери на мястото на образуването и извозването им до площадки за временно съхранение или директно до съоръжения. Размерът на заплащането ще зависи от транспортните разстояния и ще бъде по-висок за малките населени места. Следователно необходимо е да бъдат предприети мерки за предотвратяване възникването на нерегламентирани сметища. Препоръчва се тези мерки да са насочени към предотвратяване на тези практики във възможно най-ранен етап, например чрез изискване на договор за предаване на отпадъци преди издаване на разрешението за строеж или с плана за управление на отпадъците при разрушаване на сгради. 


В подпрограмата за достигане на целите за рециклиране и оползотворяване на строителни отпадъци и отпадъци от разрушаване на сгради са предвидени мерки, които условно могат да бъдат разграничени  като инвестиционни мерки и „меки“ мерки.


Инвестиционните мерки са свързани главно с изпълнението на съоръжения и инсталации за селективно разрушаване, подготовка, рециклиране и оползотворяване на строителни отпадъци и за производство на рециклирани строителни материали. Необходимостта от изграждането на такива съоръжения, местоположението и капацитета им са дефинирани в Националния стратегически план за управление на отпадъците от строителство и разрушаване на територията на Република България.  

Пряко отношение към постигане на набелязаната цел на настоящата програма са мерките от другите програми на плана, свързани с:

· Програми за обучение на служители за целите на изпълнение на изискванията за селективно разрушаване на сгради и за разделяне на строителните отпадъци в процеса на строителството;

· Осъществяване на информационните кампании за насърчаване на населението и бизнеса да събира разделно отпадъците и за активно предоставяне на информация за отпадъците;

· Разработване и внедряване на интегрирана общинска информационна система за отчитане на отпадъците, включително изпълнението на целите за рециклиране и оползотворяване на отпадъци с подсистема за строителните отпадъци.


При планиране на осъществяване на мерките, отнасящи се до строителните отпадъци е взето под внимание, че за депонирането на тези отпадъци се заплащат отчисления за депониране за всеки тон депониран отпадък, аналогично на отчисленията за депониране на битови отпадъци. 
България има много малко практически опит в разглежданата област, поради което са необходими постоянни и координирани усилия на централните, регионалните и местни власти както и на бизнеса от строителния бранш и на неговите браншови организации. При планиране на осъществяване на мерките, отнасящи се до строителните отпадъци е взето под внимание, че за депонирането на тези отпадъци се заплащат отчисления за депониране за всеки тон депониран отпадък, аналогично на отчисленията за депониране на битови отпадъци. 

ПЛАН ЗА ДЕЙСТВИЕ

ПОДПРОГРАМА ЗА достигане на целите за рециклиране и оползотворяване на строителни отпадъци и отпадъци от разрушаване на сгради
	Стратегическа цел: 2
	Нарастване на количествата рециклирани и оползотворени отпадъци

	Оперативна/и цел/и:
	Подобряване на организацията по разделяне, временно съхранение, събиране, транспортиране, рециклиране и оползотворяване на отпадъците

	Текущи индикатори
	Ежегодно отчитане на количествата рециклирани строителни материали, вложени в строежите с възложител Община Генерал Тошево, съгласно изискванията на Наредбата за управление на строителните отпадъци и за влагане на рециклирани строителни материали. 

Брой  одобрени от Община Генерал Тошево инвестиционни проекти с включен План за управление на строителните отпадъци

	Целеви индикатори
	Достигане на 50% рециклиране на образуваните строителни отпадъци в общината до 2028 г.

Брой одобрени от Община Генерал Тошево инвестиционни проекти с включен План за управление на строителните отпадъци


	Мярка
	Дейности (мерки)
	Бюджет

(лева)
	Източници

на финансиране


	Срок за реализация
	Очаквани резултати
	Индикатори за изпълнение
	Отговорни институции

	
	
	
	
	
	
	Текущи
	Целеви
	Водеща
	Партньор

	1.Увеличаване на количествата рециклирани и оползотворени отпадъци от строителните дейности 
	1.1. Прилагане на контрол за изпълнение изискванията на ЗУО относно строителните отпадъци  и Наредбата за строителните отпадъци и за влагане на рециклирани строителни материали
	-
	-
	2021-2028
	Осъществен контрол за изпълнение изискванията на ЗУО относно строителните отпадъци и Наредбата за строителните отпадъци и за влагане на рециклирани строителни материали
	брой извършени проверки; брой наложени санкции; 
брой съставени предписания
	Количества рециклирани строителни материали
	Община
	Възложители на инвестиционни проекти

	
	1.2.Стимулиране предаването за рециклиране на строителните отпадъци на изградената инсталация на регионалното депо и осигуряване на необходимата техника за извозването им
	300 000
	ОПОС 2021-2027
Отчисления по чл.64 от ЗУО

Общински бюджет

ПУДООС
	постоянен
	Изградена инсталация за оползотворяване или система за раздробяване на строителни отпадъци 
	-
	Брой инсталации за рециклиране на строителни отпадъци;
Тона рециклирани стр. Отпадъци; 

Бр. Камиони;
	Община
	РСУО

ПУДООС
МОСВ

	
	1.3. Проучване за възможностите за рециклиране на строителните отпадъци  в териториално близки райони, както и за оползотворяване на строителни отпадъци в обратни насипи, рекултивация на нарушени терени и стари депа и други подобни терени.


	-
	Общински бюджет
	2021-2028
	Осигурена  възможност за рециклиране на строителните отпадъци  в териториално близки райони, както и за оползотворяване на строителни отпадъци в обратни насипи, рекултивация на нарушени терени и стари депа и други подобни терени.
	Направено проучване
	Количества рециклирани  и/или оползотворени строителни материали
	Еколог
	


7.5. Подпрограма с мерки за достигане на целите за рециклиране и оползотворяване на масово разпространени отпадъци /МРО/, в това число опаковките и отпадъците от опаковки
Съгласно ЗУО „Масово разпространени отпадъци“ са отпадъци, които се образуват след употреба на продукти от многобройни източници на територията на цялата страна и поради своите характеристики изискват специално управление. Съгласно националното законодателство са поставени годишни количествени цели за рециклиране и оползотворяване на шест групи масово разпространени отпадъци. 

· Отпадъци от опаковки 

· ИУМПС 

· ИУЕЕО

· Отпадъчни масла и нефтопродукти 

· Отпадъци от гуми 

· Отпадъци от батерии и акумулатори 

Целите за рециклиране и оползотворяване на отпадъците от опаковки, ИУМПС /излези от употреба МПС/, ИУЕЕО /излязло от употреба електрическо и електронно оборудване/ и от батерии и акумулатори са заложени на общоевропейско ниво, а в България са поставени и се изпълняват национални количествени цели и за отпадъци от гуми и за  отпадъчни масла и нефтопродукти. Целите за оползотворяване и рециклиране на шестте групи МРО на територията на цялата страна се изпълняват успешно чрез въведените схеми за разширена отговорност на производителя. Поставени са изисквания за ясно определяне на ролите на отделните заинтересовани страни, ефективността на разходите, определянето на вноските, които производителите заплащат, изисквания за прозрачност, както и системи за отчитане и ефективен контрол на дейността на схемите.

Заложените в НПУО 2021-2028 г. цели за МРО по години са следните: 

Таблица 37: Цели за масово разпространени отпадъци по години
	Група МРО
	Цели

	Отпадъци от опаковки
	До 2025 г.: 

65% от теглото на образуваните отпадъци от опаковки се рециклира, в т.ч. 
Пластмаси: 50%
Дърво: 25%
Черни метали: 70%
Алуминий: 50%
Стъкло: 70%
Хартия и картон: 75%

До 2030 г.: 

70% от теглото на образуваните отпадъци от опаковки се рециклират, в.т.ч.:

Пластмаси: 55%
Дърво: 30%
Черни метали: 80%
Алуминий: 60%
Стъкло: 75%
Хартия и картон: 85%

	ИУМПС
	Ежегодно: ниво на повторна употреба и оползотворяване, не по-ниско от 95% от теглото на всяко ИУМПС
Ежегодно: ниво на повторна употреба и рециклиране, не по-ниско от 85% от теглото на всяко ИУМПС

	ИУЕЕО
	Ежегодно: разделно е събрано мин. 65% от средното тегло на пуснатото на пазара ЕЕО през предходните три години

	Отпадъци от отработени масла 
	Ежегодно: мин. 40% от количеството масла, пуснати на пазара през съответната година 

	Отпадъци от гуми 
	Ежегодно: не по-малко от 50% от количеството гуми, пуснати на пазара на РБ през текущата година се регенерират и/или рециклират

	Отпадъци от портативни батерии и акумулатори (ПБА)
	Ежегодно: разделно са събрани мин. 45% от пуснатите на пазара ПБА с изключение на ПБА, които са били пуснати на пазара, но са изнесени или изпратени от територията на страната

	Отпадъци от индустриални батерии и акумулатори 
	Ежегодно: разделно са събрани мин. 25% от пуснатите на пазара индустриални батерии и акумулатори

	Отпадъци от автомобилни батерии и акумулатори
	Ежегодно са събрани разделно 100% от пуснатите на пазара автомобилни батерии и акумулатори

	Отпадъци от текстил
	До 2025 г.: 

20% от теглото на образуваните отпадъци от текстил се събират разделно


С оглед на новите европейски цели по отношение на текстилните отпадъци до 2025 г., е необходимо в схемата да бъдат включени и тези отпадъчни потоци.

Подпрограмата за достигане на целите за рециклиране и оползотворяване на МРО включва основно „меки” мерки, които имат организационен, административно-регулаторен и информационно-образователен характер.  

За разлика от останалите масаво разпространени отпадъци /МРО/, в управлението на отпадъците от опаковки Общините имат значително по-активно участие и задължения като една от основните заинтересовани страни, което изисква много по-добра координация между всички участници в процеса на управление на отпадъците от опаковки. В случай че нямат сключен договор с организация за оползотворяване на отпадъци от опаковки, общините са длъжни да разработват и изпълняват сами програми за разделно събиране на отпадъци от опаковки и да предоставят ежегодно информация на МОСВ в тази връзка.

Всички МРО, с изключение на отпадъците от опаковки, се образуват в резултат на употребата на самия продукт, пуснат на пазара, който след употребата се превръща в отпадък. Отпадъците от опаковки са резултатът от употребата на продукти, които са опаковани и именно опаковките, а не самите продукти са предмет на изискванията за рециклиране и оползотворяване. В допълнение при опаковките става въпрос за изключително широк диапазон от опаковани продукти – десетки хиляди вида, от които се генерират отпадъците от опаковки, което допълнително усложнява организирането на системите за разделното им  събиране. 

Количествените цели, които страната ни си поставя по отношение на рециклирането и оползотворяването на отпадъците от опаковки през следващите години, са, както следва:

· 2025 г.: 65% от теглото на образуваните отпадъци от опаковки се рециклира, в т.ч.: Пластмаси: 50%; Дърво: 25%; Черни метали: 70%; Алуминий: 50%; Стъкло: 70%; Хартия и картон: 75%;
· 2030 г.: 70% от теглото на образуваните отпадъци от опаковки се рециклират, в т.ч.: Пластмаси: 55%; Дърво: 30%; Черни метали: 80%; Алуминий: 60%; Стъкло: 75%; Хартия и картон: 85%.
В допълнение към тези цели наскоро приетото европейско законодателство
 от пакета „Кръгова икономика“ поставя по-специални изисквания към едни от най-широко разпространените пластмасови опаковки, а именно пластмасовите бутилки за напитки за еднократна употреба. По-конкретно се поставя изискването  всяка държава членка да гарантира, че:

· от 2025 г. някои бутилки за напитки трябва да съдържат най-малко 25% рециклирана пластмаса, а от  2030 г. - най-малко 30%.

· държавите-членки да осигурят разделното събиране с цел рециклиране на пластмасови бутилки за еднократна употреба до 3 литра на ниво най-малко 77%  до 2025 г. , а до 2029 г. -  90%.

На европейско ниво се приеха и нови разпоредби за докладване на данни за отпадъците от опаковки
 , които страната ни трябва да прилага.

Системите за разделно събиране и рециклиране на отпадъците от опаковки от хартия и картон, метали, пластмаса и стъкло, НУБА и ИУЕЕО, които се осъществяват и финансират основно от организациите по оползотворяване, чрез схемите за „разширена отговорност на производителя” се отчитат и допринасят в голяма степен за постигане от общините на целите за рециклиране на битовите отпадъци.
Системата за разделно събиране на отпадъци от опаковки е първата от всички системи за разделно събиране на отпадъците, създадена след приемането на Закона за управление на отпадъците през 2003 г. На територията на страната работят няколко организации за оползотворяване на отпадъците от опаковки, които имат ангажимента да изпълняват целите за рециклиране и оползотворяване на отпадъците от опаковки от името на лицата, които пускат на пазара опаковани стоки. Системата е с широко покритие на територията на цялата страна. Специфичен показател, измерващ ефективността на работа на системата за управление на отпадъците от опаковки, е процентът на рециклираните отпадъци от опаковки спрямо генерираните. Средно за страните от ЕС стойността на този показател е 60,4% за 2008г. и 67,5% 2017 г. За страната ни този процент нараства от 50.3% през 2008 г. на 65,6% през 2017 г., като от 2010 до 2017 г. стойността на показателя се движи около средната стойност за ЕС. През десетгодишния период 2008-2018 г. Република България изпълнява, дори преизпълнява, целите за рециклиране и оползотворяване на отпадъците от опаковки.
ПЛАН ЗА ДЕЙСТВИЕ

ПОДПРОГРАМА ЗА достигане на целите за рециклиране и оползотворяване на масово разпространени отпадъци /МРО/, в т.ч. опаковките и отпадъците от опаковки
	Стратегическа цел: 2
	Нарастване на количествата рециклирани и оползотворени отпадъци

	Оперативна цел:
	Подобряване на организацията по разделяне, временно съхранение, събиране, транспортиране, рециклиране и оползотворяване на отпадъците

	Текущи индикатори
	Брой домакинства, търговски обекти, производствени, стопански и административни сгради, които участват в системите за разделно събиране и подготовка за рециклиране и оползотворяване на масово разпространени отпадъци

	Целеви индикатори
	През 2028 г. : 

Над 70% от населението участва в системи за разделно събиране на масово разпространени отпадъци
Минимум 65% от теглото на образуваните масово разпространени отпадъци се рециклира и оползотворява

	Мярка
	Дейности

(мерки)
	Бюджет (лева)
	Източници

на финансиране


	Срок за реализация
	Очаквани резултати
	Индикатори за изпълнение
	Отговорни институции

	
	
	
	
	
	
	Текущи
	Целеви
	Водеща
	Партньор

	1. Подобряване на системите за разделно събиране, рециклиране и оползотворяване на опаковките и отпадъците от опаковки
	1.1. Разширяване и оптимизиране на системата за разделно събиране на отпадъци от опаковки във всички населени места на общината
	100 000
	Организация по оползотворяване на отпадъци от опаковки

(ООООп)
	2021-2028
	Разширена и оптимизирана система за разделно събиране на отпадъци от опаковки
	Брой  населени места, брой жители обхванати в системата за разделно събиране на отпадъци и брой съдове 
	Брой  населени места, брой жители обхванати в системата за разделно събиране на отпадъци и брой съдове
	Организация по оползотворяване на отпадъци от опаковки
	Община 

	
	1.2. Редовно спазване на графика за извозване на разделно събраните отпадъци от опаковки при строг контрол и отсортиране
	-
	Организация по оползотворяване на отпадъци от опаковки

(ООООп)
	2021-2028
	Оптимизирана система за разделно събиране на отпадъци от опаковки
	Количество разделно събрани отпадъци по видове в кг
	Количество разделно събрани отпадъци по видове в кг
	Организация по оползотворяване на отпадъци от опаковки
	Община 

	
	1.3. Въвеждане на разделно събиране на хартиени, картонени, найлонови и пластмасови отпадъци в административни, държавни и обществени сгради.
	-
	Организация по оползотворяване на отпадъци от опаковки

(ООООп)
	2021-2028
	Разширена система за разделно събиране на отпадъци от опаковки
	-
	Брой административни, държавни и обществени сгради, обхванати в системата за разделно събиране на отпадъци 
	Организация по оползотворяване на отпадъци от опаковки
	Администрации

	
	1.4. Ежегодно провеждане на поне две кампании за разделно събиране на отпадъци от стара хартия и други материали (напр. в края и в началото на учебната година)
	1 000
	Общински бюджет
	постоянен до 2028 г.
	Допълнителни количества разделно събрани отпадъци
	Ежегодно - брой акции,  Брой участници/учебни заведения

Количество събрани отпадъци
	Общ брой проведени акциии до края на 2028 г.

Общо количество събрани отпадъци до края на 2028 г.
	Община
	Училища

	
	1.5. Въвеждане в Наредбата по чл.22 от ЗУО на изисквания за търговските и други подобни обекти за разделно събиране на отпадъците от опаковки и увеличаване размера на санкциите, при смесването на отпадъци и изхвърляне на рециклируеми и оползотворими отпадъци в контейнерите за битови отпадъци
	-
	-
	постоянен до 2028 г.
	Намаляване количеството на рециклируемите отпадъци в смесения битов отпадък
	Брой наложение санкции за нерегламентирано изхвърляне на отпадъци
	Брой наложение санкции за нерегламентирано изхвърляне на отпадъци
	Общински съвет
	Община

	2. Подобряване на системите за събиране, информираността и участието на населението и бизнеса, относно дейностите по управление на МРО
	2.1. Развитие на системите за събиране на масово разпространени и опасни отпадъци, т.ч.
 /текстил, обувки, луминисцентни лампи, батерии, акумулатори и отработени масла, електрически и електронни уреди, излезли от употреба МПС и др./
	100 000
	Организации по оползотворяване на отпадъци от опаковки и МРО

Общински бюджет
	2021-2028
	Разделно събиране и оползотворяване на МРО
	Брой сключени договор с организации по оползотворяване


	Количества събрани разделно масово разпространени и опасни отпадъци
	Община
	Организация по оползотворяване на отпадъци от опаковки и МРО

	
	2.2. Публикуване на обяви за консултации, срещи, обществени обсъждания и други в процеса на вземане на решения по общински нормативни актове  и документи в областта на управлението на отпадъците
	-
	-
	постоянен
	Осигурени предпоставки за участие на обществеността в процеса на вземане на решения относно общинските  политики  в областта на отпадъците
	Брой проведени обществени консултации/ обсъждания
	Брой проведени обществени консултации/ обсъждания
	Кмет
	

	
	2.3. Провеждане  на информационни  и разяснителни кампании и издаване на информационни материали за разделно събиране и подобряване на управлението на МРО 
	2 000
	Общински бюджет
	Ежегодно
	Гражданите и фирмите са информирани за реда, начина и ползите  от разделното събиране и оползотворяване на битовите отпадъци
	Брой проведени  информационни кампании за разделно събиране и подобряване управлението на битовите отпадъци
	Минимум 7 броя проведени  информационни кампании за разделно събиране на МРО
	Община
	

	
	2.4. Провеждане на анкетно проучване за мнението, нагласите, подобряване на познанията и разширяване на участието на гражданите в системите за разделно събиране на МРО
	-
	-
	Ежегодно
	Събрана информация за мнението на обществеността с цел подпомагане вземането на управленски решения 
	-
	Проведени минимум 3 анкетни проучвания до 2028 г.
	Община/Еколог
	

	
	2.5. Публикуване на годишните отчети по изпълнение на ПУО до 2028 г.
	-
	-
	Ежегодно до 31 март
	Осигурена прозрачност при изпълнение на общинските политики за отпадъците
	Брой публикувани годишни отчети 
	Публикувани 7 годишни отчети за ПУО
	Еколог
	

	
	2.6. Провеждане на местни кампании по почистване на обществени зелени площи, паркове, градинки, площади и др.
	3500
	Общински бюджет


	Ежегодно

2021-2028
	Повишено участие на населението и бизнеса, почистени нереглсментирани замърсявания и обществени площи
	Брой проведени кампании;

Брой участници;

Количества събрани и извозени отпадъци
	Проведени минимум 7 кампании;

Минимум 50 участници на година;

Количества събрани и извозени отпадъци
	Община
	

	
	2.7. Организиране на творчески конкурси за деца и ученици за намаляване и оползотворяване на отпадъците
	3500
	Общински

Бюджет /ООООп
	Ежегодно
	Развиване на екологично мислене и отношение към опазването на природата сред  подрастващите 
	Брой конкурси;

Брой участници


	Проведени минимум 7 конкурси с минимум 100 участници на година
	Община
	Училища, детски градини

	
	2.8. Участие в национални кампании на ПУДООС
	30 000
	ПУДООС
	Ежегодно
	Реализирани 

5 екологични  проекта 
	Брой реализирани проекти
	Реализирани минимум

5 екологични  проекта
	Община
	Училища, детски градини и кметства


7.6. Подпрограма за намаляване на количествата и на риска от депонираните битови отпадъци

Депонирането на отпадъците стои на най-ниското ниво в йерархията на управление на отпадъците, въведена с европейското и с националното законодателство. 

Основна част от усилията на национално и местно ниво за подобряване управлението на отпадъците са насочени към управление и предотвратяване на риска от депонираните отпадъци, което може да се постигне чрез няколко групи мерки: 
· ползване на депа, отговарящи на екологичните нормативни изисквания, които минимизират рисковете за околната среда;
·  чрез намаляване на количествата депонирани отпадъци посредством увеличава дела на рециклираните и оползотворени отпадъци; 
·  закриване и рекултивация на старите депа за отпадъци с преустановена експлоатация; 
·  последващи следексплоатационни грижи и мониторинг на закритите депа; 
·  предотвратяване на депонирането доколкото е възможно на опасни битови отпадъци чрез разделното им събиране и предаване за обезвреждане. 

Част от мерките, свързани с подобряване на йерархията на управление на битовите отпадъци (рециклиране и оползотворяване на биоразградимите и рециклируемите от хартия, метал, пластмаса и стъкло и др.), както и на строителните отпадъци, включени в предходните подпрограми, имат съществен принос и за предотвратяването и намаляването на депонираните отпадъци.

В настоящата подпрограма са включени допълнителни мерки от компетенциите на Община Генерал Тошево, свързани с:

·  осигуряване на екологосъобразно депониране на остатъчните битови отпадъци на депо, отговарящо на всички нормативни изисквания;

·  подобряване управлението на други потоци отпадъци извън обхванатите от предходните подпрограми, целящи подобряване на тяхното

·  разделно събиране и отклоняване от депониране, най-вече на опасните отпадъци от бита;

·  следексплоатационни грижи и мониторинг за рекултивираното сторо депо за ТБО.

Следексплоатационните грижи включват дейностите по поддръжка на площадката на депото след неговото закриване, осъществяване на контрол и наблюдение на параметрите на околната среда (мониторинг) и отстраняване на евентуални отрицателни последици от въздействието на депото върху околната среда и човешкото здраве за определения от компетентните органи следексплоатационен период. 


Като част от РСУО – Добрич, остатъчните битови отпадъци от община Генерал Тошево се депонират на регионално депо в с. Стожер, което отговаря на европейските и националните изисквания за екологосъобразно обезвреждане на отпадъци. 
Експлоатацията на старото общинско депо за ТБО, което се намира до кв. „Пастир”, гр. Генерал Тошево е закрито със Заповед на РИОСВ - гр. Варна. 
През месец април 2020 г. между Община Генерал Тошево и Управляващият орган по Оперативна програма „Околна среда“ е подписан договор за изпълнение на проект:  „Рекултивация на депа за закриване, предмет на процедура по нарушение на правото на ЕС по депо С-145/14“. Проектът е на стойност 3 174 395,38 лева и се изпълни в рамките на 17 месеца. Проектът включва дейности по рекултивация на съществуващото общинско депо за неопасни отпадъци, което е разположено на площ от 54 дка. Той има за цел максимално да  ограничи неблагоприятното въздействие върху околната среда на натрупаните стари отпадъци и да намали вредното им влияние върху почвата, водите и въздуха. Рекултивацията на депото протече на два етапа – техническа рекултивация и биологична рекултивация.

ПЛАН ЗА ДЕЙСТВИЕ

ПОДПРОГРАМА ЗА

закриване и рекултивация на депата с преустановена експлоатация и намаляване на риска от депонирани отпадъци
	Стратегическа цел: 3
	Ефективно управление на отпадъците, гарантиращо чиста и безопасна околна среда

	Оперативна цел:
	Предотвратяване и намаляване на риска от замърсявания с отпадъци

	Текущи индикатори
	Количества битови отпадъци, генерирани на територията на община Генерал Тошево депонирани в депа, отговарящи на нормативните изисквания

	Целеви индикатори
	100% от битовите отпадъци, генерирани на територията на община Генерал Тошево предназначени за депониране се обезвреждат в депа, отговарящи на нормативните изисквания 


	Мярка
	Дейности (мерки)
	Бюджет
(лева) 
	Източници

на финансиране


	Срок за реализация 
	Очаквани резултати
	Индикатори за изпълнение
	Отговорни институции

	
	
	
	
	
	
	Текущи
	Целеви
	Водеща
	Партньор

	1. Остатъчните количества битови отпадъци се обезвреждат, съгласно нормативните изисквания през целия период на програмата
	1.1. Биологична рекултивация на технически рекултивирано общинско депо за битови отпадъци на територията на град Генерал Тошево
	200 000
	Отчисления и такса за битови отпадъци
	Три години
	Рекултивирано общинско депо
	1 бр. общинско депо неотговарящо на  екологичните нормативни изисквания 
	1 бр. рекултивирано общинско депо с преустановена експолатация
	Община Генерал Тошево
	МОСВ

	
	1.2. Осъществяване на мониторинг след изпълнение на проекта за рекултивация на общинското депо


	40 000
	Общински бюджет, отчисления по чл.60 ЗУО

	постоянен
	Изпълнен план за мониторинг


	-
	Годишни отчети по изпълнение на Плана за мониторинг


	Община Генерал Тошево

	Акредитирани лаборатории и избран изпълнител по реда на ЗОП

	
	1.3. Подновяване на амортизираните съдове за смет /закупуване на нови/, обновяване и техническа поддръжка на транспортните средства за извозване на отпадъци 
	100 000


	Такса смет/ Общински бюджет

Отчисления по чл.64 от ЗУО


	2021 - 2028
	Ефективна и обезпечена с необходимия брой съдове система за  събиране и извозване на смесените битови отпадъци
	Брой съдове за смет;

Брой транспортни средства за извозване на отпъдъци
	Брой подновени контейнери и кофи за смет; 

Брой закупени нови транспортни средства за извозване на отпадъци
	Фирма по чистота/ Община 
	РСУО



	
	1.4. Поставяне на видеонаблюдение и контрол на критичните точки за образуване на нерегламентирани сметища
	10 000
	Общински бюджет, Държавен бюджет
	2021 - 2028
	Предотврането  образуване на нерегламентирани замърсявания на територията на общината
	Брой изградени системи за видеонаблюдение
	В края на периода на Програмата няма допуснати замърсявания
	Община
	


7.7. Подпрограма за подобряване на административния капацитет за управление на отпадъците

За ефективното управление на отпадъците от ключово значение е наличието на административен капацитет в общината за изпълнение на функциите, произтичащи от нормативната уредба и поставените общински цели във връзка с общинската политика  за управление на отпадъците. Новите и все по-растящи изисквания на националното законодателство за отпадъците налагат непрекъснато развитие и повишаване на административния капацитет на общините, което да гарантира, че те разполагат с ключови служители за  компетентно  управление на отпадъците на територията си. Дейностите по управление на отпадъците представляват комплекс от решения, действия и дейности, свързани с образуването на отпадъците, екологосъобразното им третиране на база определена информация, както и различните форми на контрол.

Административно, Община Генерал Тошево е добре организирана и осигурена с подходящи кадри, които имат ресурс и подготовка за бъдещо развитие. Формирани са отдел и комисии, които пряко или косвено са свързани с опазване на околната среда и управление на отпадъците. 
Ключовите характеристики на административния капацитет, определят и оперативните цели на настоящата подпрограма, около които са обединени включените в подпрограмата мерки, както следва: 

· Мерки за нормативна и програмна осигуреност на дейностите по управление на отпадъците 


За изпълнение на тази мярка е предвидено непрекъснато следене и развитието на националната правна рамка в сектор отпадъци, с цел навременно отразяване на нормативните промени в местната нормативна уредба, както и промени в  нормативните документи на общината, съобразно местните условия и възникващи потребности. Разработването на ясни вътрешни правила за наблюдение, отчет и оценка на изпълнението на Програмата също е от основно значение за проследяване на напредъка в изпълнението и предприемане на коригиращи действия в случай на възникнали проблеми.   

- Постоянно повишаване на квалификацията на служителите 

За запазване и повишаване на квалификацията на служителите, които имат отговорности по управление на отпадъците, са предвидени редица обучителни дейности. 

- Подобряване на информационното осигуряване на дейностите за управление на отпадъците


Основните мерки са насочени към подобряване на информационната база за управление на отпадъците. Необходимо е всички дейности и процеси в областта на отпадъците да бъдат информационно обезпечени, чрез изграждане на единна информационна система, която да осигурява възможност за събиране, съхранение и обработка на данните в интегриран вид. Единната информационна система за отпадъците ще гарантира изготвянето на качествени анализи и отчети и проследяване на напредъка по заложените в Програмата за управление на отпадъците на Община Генерал Тошево цели до 2028 г.


В съответствие с развитието на националното законодателство  в сектор отпадъци и с националните политики за непрекъснато повишаване на квалификацията и за учене през целия живот, в подпрограмата са предвидени дейности за развитие на компетентността, знанията и уменията на служителите от администрацията с функции свързани с отпадъците и за тяхното ресурсно обезпечаване.

Включените в подпрограмата мерки имат хоризонтален характер и тяхното изпълнение ще подпомогне постигането на всички стратегически цели на Програмата за управление на отпадъците на община Генерал Тошево 2021-2028 г.     

ПЛАН ЗА ДЕЙСТВИЕ

ПОДПРОГРАМА ЗА 

ПОДОБРЯВАНЕ НА АДМИНИСТРАТИВНИЯ КАПАЦИТЕТ ЗА УПРАВЛЕНИЕ НА ОТПАДЪЦИТЕ 
	Стратегическа цел: 3
	Ефективно управление на отпадъците, гарантиращо чиста и безопасна околна среда

	Оперативна цел:
	Нормативно регулиране и укрепване на административния капацитет на Общинската администрация за управление на отпадъците 

	Текущи индикатори
	Брой изпълнени мерки от плана 

	Целеви индикатори
	Подобрена  нормативна  и  програмна осигуреност  и повишен капацитет на служителите в Община Генерал Тошево


	Мярка
	Дейности

(мерки)
	Бюджет

(лева)
	Източници

на финансиране


	Срок за реализация
	Очаквани резултати
	Индикатори за изпълнение
	Отговорни институции

	
	
	
	
	
	
	Текущи
	Целеви
	Водеща
	Партньор

	1. Нормативна и програмна осигуреност на дейностите по управление на отпадъците 


	1.1. Приемане на промени в общинската нормативна уредба съобразно развитието и изискванията на европейското, националното законодателство  и местните политики за отпадъци
	-
	-
	постоянен
	Нормативна осигуреност
	Брой приети/ допълнени документи в областта на управление на отпадъците
	Брой приети промени в общински нормативни документи при установена необходимост
	Кмет 
	Общински съвет

	
	1.2.Изготвяне на годишен отчет пред ОбС Генерал Тошево и РИОСВ – Варна по изпълнение на дейностите, заложени в Програмата за управление на отпадъците в община Генерал Тошево
	-
	-
	ежегодно
	Изготвен годишен отчет
	-
	Брой изготвени отчети за изпълнение на мерките в Програмата за управление на отпадъците на община Генерал Тошево 2021-2028 г.


	Кмет на Общината/ Еколог
	

	2. Постоянно повишаване на квалификацията на служителите 
	2.1. Обучения на служители в ОА  и други общински звена по теми за управление на отпадъците
	2000
	Общински бюджет
НСОРБ
МОСВ
	постоянен
	Повишена квалификация и умения на служителите
	Брой проведени обучения
	Брой обучени служители
	Община
	АСЕКОБ МОСВ

РИОСВ

НСОРБ

	3.Подобряване на информационното осигуряване на дейностите за управление на отпадъците


	3.1.Изграждане на единна информационна система за управление на отпадъците, която да осигурява възможност за събиране, съхранение и обработка на данните
	5000
	Общински бюджет
	2021-2028
	Общината разполага с достоверна информация в реално време за генерираните отпадъци 
	-
	Внедрена  и функционираща 1 брой информационна система за управление на отпадъците
	Община

НСОРБ
	АСЕКОБ РИОСВ ИАОС


VIII. Координация с други планове и програми

Програмата за управление на отпадъците на община Генерал Тошево 2021-2028 г. е елемент от една цялостна система за планиране, поради което в този раздел e представена връзката между настоящата програма и други национални, регионални и общински програмни и стратегически документи. От своя страна изпълнението на Програмата за управление на отпадъците ще допринесе в по-малка или по-голяма степен за постигането на целите на редица европейски, национални, регионални и местни планови документи:

1  „Нова стратегическа програма на ЕС за периода 2019—2024 г.“ 
На заседанието си в Брюксел на 20 юни 2019 г. Европейският съвет постигна съгласие по програма на ЕС за следващите пет години. В документа „Нова стратегическа програма за периода 2019—2024 г.“ се определят приоритетните области, които ще направляват работата на Европейския съвет и ще дават насоки за работните програми на други институции на ЕС.

Четири са основните приоритети на стратегическата програма:

· защита на гражданите и свободите

· развиване на силна и жизнеспособна икономическа база

· изграждане на неутрална по отношение на климата, екологична, справедлива и социална Европа

· защита на европейските интереси и ценности в световен план.

Стратегическата програма очертава и пътищата за постигане на тези цели.

2 Национална стратегия за адаптация към изменението на климата и План за действие 2030 г.

Национална стратегия за адаптация към изменението на климата и План за действие на Република България задава рамка за действия за адаптиране към изменението на климата (АИК) и приоритетни направления до 2030 г., като идентифицира и потвърждава необходимостта от действия за АИК както за цялата икономиката, така и на секторно ниво. Включените сектори са: „Селско стопанство“, „Биологично разнообразие и екосистеми“, „Енергетика“, „Гори“, „Човешко здраве“, „Транспорт“, „Туризъм“, „Градска среда“ и „Води“. Управлението на риска от бедствия се разглежда като междусекторна тема. 
3 Национална програма за контрол на замърсяването на въздуха, България 

2020-2030 г.
Спазване на законодателството на ЕС и участие и допринасяне за реализирането на законодателните ангажименти и инициативи на ЕС като пакета от мерки за създаване на Кръгова икономика до 2030 г.: 

- Минимум 55% от общинските отпадъци да се рециклират до 2025 г., над 60% до 2030 г. и над 65 % до 2035 г. 

- Над 50% от отпадъчните пластмасови опаковки да се рециклират до 2025 г. 

- Опасните отпадъци от домакинствата да се събират отделно до 2022 г., биологичните отпадъци до 2023 г. и текстилът до 2025 г. 

- До 2035 г. количеството депозирани общински отпадъци трябва да се намали до 10% или по-малко от общото количество генерирани общински отпадъци. 
4 Национална програма за подобряване качеството на атмосферния въздух (2018-2024 Г.)
5 Национална стратегия за регионално развитие 2012-2022 г. 

Националната стратегия за регионално развитие (НСРР) е основният документ, който определя стратегическата рамка на държавната политика за постигане на балансирано и устойчиво развитие на районите на страната и за преодоляване на вътрешнорегионалните и междурегионалните различия/неравенства в контекста на общоевропейската политика за сближаване и постигане на интелигентен, устойчив и приобщаващ растеж. 

В рамките на стратегическия приоритет на документа: „Развитие на инфраструктурата за опазване на околната среда” е определена специфична цел за „ефективно използване на ресурсите в регионите чрез оптимизиране събирането на отпадъци и внедряване на съвременни технологии за разделно събиране, компостиране на биоразградимите отпадъци, рециклиране и екологично обезвреждане в изпълнение на Пътната карта за ефективно използване на ресурсите в Европа в периода до 2020 г.”.

6 Национален план за управление на отпадъците 2021-2028 г. 

Националният план за управление на отпадъците (НПУО) има ключова роля за ефективното и ефикасно управление на отпадъците в Р България. С плана се цели намаляване на вредното въздействие на отпадъците върху околната среда и здравето на населението, както и постигане на максимално ефективно използване на ресурсите,  разкриване на нови пазари и създаване на нови работни места. Важна част от Плана е създаването на максимални условия за предотвратяване образуването на отпадъци. 
Националният план за управление на отпадъците (НПУО) има ключова роля за постигане на ефективно използване на ресурсите и устойчиво управление на отпадъците, тъй като анализите на съществуващата ситуация показват, че в България съществува значителен потенциал за подобряване на предотвратяването и управлението на отпадъците, по-добро използване на ресурсите, разкриване на нови пазари и създаване на нови работни места, като същевременно бъдат намалени вредните въздействия на отпадъците върху околната среда. НПУО е план на прехода от управление на отпадъците към ефективно използване на отпадъците като ресурс и устойчиво развитие чрез предотвратяване на образуването им. 

Планът подпомага централните и местните власти за концентрация на ограничените ресурси към приоритетни за финансиране проекти в сферата на управление на отпадъците от национални и европейски източници на финансиране. 
Програмата за управление на отпадъците на община Генерал Тошево е изцяло съгласувана и подчинена на принципите, целите, програмите, мерките и дейностите, заложени в НПУО 2021-2028 г.
7 Стратегията и плана за действие за преход към кръговата икономика на Република България за периода 2021 –2027 г.

8 Национална програма за предотвратяване на образуването на отпадъци (НППОО)

Националната програма за предотвратяване на образуването на отпадъци (НППОО) е в съответствие с изискванията на РДО и на чл.50 от ЗУО и е неразделна част от НПУО. Тя определя мерки за прилагане на най-високото ниво в йерархията на управление на отпадъците.

9 Стратегия на ЕО относно бъдещото управление на битовите отпадъци;
10 Пътната карта за ефективно използване на ресурсите в Европа 
11 Зелена книга за Европейска стратегия за пластмасовите отпадъци в околната среда
12 Интегриран план в областта на енергетиката и климата в Република България 2021-2030 г.

13 Интегрирана териториална стратегия за развитие на Североизточен район 2021-2027 г.
14 План за управление на речните басейни (ПУРБ 2016-2021 г. и проект на ПУРБ за периода 2022-2027 г.) за Черноморски район, съгласно РДВ 2000/60/ЕС.

15 План за управление на риска от наводнения (ПУРН 2016-2021 г. и проект на ПУРН за периода 2022-2027 г.) на БДЧР, съгласно Директива 2007/60/ЕС.
16 План за управление на речните басейни (ПУРБ 2016-2021 г. и проект на ПУРБ за периода 2022-2027 г.) за Дунавски район.

17 План за управление на риска от наводнения (ПУРН 2016-2021 г. и проект на ПУРН за периода 2022-2027 г.) на БДДР, съгласно Директива 2007/60/ЕС.

18 План за интегрирано развитие на община Генерал Тошево 2021-2027 г.
19 Програма за опазване на околната среда на община Генерал Тошево 2022-2032 г.
IX. Система за наблюдение, контрол и отчитане на изпълнението на общинската програма за управление на отпадъците 


Наблюдението и оценката на изпълнението на програмата са ключови етапи от цялостния процес на планиране, с оглед проследяване на изпълнението на предварително поставените цели, срокове и ресурси и навременно предприемане на действия за преодоляване на възникващи проблеми при реализацията на мерките, а при необходимост - извършване на актуализация.


Член 52 от ЗУО поставя рамкови изисквания към разработването на програми за управление на отпадъците от общините, като поставя и  следните най-общи изисквания по отношение на наблюдението, отчета и контрола на програмата:

· Програмата се актуализира при промяна във фактическите и/или нормативните условия;

· Кметът на общината информира ежегодно в срок до 31 март общинския съвет за изпълнението на програмата през предходната календарна година. 


Наблюдението на изпълнението на Програма за управление на отпадъците на община Генерал Тошево 2021-2028 г. е процес на системно събиране и анализ на информация, относно хода на изпълнение на включените в програмата мерки. За всяка мярка или група от мерки в отделните подпрограми към програмата са посочени очаквани резултати от изпълнението й, както и индикатори за текущо изпълнение и целеви индикатори. Именно за посочените резултати и конкретно определени индикатори ще се събира необходимата информация в рамките на системата за наблюдение, отчет и контрол. В допълнение към изпълнението на текущите и целевите индикатори, за всяка мярка се наблюдава и спазването на предвидения график и степента на изразходване на ресурсите.

Наблюдението на изпълнението на програмата за управление на отпадъците включва няколко важни аспекта. 


Кметът на общината организира наблюдението на изпълнението на общинската програма за управление на отпадъците. Той определя звеното в структурата на общинската администрация, което ще отговаря за събиране и обобщаване на информацията за изпълнение на включените в програмата мерки, както и за изготвяне на годишния отчет за изпълнение на програмата. 


Вторият аспект се отнася до събиране на информация за проследяване на напредъка на изпълнението на програмните цели. Осигуряването на достатъчно и надеждни данни в единен формат за образуване, състав, събиране, оползотворяване и обезвреждане на отпадъците е от съществено значение за проследяване на напредъка към постигане на целите и осъществяване на контрол по изпълнение на мерките. Изключително важно е общината да разработи и прилага единна информационна система за отпадъците. С оглед на това, че за някои мерки ще се налага измерване на информираността, развитието на социалните нагласи и участието на населението и бизнеса при изпълнение на мерките за отпадъците, целесъобразно е общината  да  провежда  проучвания или анкетни допитвания. Сроковете за събиране и систематизиране на данните трябва да са съобразени с нормативно изискваните срокове за отчети и доклади, с цел постигане на ефективност и ефикасност на процеса. ЗУО изисква кметът на общината да представя годишен отчет за изпълнение на програмата за управление на отпадъците за предходната година до 31 март, а регионалните сдружения за управление на отпадъците да представят годишни отчети за изпълнение на целите по чл. 31 от ЗУО до 10 март на следващата година. 


На трето място, системата за наблюдение, отчет и контрол на изпълнението на програмата включва действия, които осигуряват необходимата информация за междинни оценки и окончателна оценка на степента на изпълнение на целите, както и механизъм за анализ на причините за евентуални проблеми при изпълнението им и за актуализация при необходимост. Като административен подход следва кметът на общината да издаде заповед, в която подробно да са описани отговорностите на всички структурни звена в общината за набиране на съответната информация със съответните срокове, както и за обобщаването й и подготовката на Отчет пред общинския съвет за изпълнението на общинската програма за управление на отпадъците.


Орган за контрол по изпълнение на програмата е общинският съвет. Кметът на общината информира ежегодно общинския съвет и обществеността за изпълнението на програмата през предходната календарна година. За целта той изготвя Отчет за изпълнение на Програмата за управление на отпадъците през съответната година, който  се  представя в срок до 31 март, като копие от отчета се изпраща на РИОСВ. Целта на отчета за изпълнение на програмата през предходната календарна година е да се проследи напредъкът при изпълнението и да се идентифицират необходимите промени или адаптиране на програмата за текущата година. Отчетът се изготвя на достъпен език и стил и включва графики, фигури, таблици, които да илюстрират напредъка по изпълнение на мерките и целите. Това е необходимо за по-добро разбиране на съдържанието от страна на неспециалисти в областта на отпадъците - както общински съветници, така и широката общественост.


Член 52, ал.3, т.2 от ЗУО поставя най-общи изисквания по отношение на актуализацията на разработените от общините програми за управление на отпадъците - програмата се актуализира при промяна във фактическите и/или нормативните условия.
Необходимост от актуализация на общинската програма за управление на отпадъците може да възникне по различни причини:

· в резултат от въздействието на „външни“ фактори - например промени в изискванията на европейското и българското законодателство, които налагат промяна в поставените в програмата стратегически и специфични цели и в съответните програмни мерки;

· в резултат на фактори, свързани с изпълнението - значително изоставане в изпълнението на програмните мерки и/или липса на напредък за постигане на целевите индикатори въпреки изпълнението на програмните мерки, което налага прилагането на допълнителни мерки към вече приетите или замяна на някои от приетите мерки, които не дават очаквания предварително резултат. 


С оглед значението на изпълнението на целите в общинските програми за управление на отпадъците за изпълнение на националните цели, които страната докладва на ЕК, която ще посочи тенденциите и степента на изпълнение на програмните цели. В съответствие с изводите от оценката следва да се извърши актуализация на програмата, ако се налага. Ако обаче в резултат на промени в обстоятелствата се налага да се направи актуализация в друг времеви период, то тя може да се извърши по всяко време от изпълнението на общинската програма за управление на отпадъците.


Процедурата за актуализация на общинската програма за управление на отпадъците следва процедурата за разработване и одобрение на програмата. Актуализацията на програмата също трябва да премине през обществени консултации и да се приложи законодателството за екологична оценка на планове и програми, след което да се одобри от общинския съвет и да се публикува за информация на обществеността. 

� Под трудоспособна възраст - до 15 навършени години.


� В трудоспособна възраст - за 2019 г. тези граници са от 16 до навършването на 61 години и 4 месеца за жените и 64 години и 2 месец за мъжете.


� Над трудоспособна възраст - тези граници са от навършването на 61 години и 4 месеца за жените и 64 години и 2 месец за мъжете.


� ".." Конфиденциални данни


� "-"няма случай


� Включват се категоризирани средства за подслон и места за настаняване с над 10 легла, функционирали през съответната година. 





� При изготвяне на настоящата програма НСИ не е публикувал официални данни за битовите отпадъци и нормата на натрупване за 2019 г.


� Съгласно ДР на ЗУО § 1. т.3. „Биоразградими отпадъци“ са всички отпадъци, които имат способността да се разграждат анаеробно или аеробно, като хранителни и растителни отпадъци, хартия, картон и други.





� Съгласно ДР на ЗУО § 1. т.3. „Биоразградими отпадъци“ са всички отпадъци, които имат способността да се разграждат анаеробно или аеробно, като хранителни и растителни отпадъци, хартия, картон и други.





� Съгласно ДР на ЗУО § 1. т.3. „Биоразградими отпадъци“ са всички отпадъци, които имат способността да се разграждат анаеробно или аеробно, като хранителни и растителни отпадъци, хартия, картон и други.





� ДИРЕКТИВА (ЕС) 2019/904 НА ЕВРОПЕЙСКИЯ ПАРЛАМЕНТ И НА СЪВЕТА от 5 юни 2019 година относно намаляването на въздействието на определени пластмасови продукти върху околната среда


� РЕШЕНИЕ ЗА ИЗПЪЛНЕНИЕ (ЕС) 2019/665 НА КОМИСИЯТА за докладване на данни за отпадъците от опаковки

